text:
喺0900 HKT左右, Facebook 突然中斷我嘅Audience Network同Instant Article,去到2月15日,0200 HKT左右, Facebook突然撥亂反正,恢復我呢個Page一切權利,我果陣其實已經準備寄掛號信返香港,要求 Facebook Hong Kong Limited解釋乜嘢事.
Facebook 營運基地搬到歐洲係重要
點解我相信係 Facebook 香港搞事,因為 Instant Article 中斷嘅時間,係 0900 HKT,應該係一返工就有人㩒掣.但 Facebook 香港㩒掣果個人,應該無諗到我喺歐洲時間辦公時間內提出抗議同上訴,喺上訴無效後,我喺Email質問成件事嘅具體原因,同埋係唔係陳澍嘅政治決定,其實我呢個問題已經係為向European Commission同德國法院投訴做準備.我問完後一個鐘, Facebook 就恢復我嘅 Audience Network同Instant Article 服務,大家睇到呢度,都知道依家成件事係邊個嘅傑作,畢竟我對呢種中國式濫用公司權力嘅做法十分之熟悉,否則我唔會寧願俾德國嘅高稅率,都要將成個網站同專頁嘅營運基地搬到德國,Facebook喺德國法院都輸過唔少官司.
大家可以見到,香港人嘅言論自由,要必須小心中國籍員工喺美國大公司玩濫用權力嘅情況,雖然依家呢度用晒Google,Facebook同Yahoo!嘅服務,但呢啲背後都係我同中國籍員工刀來劍往嘅紀錄,我相信其他香港人,都要考慮將營運基地搬到歐洲,因為歐洲嘅法律相對比較強,呢啲大IT公司要作出任何決定前,都要考慮歐洲嘅消費者法律,所以個別員工濫用權力嘅安排,會比較容易撥亂反正,咁樣可以比較能保障到自己嘅言論自由.
當然,我相信呢啲小動作仲可能繼續有,呢場仗唔會就咁結束,我相信我下一步行動,係要求Facebook解釋一吓,究竟由鏟五毛到呢啲中斷服務嘅決定,香港分公司嘅人有乜權限同扮演乜嘢角色.


c: text/html

text:
(唱出感動)德望合唱團新年音樂會
好多人都知道德望合唱團係學界音樂比賽嘅常客,歷年獲奬無數,所以非常期待佢哋呢個為期兩日嘅年度大型表演,結果除咗聽到多首名曲,享受一次音樂盛宴外,更被佢哋嘅精彩演出同團結精神感動.
每一位參與嘅老師同中小幼 Hopers,喺聖誕新年假期期間,幾乎每日都返學校排練,憑住專注同團結,最後喺舞台上唱出高水準,震撼台下每一位聽眾,唱完之後,所有成員都相擁流淚,除咗情感宣洩,相信亦係畀自己同團員嘅投入所感動.
點解我知道?
除咗今年 K3 嘅 Kassy 係合唱團成員,兩年前 Keicy 讀 K3 嘅時候,仲有本人那些年喺小學部嘅時候,都好幸運曾經係學校合唱團成員.
細細個每次放咗學去合唱團,都經常見到中學部嘅姐姐排練,佢哋好多都唱得超好聽,次次都睇到我目定口呆,更幻想有朝一日,可以同佢哋一樣踏上舞台,唱出天籟之音……
唔經唔覺,德望合唱團(中學部)已經有 50 年歷史,除咗一直創造令人聽出耳油嘅演出,努力培育小學同幼稚園 Hopers 嘅好歌聲之餘,更多次聯同本校優秀嘅交響樂團,交響管樂團,中樂團等進行各類型表演.
呢晚新年演唱會,作為一位幼稚園學生家長,望見細囡 Kassy 上台唱歌,已經感動到一個點;作為曾經參加學校合唱團嘅校友,見到中學部 Hopers 唱出功架,見到團員完 show 後感動落淚,真係所有回憶都返晒嚟!
每次同 Sister Pauline 見面都好開心!
德望合唱團將會喺6月29-30日演出大型音樂劇 “All I Need to Know I Learned in Kindergarten”,到時會有交響樂團現場演奏,希望大家到時入場支持,用你哋嘅掌聲,讚賞呢班高水準嘅小歌者同小音樂家!
FB: KeicyKK

robotstxt: allowed

filter: keep


text:
相信有唔少朋友對於要點樣測試合適自己嘅PACE有相當大嘅疑問,特別係啱啱接觸跑步運動嘅朋友,有一個準確嘅PACE能夠令訓練更加有效率,事半功倍, 因為之後長課,間歇跑,速度跑等等,都可以有一個PACE作為標準,要設計訓練課表嘅時候就更加容易.
1.用RPE衡量PACE
我哋之前有出過一編有關RPE測試運動強度嘅文章,如果你了解自己身體情況的話,用RPE檢測當前嘅強度,用RPE計算配速是否適合係相當有用嘅,一般RPE會分成1-10級,整體嚟講45分鐘長課保持喺5-6級就為之啱PACE.
2.長課PACE點測?
需要維持速度45分鐘以上嘅訓練都可以稱之為長課,一個長課最主要都係保持均速,身體有能力應付同時疲勞累積度低,要測量一個長課配速,除咗可以用RPE測試之外,仲可以用呼吸作為指標,如果全程都能夠用鼻呼吸,亦都可以視為長途啱自己嘅PACE.
3.測間歇跑PACE
間歇跑最好測試嘅方法仍然係觀察心跳率,不過如果無測量心跳率嘅儀器,不妨試下衝30秒最快PACE以及可以維持嘅速度,得出嘅數據會係單次最快間歇跑配速,之後就可以因應間歇組數,適量調低配速.
4.速度跑PACE
我哋知道速度跑其實界乎於長課同間歇跑之間,所以如果你有先做上面兩個測試,你大概能夠估計出合適你嘅速度跑配速,一般最理想嘅配速會落係兩者平均值再高試少嘅水平,所以都建議先做間歇跑同速度跑測試會比較好.


text:
納維亞 必去景點及弗萊蘇爾菲海灘附近酒店推介
弗萊蘇爾菲海灘附近酒店預訂
神秘優惠價幫你慳更多
即時揭開神秘優惠價,慳得更多
納維亞必去推介 - 弗萊蘇爾菲海灘
想去 納維亞 自由行?等 Hotels.com 帶你玩盡 納維亞弗萊蘇爾菲海灘 啦!留意我地文章,話你知去納維亞 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋納維亞弗萊蘇爾菲海灘 附近有咩酒店,等你更加容易計劃行程,慳返酒店來回景點嘅時間.
納維亞弗萊蘇爾菲海灘 自由行
去得納維亞弗萊蘇爾菲海灘 自由行最緊要一定係揀啱日子去.一啲熱門景點例如,納維亞 嘅 弗萊蘇爾菲海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
納維亞弗萊蘇爾菲海灘 交通
想去弗萊蘇爾菲海灘 暢順無阻濟,最好就係出發前,睇清楚納維亞弗萊蘇爾菲海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
納維亞弗萊蘇爾菲海灘 必食必買攻略
納維亞弗萊蘇爾菲海灘一直都係旅遊熱門地點,去到納維亞弗萊蘇爾菲海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
返到香港全家都好肚餓,之前食咗咁多日西餐,大B話掛住叉燒飯,就求其衝入抵港大堂嗰間太興.
嗰個鋪位以前係美心,幾乎每年暑假落機都會去食(又係叉燒飯),都無咩特別,但今次太興呢碟伏到我講粗口.
嗰幾舊叉燒呢,基本上無乜肉,係全肥膏,而且似煲熟多過燒熟,老公話可以直接當豬餿無誤,結果乾啃白飯算數.
機場可以話係面向外國遊客的第一度門,人地一場嚟到,你竟然畀豬餿人地食.臨上機嗰餐響彼邦食,人地個三文治即叫即造,新鮮又足料,我開開心心全份食曬至講bye bye上機,你話我崇洋都好,感覺真係差好遠囉.
加上一返到嚟就鼻敏感歸位(我個女都發現自己全個假期無病到——平時響香港係經常流鼻水打乞痴),一落地又遇到水貨客阻路,等等等等.
我好感慨,香港明明係我屋企,但點解年年夏天度假返香港嗰下越來越似行刑,就連我個女都話唔想返香港.佢個原因比較簡單,因為返香港即係要返學做功課.我用語言偽術安慰佢話,咁外國小朋友到咗九月都要開學架啦.而她不知道的是,人地每日12點就放學,暑假放三個月,無暑期作業,唔使補充練習無間做.唉.
我做咗十幾個鐘頭空中人肉枕頭(兩個細路分別霸佔我條左髀同右髀)同埋廁所宅急便(不斷將兩個細路送去機上洗手間),雖然對住碟肥膏飯好嬲,但已經攰到無心情同啲職員理論.立此存照,下次記得唔好再去食.
(講多次:圖係來自Wikipedia,唔係我食嗰碟)
#點解食碟叉燒飯都要咁嬲
#中二病又發作
#越來越唔想做香港人
#點解香港變成咁
#說好的美食天堂呢
#定係貴價才天堂平價就地獄呢


text:
西灘 必去景點及暮光海灘附近酒店推介
暮光海灘附近酒店預訂
神秘優惠價幫你慳更多
即時揭開神秘優惠價,慳得更多
西灘必去推介 - 暮光海灘
想去 西灘 自由行?等 Hotels.com 帶你玩盡 西灘暮光海灘 啦!留意我地文章,話你知去西灘 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋西灘暮光海灘 附近有咩酒店,等你更加容易計劃行程,慳返酒店來回景點嘅時間.
西灘暮光海灘 自由行
去得西灘暮光海灘 自由行最緊要一定係揀啱日子去.一啲熱門景點例如,西灘 嘅 暮光海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
西灘暮光海灘 交通
想去暮光海灘 暢順無阻濟,最好就係出發前,睇清楚西灘暮光海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
西灘暮光海灘 必食必買攻略
西灘暮光海灘一直都係旅遊熱門地點,去到西灘暮光海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
古天樂昨日(10日)出席香水品牌活動,但古仔接受訪問時就透露當日早上發生了流血事件.一眾記者誤以為古仔拍戲受傷,誰知古仔回答令人驚訝:「早上起身剃鬚嘅時候剃到流血,剃完想止血,但止咗成個鐘先止到血,搞到成口都係血.今日自己工作都好忙碌,我都怕影響今日行程.」不過呢啲嘢古仔都覺得係小事,所以就唔洗去醫院啦.古仔笑言:「頭先就比較擔心,因為止唔到血,好彩最後都止到血.」
古天樂為香水品牌設計香水.(葉志明攝)
大家都知道古仔係事業強人,而家工作上仲有幾部戲拍緊,但有一件事佢覺得好辛苦,就係炎熱嘅夏天.古仔直言:「近排天氣好熱,我哋夏天時間拍緊冬天戲,又著皮褸,比較辛苦.」講開消暑方法除左飲水外,古仔話佢自己嘅解暑方法有少少奇怪:「我就比較奇怪,著咗套戲服就唔除,因為一著一除有時候適應咗,著番仲熱,同埋保持心境平和就會好啲.」
古仔自爆今朝喺屋企剃鬚剃到止唔到血.(葉志明攝)
今日見到古仔眼中有紅血絲,其實會唔會係古仔拍戲太忙令到自己冇乜時間睡眠?古仔笑言:「其實因為自己唔太識得洗面,洗面嗰啲(泡泡)入咗隻眼裡面,所以我每日沖完涼要成個鐘先會冇紅血絲,而平時睡眠確實唔足夠,不過都會盡量爭取睡眠.」
古仔笑言隻眼成日有紅血絲係因為唔識洗面,令到洗面嘅泡泡入眼.(葉志明攝)


text:
2018.06.21 病院デー+本屋巡り
一年一度hime嘅出街日子又嚟啦.
今次一早諗好,如果個囡狀態OK的話,我哋想回程時同個囡去下街.
事原有次經過某書局發現,只要放寵物喺袋入面的話,佢哋係俾帶寵物入去.
之後我就諗,如果有日可以的話我都想同阿囡入嚟行個圈.
同之前一樣,今年都係call Uber.
今次除咗入咗寵度等準備出門口時有叫咗幾聲,回程時架車落橋太扽個囡又叫咗一下之外,成個出街嘅過程呢個囡都好乖,好靜,無話(好)驚.
去到診所等入去見醫生嘅期間,hime遇到3隻狗2隻貓,係咁多次去打針見得最多動物嘅一次.
短短幾分鐘,呢5位小朋友個個都吠唔停,喵唔停.
hime就全程用住呢個眼神望實佢哋,不停觀察佢哋嘅一舉一動.
眼神就好似話:「你哋嘈咩啫⋯⋯就算唔想見醫生最後都係要見架啦,嘈都無用架」(笑)
入到房見醫生,問我哋hime最近有無打乞嗤,流鼻水呢啲問題之後,就準備疫苗同hime打針.
每次去親打針我都會再次覺得hime好乖.
坐完車,去到一個陌生環境,仲要俾陌生人檢查左噤右噤.
但每次都好合作,就算幾唔鍾意都無話反抗,發脾氣.
至於打針,hime同阿媽一樣唔怕痛,由細到大每次打針都無難度,非常合作.
喺打針之前,醫生都問我哋有無咩問題想問,想知.
今年我最關心嘅問題就係啲牙.
hime好抗拒刷牙,雖然佢明白,只要阿媽記得刷嗰晚都係走唔甩.
雖則話刷,但其實都唔太肯,刷入少少已經頂返個牙刷,紗布出嚟.
要唔要洗牙呢個問題每年都會問,今年醫生話情況都仲可以,牙肉亦無咩問題,所以未洗話要洗牙住.
上年7月開始,我睇完一本書之後,決定同hime轉食全罐頭.
由之前每日乾糧(60g)+1星期2罐頭 → 到而家每日2罐頭+乾糧(5-20g).
呢個改變差唔多1年,除咗之前皮屑問題改善咗之外,毛都順滑晒,亦無再打結.
之前朝朝同佢梳毛都會打結,成日要同佢剪毛球,但而家無日日梳毛都無再打結.
除此之外,hime終於俾阿爸阿媽儲「肥」咗.
今年終於突破5Kg啦,今次上磅係5.25Kg(+580g).
直至前年,hime體重曾經keep住減(前年post),之後阿媽我好努力咁令呢個囡對食提起興趣.
其實hime鍾意食,但可能食得多同一樣嘢就覺悶.
咁又係嘅,不停每日食住同一隻味嘅餅,阿媽又係咁哦住要咬咬咬,我都悶啦.
前年同hime轉咗乾糧牌子,由Orijen轉食Canagan.
一來大粒少少呢個囡肯咬啲,二來多個味道等佢有啲新鮮感,我又唔洗話怕乾糧斷貨要周圍撲.
亦由一個禮拜一罐頭到一個禮拜有兩罐頭.
到上年開始全罐加少少乾糧,呢個囡終於過5Kg啦.
不過醫生話唔洗再谷佢食得多嘢啦,因為有少少肥.
其實我一直都諗想話同hime戒埋嗰少少乾糧等佢完全食濕糧.
自從睇完本書之後,真係唔想hime食乾糧.
聽到醫生咁講,我更加想cut埋嗰少少乾糧.
不過旦那さん就覺得,其實唔需要太刻意,因為好多時hime都係明明有乾糧喺碗但佢都唔食要等開罐.
除咗牙齒問題,由3年前開始每次打針時都會請醫生幫手清埋肛門腺.
由於知道肛門腺發炎係可以好嚴重,所以每次都會要求醫生幫手清埋.
醫生有提到有啲貓清完肛門腺之後係會好在意成日去lam,叫我哋要留意下hime有無呢個情況.
好多貓清肛門腺都會發晒脾氣好惡,但hime明明係唔鍾意,覺得唔舒服,但佢都無話反抗爭扎要走,亦無話發脾氣發惡,所以我哋都覺得呢個囡好懂事好乖.
但換著係我哋同佢清的話,一定發癲到邊個都無面俾(笑).
配埋杜蟲藥,見hime狀態OK,我哋就坐車同hime去行轉街.
之前我諗過,因為呢間書局一出去就係的士站,如果hime覺得驚,不安的話,都可以好快坐到車返屋企.
而且我同旦那さん又可以睇吓書,中間我又可以攛去超級市場買嘢,所以呢個地點係一個好好嘅選擇.
初頭我仲諗,如果入到書局hime喺度叫的話,應該會好受注目.
不過書局係歡迎帶寵物嘅,都無話咁尷尬.
但再一次覺得hime好叻女,個半鐘頭嘅去街,hime完全無驚.
相反好似習慣好多唔同嘅事物出現,對所有嘢都好好奇,全程眼仔碌碌,鼻不停喺度索索索.
可能佢平日習慣咗會匿入呢個箱入面,對呢個箱有安全感.
加上出門口前佢又試過閂咗門就出唔到嚟(笑),即係人哋都入唔到嚟,所以呢個地方係安全嘅.
經過咗呢次,好想再帶hime去街睇吓唔同嘅嘢.
不過喺香港要搵一個啱帶hime出去嘅地方,除咗呢個書局之外,真係要努力搵下先得.


text:
警方突然對灝天金融一類仆街公司採取行動,我都覺奇怪,乜香港政府覺得倫敦金係問題嚟嘅咩,但由大批中國人南嚟香港,要向果啲 金融老師 求個公道,我就知成件事嘅真相,中國政府費時搞到暴亂,所以叫香港政府採取行動拉人,我相信有啲走去呃中國人嘅倫敦金公司,呢鋪唔好彩,因為中國政府只准中國人呃香港人,唔准香港人呃中國人.
金融老師 確係亂象
當然,呢啲 金融老師 確係亂象,我喺Adsense都block咗大部分 金融老師 嘅廣告,因為對認識金融嘅人,呢啲廣告近乎係胡說八道,信果個簡直係黐線,,有唔少呢啲倫敦金騙案,係中港台馬四地聯營,包括果啲Server喺擺喺騰訊雲,阿里雲,然後啲人用WeChat招客,果啲用字,當然係混合台灣,中國同馬來西亞嘅用法.而對於依家中國嚟講,唔見一百億港紙嘅外匯係好大件事,所以中國政府好有誘因去搵到當中嘅元凶,同埋希望搵番果一百億港紙返嚟,當然最後呢啲錢唔會落去苦主手上,而係會落喺共產黨手上都唔奇.
但無論點都好,呢啲所謂 金融老師 簡直係亂象之源,呢啲亂講廿四當秘笈嘅友仔,一方面係香港金融教育不足之過,如果有足夠嘅金融教育,根本唔應該有咁多人相信呢啲倫敦金會賺錢,因為呢啲招數同雷曼迷債相比,已經去到條橋又out又白痴嘅地步,但居然都可以呃到咁鬼多錢,如果唔係金融教育不足,我諗唔到第二啲解釋.所以唔理被呃果個人係邊個,香港應該全面取締倫敦金,包括做倫敦金果啲商人,我唔知中國政府會唔會拉埋果啲搞倫敦金起家嘅商人,因為呢啲商人好可能干擾中國嘅金融秩序,照當年中共為統戰香港有錢佬,走去槍斃張子強呢件事嚟睇,如果有香港有錢佬最終被中國政府槍斃,我自己都唔認為係令人意外嘅事,因為呢啲人,今日就係同張子強一樣,係共產黨政權嘅一大威脅.
所以我睇林鄭月娥好快會被迫做嘢,中國點會隨便放啲人落嚟香港維權至得,所以呢次搞倫敦金嘅友仔,不如早啲著草好過,因為支爆在即, 金融老師 搶共產黨手上嘅錢,死路只有一條.


text:
《溏心3》賤男谷底翻身 唐文龍坎坷22年
唐文龍喺《溏心風暴3》同陳敏之有連場出軌情慾戲,角色賤爆但就被觀眾Like爆,成為劇中最受歡迎人物!48歲終於一嚐爆紅滋味,但其實入行22年的唐文龍有過唔少坎坷經歷,試過租住70呎劏房,為慳幾蚊唔敢坐巴士過海,窮到收埋自己唔敢媾女唔敢見人!終於捱出頭,唐文龍有人生格言:「自己選擇嘅,就唔好埋怨,等機會嘅時候,唔一定有結果,但就要練好自己把刀!」
唐文龍憑《溏心3》爆紅
唐文龍的爆紅程度絕對唔講得笑,早前佢出席活動後去銅鑼灣行街,僅停留幾分鐘已經引起人潮,個個爭住埋去同佢影相.群情愈來愈洶湧,唐文龍好快就俾廿幾三十人圍住,唔講仲以為佢做緊活動!可見唐文龍演的型佬教授阿Nic角色,真係深得民心!
曾住70呎板間房 唔敢去街
但成功背後,唐文龍有一段不為人知的辛酸史,原來唐文龍初入無綫時月入只得四千幾,更以月租千八元住喺旺角70呎板間房.生活都成問題,唐文龍直頭唔敢出街,唔見朋友,更唔好諗識女仔!「就算人哋請你食飯,請得多自己都唔好意思,AA制,叫碟餸都三十幾蚊,自己真係畀唔起!」唐文龍道.
為慳錢搭船過海
唐文龍當時用盡方法慳住使.佢感慨稱:「嗰時戶口長期只得幾百蚊,食飯都要計過度過, 廿幾蚊個快餐,凍飲加1元,但唔要飲品可以減3元,日日就係食快餐,唔飲嘢!為咗慳錢,過海唔敢搭巴士,只能坐天星小輪,坐完船,就喺尖沙咀行返旺角.」
患難兄弟曹永廉
守得雲開,唐文龍不忘感激當年幾個患難兄弟,當中就包括近年同樣在無綫捱出頭的曹永廉:「阿廉係我圈中第一個識嘅朋友,嗰時我哋兄弟之間有條規條,邊個有錢就邊個畀錢,佢都請過我食過唔少餐飯.試過有年嘅年初二,佢請我去酒家食象拔蚌,又一齊去買衫,真係好開心!」
設計系博士 放棄做設計師
雖然擁有設計系博士學位,當日卻決定放棄設計師工作,選擇追尋演員夢想,捱窮的日子,唐文龍一再強調無後悔:「既然選擇得留低,就一定要堅持,唔好放棄,等機會嘅時候,就要練好自己把刀,背脊要有好多把刀去行走江湖!機會嚟到先可以把握!」反而最過意不去,是要父母長年為他操心!「屋企人不嬲都唔想我做呢行,覺得花花世界,好唔穩定,但爸爸媽媽永遠都唔會講出口,只會表示支持,但我知佢哋心入面係好擔心我.」
直至去年一月,唐文龍終於遇到《溏心3》這個機緣,不過都因為呢個賤男角色,考慮了兩個星期:「始終離開十幾年,一返嚟就演呢種角色,最初自己都幾擔心,怕觀眾會唔接受,但最後都覺得,做演員要有挑戰,有時有話題有發揮,總好過做個平平淡淡嘅角色.」提到日前他在商場畀老中青數十市民圍住集郵,唐文龍百般感觸:「係好誇張!以前真係未試過,坦白講自己係開心嘅!依家會好好把握,唔諗其他嘢住,專心做好工作先,爸爸媽媽想抱孫,我都要佢哋遲啲先諗!」如果當時唐文龍選擇放棄,相信人生又會改寫!


text:
今次兩個相一齊Post~ 方便啲~
酒樓會乖唔會扭落地,因為有顏色油
(推介呢盒顏色筆,顏色筆頭有擦膠可以擦,
完全唔會變黑,又冇擦膠碎.)
到舅公家拜太婆
同表哥仔玩!
5蚊三個,抵
至愛公園sir滑梯,而家會扶住fung嚟fung去,
我呢個媽媽係會話唔比嘅..好危險
tea buffet
搞笑妹妹
冇咩興趣玩手抓板
淑女並唔係咁架..妹妹
以上情況到現時為止都未出現過係小檬身上
親子時間
表舅父嘅學行鞋仔啱著喇(不過已經識行 =P)
送哥哥上校車
自己飲奶奶
久違了的雜誌相
blogger 聚會
O仔哥哥 ..比!
開心玩波波
第一次食華星冰室,居然食得晒先碟通粉~
(啲炒蛋好好味)
媽媽叫佢同E麵哥哥影相..妹妹出咗世都未見過佢..好掛住
舅母舊年買嘅泳衣..仲未啱著!
執衫,亂七八糟,見到朱太婆婆嘅新衫
甜美笑容與食係掛勾的
舅公生日,又見到表哥仔,仲有好錫我地嘅表E媽.
型仔polo水boot唔啱喇..
情哂侶裝波點水boot
Korean BBQ 叻仔自己食哂碗飯
不過就係最後一啖唔吞..(暈)
Summer Look
一大特破 ~ 坐car seat
呢日眼瞓都肯坐...乖乖!
西沙茶坐
全家都係第一次嚟!
分享食
有得食最容易滿足
哥哥扮好滋味
要食得豪邁先更加好食
自己叫侍應
每個月都總有超興奮開心滑梯相
大雨嚟...走喇
沖完涼,變咗清純直髮
你喜歡狂野攣定清純直髮
小檬收到隔離屋姐姐fans送嘅食物..多謝哂呀!
自拍給爸爸,
家中實況, 首次絕密公開
媽媽慘遭掩眼
cool 頭
攣毛妹妹
姐姐生日,食蛋糕
契仔女同我慶祝母親節
相中檬
新玩具...未開始爭!
大眼仔都變檬豬眼
一齊食早餐 so sweet
my sweet moment
爸爸車媽咪返工
幾千年冇拖我嘅爸爸,揸車時突然伸手過嚟...
(其實有時都會拖吓我嘅)
working day lunch


text:
江門二手樓睇房攻略
好多購房者擔心買二手房會遇到陷阱,尤其系因為已經被居住過,所以屋難免存在一啲問題,咁二手房睇房時究竟點睇屋好壞呢?以下為二手房睇房需要知道嘅技巧攻略,睇房須知:
1, 日頭睇完晚黑睇
一般情況下,我哋睇房都會約喺日頭睇房,但系有啲情況我哋喺日頭系無法了解嘅,想要摸清呢套屋好難.
晚黑睇房重點系要睇小區物業管理安全重視程度,安全防范措施有冇到位,有無「夜攤」等噪音干擾源等.
2, 晴天睇完雨天睇
呢啲,對於頂樓嘅房屋尤其重要,唔好驚論盡,你要知喺大雨之後,房屋問題就會「原形畢露」,種種問題我哋就能一覽無余:牆壁,牆角,天花板系咪出現裂痕,會唔會漏水,滲水等狀況.
3, 睇完裝修睇格局
二手房一般有如下幾種:毛坯,簡裝,中裝,精裝.睇房陣大家喺睇完屋嘅裝修之後,一定要保持清醒注意睇睇屋嘅格局.例如客廳嘅門直接對着卧室嘅話,私密性比較差;直接面對衛生間嘅話,又極唔雅觀.格局好嘅屋應該能夠有效咁將各種功能區分開嚟,雅觀而且實用.
4, 睇完牆面睇牆角
亘古名言:細節決定成敗!睇房亦要睇細節,牆面乜情況我哋往往一眼就能明了.但系牆角比牆面更重要,佢系承接上下左右結構力量嘅,若果發生地震,承重力先系關鍵,而且牆角出現嚴重裂縫嘅話,漏水嘅問題遲早會出現.
5, 睇完冷水睇熱水
點知水管會唔會漏過水呢?小編教你小竅門:睇水管周圍有冇水垢,水有無泛黃.檢驗浴缸:先睇睇水喉流水系唔系通暢,裝滿水後,再睇睇排水系咪正常.家里只要有用水嘅地方一定一一檢查到了.衛生間同廚房嘅熱水情況系檢查嘅重中之重.
6, 睇完裝潢睇做工
上便跟大家講到咗睇完裝修睇格局,做工問題亦唔容小覷.越系好嘅裝潢越容易掩蓋龜裂嘅牆角,發霉,漏水等毛病.所以呢,必須要注意房屋嘅做工,尤其系牆角,窗沿,天花板嘅收邊工序系否細致,而呢啲地方往往容易被忽視.如果發生問題,對呢啲細小處進行修繕系件好論盡嘅事,挑出呢啲小毛病,可以增加同業主討價還價嘅籌碼.如果有朋友稍微懂嘅話,至好叫上朋友一齊前往.
7, 睇完電器睇插座
電器乜嘅可以以後添置,但系插座嘛,好多人都會有呢個感覺:到咗用時方恨少!設計精心嘅房屋,先可以令我哋充分嘆到現代化家電嘅便利性,小插座,屙屎利.
8, 睇完窗簾睇窗外
窗簾好唔好睇,呢個真心唔重要,我哋喺睇屋時應注意打開窗口,睇睇屋嘅通風狀況系咪良好,房屋系否有潮濕,霉味,采光系咪良好.要注意檢查一下小細節:房屋嘅窗口系咪對着人地屋企嘅排氣孔.
9, 睇完電梯睇樓梯
依家高層,超高層嘅二手房越嚟越多,呢就涉及到了電梯問題,電梯嘅功能固然重要,樓梯亦唔容忽視.睇一下系否有住家嘅堆積物,消防通路系否通暢,樓梯直接關系到日後逃生.
10, 睇完房東睇保安
10, 睇完房東睇保安
小區管理員同保安系至了解小區基本狀況嘅,喺佢哋嗰度我哋往往能夠知至實際,至客觀嘅情況.有時佢哋口中介紹嘅情況能成為我哋買房與否嘅決定性因素.
以上10點就系二手房睇房主要睇嘅問題,認真睇房先可以避免日後出現糾紛.仲需要提醒購房者嘅啲系,正規中介機構唔存在二手房睇房收費嘅情況,如果中介提出要交費先可以睇房,購房者應予以拒絕並另搵別家.二手房睇房登記身份證嘅情況亦唔常見,偶爾會因為個別小區安保較為嚴格,需要登記來訪者身份證.
相關推薦:
《江門買二手房攻略:實地睇二手房要注意乜?》
《江門買房收房流程有邊啲》


text:
箍牙者嘅擦牙方法同普通人有三大唔同:
①擦牙時唔可以整排地刷,必須一顆一顆地刷.
②每個牙面都要刷干凈.
③牙齒嘅頰面,亦就系粘有托槽嘅呢個牙面,必須特別注意.托槽除咗粘喺牙面上嘅底面無法刷到之外,其余嘅五個面都必須刷干凈.尤其系與牙齦相鄰嘅部分,要更加注意,如果刷唔干凈,就非常容易殘留食物,從而出現牙齦紅腫,出血,牙齒齲壞等情況,呢對箍牙會產生嚴重嘅影響.
除此之外,每日擦牙要唔少於四次,早餐,中餐,晚餐之後都要擦牙,瞓前再刷一次.
方法如下:
1,首先選擇一把合適嘅牙擦,如果平時有擦牙出血問題嘅人可以選擇軟毛牙擦,以減少對牙肉嘅刺激;
2,正常人嘅牙齒,采用上下刷嘅方法,喺戴上牙箍後呢種方法可能唔系好有用,因為牙箍上有兩排鋼絲,阻擋咗牙擦嘅行進路線,呢時采用橫向擦牙方法反而會更加有效,但亦不宜長距離,拉鋸式嘅擦牙方法,會有損牙齒表面,造成唔使要嘅磨損,呢度所講嘅橫向擦牙系指短距離,小幅度嘅橫向刷法,即將牙擦放至矯治器鋼絲同牙肉之間,並呈45度角傾斜向咬合面,喺牙面上輕輕來回,小范圍內橫向刷動;
3,先刷外面嘅一圈,每個區段逐步刷完;
4,喺刷右側口角處,因為手握牙擦嘅姿勢同頭位唔正確而忽略掉右側嘅尖牙同側切牙(即俗稱嘅小門牙同虎牙),所以喺刷呢個地方陣需要將頭轉向右側,右手嘅拇指摁住牙擦中段,其余四指握緊牙擦柄末端,咁可以令牙擦好好嘅接觸並清潔此區段嘅牙齒;
5,喺清潔完牙齒外面一圈以後,繼續清潔牙齒嘅靠脷嗰面,注意牙擦傾斜角度;
6,喺清潔上下前牙嘅脷側面時,請將牙擦橫向放置於牙齒嘅脷側面上,從靠近牙肉嘅位置開始刷向牙齒嘅切端邊緣,做翻卷動作,使牙齒表面嘅污垢隨着牙擦嘅運動方向脫離牙齒表面;
7,唔好忘記清潔牙齒嘅咬合面,將牙擦垂直於牙齒咬合面上,前後尾回刷動,從左側下頜後牙開始擦牙就可以


text:
職業無分貴賤係一個好古老既話題,已經比人講過千千萬萬次.到底做醫生係咪特別高尚,做地盤工人就CHEAP啲?係功利既社會嚟講可能係,但依個世界上每種職業都有佢嘅重要性,你冇醫生既話病左可能只可以等死,但如果醫生冇製藥公司整藥既話佢做到既野都好有限,冇麻醉藥你又點做手術?而冇左地盤工人既話全世界既市民都可以瞓街,就算醫生你幾有錢都冇用.將職業分等級既其實只係人類本身.
啲人睇職業首先就係睇錢.好多人覺得醫生律師人高要工係因為佢地要讀好多書,只有最精英嗰班先做到.但咩叫精英?係咪一定要做到醫生律師先叫勁?聽聞一個金牌SALES一個月要搵十萬都唔係冇可能,而單計人工既話,大家口中屬於賤既裝修水電工建築工人一個月要搵兩三萬都係閒事.筆者讀過HRM既HD,老師同我講做到HR既MANAGER月入大約有兩萬左右(錯既就怪我啊SIR啦),換句話講一個經理應該係連你地口中既裝修佬都不如.好多人為左可以係中環甲級寫字樓返工而努力,但做寫字樓好啲其實係上一輩既感覺,因為當時好多人都係做苦力拉下人力車咁,唔多識字,特別係英文.做到寫字樓既都係讀過下書,大學畢業.而家香港人工最低嘅反而係班文員仔,啱啱出黎做野拎住果月薪八九千交埋家用卡數真係屎都冇得你食,反而去做SALES要搵萬二三起跳就唔係一個大問題,當然文員比SALES優勝既就係返工時間朝九晚五比SALES日日企十個鐘放工返到屋企可能晚間新聞都睇唔到好好多.
計我話,返工最重要係搵一份啱自己嘅.明明你覺得對住個電腦打住千篇一律既文件好悶,明明你覺得日日係度開會開到你就黎瞓著,咁點解你仍然要死守住做文員仔依個諗法?因為你啊媽覺得咁先有出息?你深知自己其實更鍾意做其他工作,不論係SALES又好巴士司機都好,只要你會做得比做文員開心,咁份工已經係更加適合你.做唔到坐冷氣房既員工唔代表你人生已經玩完,雖然香港而家乜野都貴,但同時商機都多好多,唔做員工做老闆一樣有得諗.豆花米線點樣發圍相信唔洗我多講,簡單啲有個女仔係日本代購美少女戰士既產品都可以搵到唔少錢.只要你覺得有機會,你想做,咁就已經係去做既最好理由.自己冇錢又唔可以借屋企人幾百萬嘅,同人合資又好,返住工儲錢再創業又好,只係睇你肯唔肯做.
做醫生係好正,我去私家睇醫生見我五分鐘就收我二百幾三百蚊.但比我揀既話我諗我會鍾意咁樣寫文多過去寫病假紙.做唔到醫生律師咁又點樣?做到自己鍾意做既野,比起做所謂嘅精英更加有滿足感.唔好因為自己唔係人地口中既叻仔叻女就睇唔起自己,只要你肯努力做咩都有發圍嘅一日.行行出狀元依句說話唔係老點,信我.


text:
萬津 必去景點及摩立海灘附近酒店推介
摩立海灘附近酒店預訂
神秘優惠價幫你慳更多
即時揭開神秘優惠價,慳得更多
萬津必去推介 - 摩立海灘
想去 萬津 自由行?等 Hotels.com 帶你玩盡 萬津摩立海灘 啦!留意我地文章,話你知去萬津 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋萬津摩立海灘 附近有咩酒店,等你更加容易計劃行程,慳返酒店來回景點嘅時間.
萬津摩立海灘 自由行
去得萬津摩立海灘 自由行最緊要一定係揀啱日子去.一啲熱門景點例如,萬津 嘅 摩立海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
萬津摩立海灘 交通
想去摩立海灘 暢順無阻濟,最好就係出發前,睇清楚萬津摩立海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
萬津摩立海灘 必食必買攻略
萬津摩立海灘一直都係旅遊熱門地點,去到萬津摩立海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
最近思緒較亂,依篇文嘅大綱一直寫咗係電話備忘錄,但到今晚先記得起.近期咁多人關注港隊足球,或多或少同中國張臭串海報有關,同時中港咁多年嚟嘅矛盾亦都令中港大戰別具意義.有人話體育同政治應該分開,但我就覺得硬係要將體育政治化嘅係中國.好地地香港隊係要變成中國香港,但我又唔見有中國上海和中國天津,當香港人比人迫到咁嘅地步,反抗都係人之常情.而且中港大戰支持香港係必然嘅事,所以我唔明點解仲有人會怪香港市民將政治帶到足球.
如果有留意足球嘅讀者應該都知Catalunya最近正爭取脫離西班牙獨立,而佢地最著名嘅球隊就係以首都命名嘅巴塞隆拿.點解碧基最近代表國家隊出賽會比西班牙人鬧?正正係因為佢效力巴塞隆拿,而巴塞隆拿亦都係佢嘅出生地.每當有民族意識或者政治衝突,體育或多或少都會受到波及,特別係足球.因為足球係全世界最受歡迎既運動,而足球員出場就係代表住嗰個地區或者嗰個國家.點解我會撐香港隊?因為我係香港人,歸屬感令我支持自己嘅隊伍.團結同歸屬感係成為球迷不可或缺嘅條件,如果你強行要用純粹欣賞嘅角度去睇足球,將對香港嘅感情全部暫時放低嘅話,我好老實咁講,到底仲會有幾多人支持港隊?連結住香港隊同香港人就係「香港」依兩個字度,到底足總明唔明?
有好多野唔係你話想點就點.正如你幾唔想都好,足球都政治永遠都會連上關係.足球唯一特別嘅地方就係無論你係黃絲,藍絲,警察,消防員或醫生都好,只要你係香港人,只要你對香港有歸屬感,你都會入場支持香港隊.喺比賽嘅九十分鐘,冇人會理你係咩背景,只要你著住件港隊衫,紅色衫或者只要叫聲「香港勁揪」,係嗰一刻你就係自己人.


text:
啲黑警以為玩 人肉路障 係會無事,梗係唔係喇,依家雖然無死人,受傷醫療費部分,唔係警隊孭都係暴力及執法傷亡賠償基金俾,但新車落地十八日就搞到total loss,呢單嘢,我睇怕都十分之襟計,政府應該孭晒成架車買過嘅費用.
人肉路障 唔係act of god
如果呢單嘢係警匪槍戰,子彈無眼無得避,咁都好少少,一係保險有得賠,一係政府必須要賠,但大家理解到嘅,警匪槍戰會點打,啲子彈點飛一向都係Act of God嚟.但呢鋪唔係,你個白痴交通警搵個無辜市民做 人肉路障 ,通常呢, 人肉路障 ,人肉盾牌呢啲黐孖筋嘢,都係伊斯蘭國,拉登組織呢啲黐線組織搞,一個地方嘅執法機關一而再,再而三玩呢啲十分之罕見,香港警察係咪想同大家講,香港警隊其實係恐怖組織嚟,大家見到警察要小心,交通警隨時攞你嚟做人質都唔知. 人肉路障 嘅本質,我諗唔駛我畫公仔畫出腸.
以香港保險公司嘅縮骨性格,佢地一定老虎都唔賠,正常嚟講,保險公司亦無理由要就政府嘅白痴行為承擔責任,你話其他意外賭輸咗就話,呢啲警察奇怪嘅拉登式指令,要保險公司代政府找數都於理不合,但如果果位司機有供車會,要為架廢鐵供車會都十分之唔合理,所以呢件事,點講都好,政府唔該講清楚邊個賠水先,唔好依家個犯就未審先死,你班友就詐詐諦諦唔找數.
其實呢件事,最好攞盧偉聰嘅人工嚟找數,雖然 人肉路障 呢樣仆街到無朋友嘅嘢,係鄧竟成年代已經有,但 人肉路障 呢單嘢之所以出現,因為香港警隊無保住彭定康年代,跟番英國同歐洲警隊果種服務為本文化,做政權維穩機器就乜都得,唔知警隊嘅本分,其實警隊就係唔應該攞自己嘅client安全靠飛,為求捉賊不擇手段,呢個就係最簡單嘅常識,但依家做警察,唔係以為自己演緊警匪片,就係以為自己做嘢好X正義,可以唔理法律,唔理路人安全任意妄為,呢啲又係暗角七警,朱經緯果啲錯誤思想嘅延伸,而警隊高層唔駛為呢啲劣質文化問責,一啲都唔合理,所以攞盧偉聰份糧嚟賠俾受影響市民,合情合理,納稅人嘅錢唔應該攞嚟幫仆街冚數.


text:
(Hugo成長日記)率先了解小孩的天賦潛能 ❤ 22Plus Talent Test (測試篇) .★.
因乜解究Hugo 又要睇醫生?
仲要睇個咁靚既姐姐?
非也非也,Gogo 近來身體都暫時不錯,
係試過d 流下鼻水少少打咳次咁者
也許而家時代唔同,科技亦比之前更加唔同
好似之前唔會知道陀住既小朋友會唔會有唐仕既基因
而好似我之前亦因為係政府醫院Check 既時候
懷疑Gogo 有機會係唐仕既問題,
當天就即刻去搵地方做左一個T21 既Test
好簡單方便就完成,就係要d 時間等報告
當然小朋友經歷無數既檢查,都好順利地出世
亦好健康咁長大,轉眼間佢又歲幾人仔
係時候做媽媽既又要為阿仔既將來諗下
我諗其實冇一個做父母既會想令自己做怪獸家長
但係又唔想小朋友輸係起跑線
咁可以點算好呢?早前呢我就係BB 展了解過
原來小朋友既天賦潛能,都可以係DNA 測試中可以
早前我就Join 左呢個22Plus Talent Test
主要測試下Hugo既學習能力同語言能力
起碼可以係同揀上PlayGroup 可以作為參考之用
咁今次我就揀左直接上去佢地間LAB 入面做Test
不過位置上就比較遠左d 係九龍灣既億京大廈
如果唔想上黎做,亦可以要求寄盒Test 去屋企
自己係屋企Test 都可以既
咁係抽取樣本之前,
抽取專員就會先樣本棒上寫好要做Test 既人仕名字
同時家長/當事人亦需要填寫少許個人資料
如Hugo 咁就由糸媽我當代寫,主要係填寫名,出生日期
媽咪既電郵同電話等等(主要係Send 番份報告比你咁解)
首先我會先比小朋友飲左啖水
,一黎可以幫佢清一下口腔內既食物
同時又可以令佢口腔比較濕潤一點就可以便抽取了
真心覺得抽取員好有心機同溫柔
要知道我仔睇醫生既時候都唔可以靜靜咁比醫生檢查喉嚨
但係今次可以比靚姐姐係扶住口仔抽取4枝既樣本
或者你會問咁如果真係係屋企自己抽取又可以點做
我自己就冇特別計住姐姐幫阿仔抽左幾耐
但係我係佢地家FB 專頁入面就有條片有簡單介紹左
自己係屋企抽取同上去LAB 比人抽既效果片段
而我就避免左自己抽既效果唔夠/會過期
所以就揀上佢地既Lab 度做抽取既
然後就要等4-6 星期先睇到個結果啦
詳細既簡單抽樣過程
咁今次就簡單地介紹左22 plus DNA Test
如何去可以抽取測試,等我拎到報告再同大家分享
小Gogo 既測試係點啦
就這樣完結啦,下次再見!(拜~)
◕‿◕如有任何合作事宜.
歡迎以電郵或者到FB Page找我 ◕‿◕
謝謝唷!
Contact me:manman811@gmail.com
IG: angelbaby811


text:
個女仔係我家姐best friend ,大我5年 做教畜(長約 因為係母校識人)
事源上年三人行去旅行期間 我同佢發生左關係 依段關係keep到依家(我以為有性無愛)
期間佢不斷要求成為我Gf 但差5年太多 ,同埋我一直打算出國讀埋master先拍拖結婚(想移民),所以拒絕
上星期佢打比我 話依排成日作嘔
我呆向左走向右走左 ,琴日用驗孕棒兩條紅線
今日去診所check埋有左
(我十次有八次都有用,間中兩次佢話安全期)
我19歲都未夠 仲要讀多3年
我仲未諗到點同父母家姐講 比屋企人知道一定殺左我
Espcially 我家姐一定殺左我
佢想要個bb ,我又唔想做賤男
同埋我細個曾經見過嬰靈 什至上過我身 (我未出世既細妹)上我身打爛哂所有野 罵我老母無情 (全家做證)
如果唔做法事一世跟住你 影響運氣
What can I do?
佢想結婚 但我19都未夠 仲要讀多3年 心都未定性 又唔可以落
住屋方面無問題 而且屋企有樓收租
經濟方面 屋企完全唔需要我
如果要生 我就要比我老母湊
佢番工 我讀書
我真係好驚 十八歲做既 decision 唔成熟 而且出國讀master 係我一早plan好
如果做錯影響一世
有無爸絲教我點做


text:
香港真係垃圾傳媒當道, 盧凱彤 嘅死,正確嘅做法,係多啲介紹躁鬱症呢個病,甚至引起公眾對躁鬱症更多嘅關注同認識,但香港01聲稱自己係乜嘢倡議型媒體,我話娼佢老母就有佢份, 盧凱彤 死係報佢住果層樓值幾錢,你班記者同編輯個腦無嘢嘛.
盧凱彤 之死係照妖鏡
我成日話,一有乜嘢大事,啲五毛,偽君子個個都無可遁形,如果你話果份係蘋果日報,或者頭條日報,佢地攞樓價嚟報,都係十分之仆街無恥,但呢啲係擺明車馬走膚淺格調,呢啲係正宗小報文化,我無得講,但香港01講乜嘢,倡議型媒體,唔係應該有底線嘅咩,至少應該好詳細咁講依家香港躁鬱症病人有幾無助,依家躁鬱症嘅藥物有幾缺乏,你諗吓食鋰鹽(無錯,鋰電池果啲鋰,其實都幾接近食毒藥邊緣㗎喇)控制病情,你估病人真係咁好受?結果走去講樓,原來層樓係重要過條人命嘅.
香港好多呢啲偽君子媒體,明報唔駛講,佢敢認第二,除咗馬來西亞星洲日報(或者叫X周日報,果句粗口自己識填入去),就係扮晒左膠,扮晒有社會公義觀,但一有重大事件果陣,手法就連蘋果都不如,但佢地又成日鬧蘋果果吓好笑.呢啲偽君子媒體,仲要好多教師或者專業人士要扮晒嘢,自己睇又迫啲學生睇,真係唔睇到中毒就出奇.而果啲偽君子媒體,又聚集咗唔少出身自新聞系,或者左膠系統嘅膠人,所以好少人會好手起刀落咁篤爆呢啲岳不群媒體.
依家香港仲有乜嘢傳媒,係知道自己做係傳媒,唔係傳聲筒或者content farm嘅呢?如果香港啲編輯,記者心態唔變,邊個會想每個月攞一餐飯嘅錢養你們班友,我真係十分之木宰羊.我唔想再睇到有傳媒,逢有自殺新聞就立即報果度樓價,或者凶宅行情,如果某幢公屋特別多呢類案件,唔該搵人做吓專題報導,了解一吓究竟果個社區出咗乜事,果啲社區唔係有鬼怪纏身,而係果啲社區往往有結構上嘅問題,但社會從來唔知,呢啲至少傳媒有責任報嘅嘢.
依家新聞噏乜9捉到呢啲偽君子,簡直係捉個正著,邊個仲敢係睇香港01扮晒自己知識分子果啲,自己搵個豪宅天台跳落去吧,佢地都黐線.


text:
奶袋,我真係用左唔少牌子.少少心德可以分享下.
Nuk :質地一般,唔算簿亦唔算堅硬,摸上手幾滑.裝滿一袋唔可以自己直立擺放.一個可裝6安.頭三個月最啱用.因為初時奶量唔多,奶袋太大會浪費.奶袋除左double zip 無另外密封.
perfection : 我用過兩款,一款有壺咀,方便剪開倒奶出嚟,一款就無.質地硬硬哋,摸上手唔係靚膠的感覺.不過奶袋挺身的設計,令佢無裝奶都可以直立企起.有感知温度,聲稱可以直接加熱.不過我就未試過,因為我覺得倒返落奶樽先加熱安心d.奶袋是密封的,用時撕可,再打開zip, 倒奶入去.不過得一條zip
unimom : 同perfection 質地近乎一樣.唔知係咪大家都韓仔嘢,好似差唔多.
Mother K : 質地硬身,不過摸上手唔算太差,比起上面兩款韓仔嘢好d.袋身設計都係可自己直立企起擺放.其實直立擺放都幾緊要,放平擺成日都好似擔心佢會漏.不過用過咁多奶袋偏偏漏左兩次就係用Mother K.因為佢個所謂double zip 其實痴得太埋,跟本就係得一條zip.不過佢最正既就係有個密封口,完全唔會入塵,用果時撕開,才可以用.不過以上兩款韓仔袋都係密封的.感覺乾淨無菌.
Boots : 網上見好多媽媽好中意呢隻牌子.質地同Nuk 差唔多,唔會好堅硬,都係軟軟滑滑咁,唔可以直立企起身擺放.不過double zip,十分安全,唔怕漏.佢最大既壞處就係9安一隻.好似我呢d窮媽,跟本就無可能一次泵咁多出嚟,所以對我嚟講太浪費.最敗筆之處就係佢個所謂封口,其實都唔算封口,未撕開都可以入塵,不過每隻袋都無發現zip打開過,就當佢入面無菌啦.
Dr. Brown : 同boots 質地差唔多.用左幾隻試用,印象已經無乜.
Babyland : 質地比Mother K 薄,有壺咀設計方便倒奶出嚟.不過zip 口太窄,如果你泵奶果樽太大,倒出嚟就無咁方便.我用Medela樽,梗梗fit 入去.
日本某牌子:最後分享下一款成隻鞋仔咁既奶袋.完全難於擺放,因為太不規則,擺冰格好浪費位置.而且佢唔係用zip , 只係摺疊幾下,用粘貼貼住.雖然佢無漏,不過感覺好似十分唔安全.只係用左一隻試用裝,無買過嚟用.


text:
尋日某酒店比我負評之後,今日有興致同囡囡試新地方(畢竟維記330唔係下下都負擔得起) 首先成幢大廈有八成都係酒店,仲有一間係2016年俾人負評過(想知邊間自己搵) 櫃檯姐姐略帶口音,不過禮貌交足,問價120$/2H,入房視察環境,20吋左右LED電視(全正常台)床係軟海棉偏硬,冇入被袋既一張普通薄棉被,正常既冷氣同無限熱水既勉強2人空間浴室(但廁所明明好大點解唔用盡空間整大小小?) 暫時唯三問題係酒店附近街道比較熱鬧,如果囡囡怕羞/怕熟人,入呢棟大廈可能有一定難度;另外就係冇隔音,格離房咁岩有自由行既小朋友入住,隨便大叫幾聲都聽得清楚;最後一個問題係麻煩自己帶套 剩以呢個價錢黎講,係旺角區抵玩,但以裝修黎講,佢只能有合格分數,總括黎講:要平,呢間可以添食;要好,請睇價錢食飯 PS:可能要3個鐘先有野飲送,我2個鐘姐姐冇問我飲乜
邊個話係新面孔的 我打去一聽把死人聲就知佢重係到,都算 6點幾打去係另一個姐姐聽電話,話140$ 2個鐘 都好,諗比多次機會去睇睇都好 岩岩10點左右打去,又係個把死人聲都算 重話房供應緊張,只提供一個鐘時鐘,都算 開我價130$,are you傻撚左? 起我價都唔係咁下嘛,重要1個鐘130 我去維多利亞都好過佢多多聲啦
由上年開始我就已經冇再去過 皆因當時有個呀姐成日怨我地呢D去爆房既整到地下濕曬 改時間又話冇房屌返個客轉頭 冷氣壞左都唔整照開(即係睇你運氣) 重曾經講過我做大陸客住成晚都好過汁你地D房賺個一百幾十 聽完佛都有火,想投訴又無門(個微訊10成係搵返櫃台個呀姐CHEAK) 由於冇回覆系統,佢重做緊既就幫我禁讚好等大家都知吧
其實已經去過唔少次,不過巡例打返一篇上黎比大家(抄)考下 所有日子$300/2Hrs(聖誕個次都一樣,未知情人節會唔會坐地起價) 過夜既話建議12點之後去,第2日下午2點先CHECK OUT, 星期日至四$450,五六就$730,值唔值就睇自己衡量, 有時候酒店門口會有賓仔開門,冇既就自己入去,5樓登記完就上去(記得聽清楚邊間房) 每層樓都係3間房,冇記錯既話1號同2號係一樣裝修,差唔多全房玻璃鏡,3號房就只有床頭兩塊,各取所需,唔鐘意玻璃請事前同安排房既姐仔講聲 時鐘2個鐘包杜蕾斯套x2,淋浴液x1,香梘x1,浴帽x1,大毛巾x2(如有額外需要就要比錢,通常$10~$15不等) 有時候有機會清潔得唔乾淨,入房自己睇清楚,通常都會換,除非太過份 經驗:試過廁板有條唔知屬於邊個既陰毛(肯定唔係我倆個) 試過床單有不明液體跡/洗杉用既梘粉入左色(覺得唔安全就打電話同前台講換,好禮貌既話多數冇問題) 我就通常D毛巾用前拂一拂,床單又拂一拂,雖然只係心理作用,但拂完感覺會安心d, 通常剩10~15分鐘就會打黎提醒就夠鐘,如果夠鐘會再打多次黎催,所以自己安排時間, 另有幾樣野大家可能要留意下: 電視只有2個台:三色台同成人台,遙控器唔係間間房都work,冇需要可以唔理; 床頭燈就間間都調較唔到,算係美中不足; 有時候沖涼熱水唔夠,maybe係中央熱水未煲好; 通常入到房都好似入冰室咁,怕凍可以較返高個溫度,但唔好關,因為有機會沖涼既蒸氣令防火鐘誤鳴咁就無癮 作為時鐘酒店為主既佢,基本野算唔錯,價錢是否合適就睇各位師兄銀包做人


text:
拆解Playboy4大「玩嘢」招式!
有啲男生好鍾意「玩嘢」,如果呢啲壞男生額頭大大隻字寫住「Playboy」,等你認住佢個嘜頭,你話有幾好呢.唔想中招,睇下以下嘅忠告,避免被男生玩之餘,更令佢哋識得尊重你!
玩嘢第一招:「我哋只係朋友.」
招式:食lunch時搭晒你膊頭,又會喺WhatsApp同你講啲肉麻嘢,但之後又無實際行動.
佢諗緊乜:佢對你有好感,但唔想有做男朋友嘅責任.如果佢只會喺有其他人在場嘅時候先撩你,可能佢只係想利用你令其他女生覺得佢風趣.
點解決:下次佢撩你嘅時候,你講笑咁同佢講:「做咩呀?想做我男朋友?」佢可能會答no,但如果佢緊張起來,可能佢真係唔止想撩你咁簡單.無論如何,咁可以提醒佢要顧及你嘅感受.
玩嘢第二招:「我會打電話俾你.」
招式:你哋喺party中相遇,跳舞傾偈之後,佢問你攞電話,但成個星期都無聯絡你.
佢諗緊咩:好多男生問女生攞電話,係因為唔知點完場.你陪咗佢成晚,以呢種方式告別會顯得佢比較nice,之後打唔打俾你又係另一回事.
點解決:當你遇到心儀嘅男生,同佢傾一陣就好走,搵返你班friend,如果佢之後再搵返你,睇嚟佢真係對你有意思,佢問你攞電話,應該都真係想同你聯絡.
玩嘢第三招:飄飄忽忽
招式:佢「特登」路經你成日去開嗰間餐廳,同你扮偶遇,但喺學校/公司時就當你透明.
佢諗緊咩:佢唔想俾人覺得佢已經俾人mark住,可能怕班friend瘀佢,又或者想其他女生覺得佢仍然單身.佢雖然鍾意你,但佢仍然唔係好想擺明立場.
點解決:唔好黐埋去,直到佢喺人前改變對你嘅態度.千祈唔好俾佢牽着走,如果佢真係鍾意你,你忽冷忽熱嘅態度會逼到佢對你更積極.
玩嘢第四招:一腳踏兩船
招式:佢有另一半,但又對你有意思,甚至追你.
佢諗緊乜:佢就似個浪子,永遠唔想安定落嚟.佢唔尊重你同佢女朋友,亦唔顧你哋感受.佢唔係衰人,就一定係唔理解女生係有血有肉有感覺嘅人類.
點解決:黐住佢就等於承認自己只值得擁有半個(甚至更少)男朋友.要佢尊重你,你先要尊重自己.只要佢仍然同緊佢女朋友一齊,你都唔好黐埋去!去同單身嘅男生約會啦,就算佢同女友分咗手,並且發誓愛你,你都要提高警覺,睇清楚呢個容易見異思遷嘅人係咪真係有誠意.


text:
平時無論喺日常生活抑或工作上面,少不免都會牽涉到 搬運 等等粗重功夫.唔係以為 搬嘢 係手板眼見功夫,一不慎用錯力就好容易拉傷筋骨肌肉就麻煩喇!想安全搬嘢又想 搬運省力 ? HelloToby 今次邀請到 東亞搬運 ,推介 以下六款常用嘅 搬運工具 ,省時又慳力!
1) 搬屋紙箱
搬屋嘅時候,往往需要將唔同物品分類然後搬運.喺呢個時候,就好需要用上搬屋紙箱.只要將物品擺進紙箱內,封好紙箱就可以搬運了.市面上有唔同尺寸嘅搬屋紙箱可供購買,紙箱價錢除咗會視乎搬屋紙箱尺寸大小外,亦都同紙箱的厚度同材質都有關.紙箱價錢由 $10 到 $40 都有交易,大量訂購的話更加會有折扣.如果你預算有限,你都可以去唔同店鋪問有冇唔要嘅 紙皮 .
精打細算, HelloToby 平台已經幫你格價,提供最新,最抵搬屋價錢攻略!想了解搬運大概收費,就唔好錯過喇!
2) 搬運神器
搬運神器係近年來其中一個最常用嘅日常家居搬運用品.搬運神器一般包括槓桿,滾輪墊片等.整個搬運工具就是利用槓桿和搬運滑輪的原理,將槓桿尾插入傢俬下方,輕輕抬起傢俬.然後再攝入滾輪,就可以輕鬆移動任何傢俬.搬運神器同其他 搬運工具 唔同嘅地方就係整個工具相當輕巧,方便想隨時喺屋企搬重物 打掃清潔 嘅你,係一個唔錯嘅 家具移動器 !
除咗家居清潔外, HelloToby 平台仲有其他唔同類型嘅清潔服務!保證啱你要求!
即搵 入伙前清潔 即搵 滅蟲服務 即搵 吉屋清潔 即搵 辦公室清潔 即搵 裝修後清潔
3) 搬重輔助器
如果因為貪方便,而喺搬重物嘅時候做錯 搬運動作,唔止發唔到力,更有機會令腰部受傷!好在科技日新月異,日本已經研發出 搬重輔助器.首先機器會偵測用家嘅動作,繼而感應到用家搬運時所要用到嘅力量.喺 搬重輔助器 摩打輔助之下,減少搬重物時嘅腰部負擔,減少不必要嘅受傷機會.搬重輔助器設有唔同嘅操作模式,適合唔同體型,工作需要嘅人.
4) 搬運推車
搬運推車 係最常見嘅一種 搬運用品 .一般嘅 搬運推車有手柄,附有四個堅固滾輪,滾輪上面有個載貨平台.用者可以將體積較小但件數較多嘅貨物,如紙皮箱等放喺平台上面,然後用人力推動手推車.手推車嘅好處在於可以省卻人力同時間,仲可以避免因為不良 搬運動作 而導致受傷嘅機會.市面上有唔同種類嘅 手推車 ,包括塑膠手推車,靜音手推車,三層手推車,網籠手推車,鐵車 等等.最平嘅搬運推車一般都要三百幾蚊,你可以根據唔同需要而選購.
5) 木板車
如果要搬運單件但大型重物如傢俬,你可以選擇用木板車.同搬運推車唔同,木板車冇橫桿扶手,適合搬運單件重物.市面上嘅木板車大部份以木製為主,亦有部份係以塑膠製嘅木板車.價錢同一般搬運推車差唔多價錢.你可以視乎自己嘅需要,選擇購買木板車定搬運推車.有部份搬運公司會視乎情況提供租用搬運推車或木板車服務俾顧客,選擇搬運專家嘅時候可以考慮埋呢點.
6) 尾板車
如果你需要搬運大量貨物,咁你最好要租返一架尾板車!尾板車亦即係指配有移動月台升降板嘅 搬運貨車 或 搬運卡車 .因為尾板升降自如,所以會方便搬運工人裝卸同埋搬運貨物.一般嚟講,租一架尾板貨車嘅價錢要比一般客貨車同貨車為貴.如果你要搬運太多重物,又擔心唔好嘅搬運動作會引致受傷,你可以聘請專業嘅搬運公司同尾板車公司.佢哋部份嘅員工已經完成 職業安全健康局中,一般職業安全及健康課程嘅(TLS)安全使用貨車尾板課程,識得點樣安全使用貨車尾板!
介紹咗咁多個搬運工具,唔知有冇增進你對搬運嘅了解呢?如果你要搬屋企或者搬寫字樓嘅話,你可以經 HelloToby 平台 搵到最合適你嘅搬運專家!
搬屋有咁多雜物唔知點處理好?你可以將你嘅物品放置喺 迷你倉 度! HelloToby平台上都迷你倉服務專家為你服務!
你係 搬運專家 ,想加入 HelloToby 平台搵新客戶?
——
延伸閱讀:( 搬屋Pack箱 ) 搬屋Pack野 好頭痛?超實用 搬屋執野技巧 !
緊貼HelloToby Blog同Facebook Page,隨時搵HelloToby幫手!


text:
前兩同小朋友gathering時,玩咗個遊戲,見燒腩媽都好鍾意,
可以再分享一吓
近排喺屋企或者喺街
同小檬妹妹豬都會玩呢啲遊戲
小朋友等待期間冇耐性(其實大人都係,不過有時迫不得以)
呢啲遊戲係唔需要道具嘅,或者好少道具身邊一定有嘅
務求隨時隨地就玩得 又學到野
1. 鬥唔笑
大家互相望住對方眼睛 鬥唔笑
呢個妹妹豬都玩得
我對小檬,小檬對妹妹豬都得.
唔好諗住唔笑,咪好慘?
當兩個小朋友見到對方果樣好快就會笑,
唔使道具又會笑到碌地,等車等位等咩...都唔會悶
妹妹豬細個啲,唔使兩秒就笑返...萬試萬靈,
gathering時候燒腩仔就叻,可以忍到,
小檬見佢個樣忍得咁辛苦即笑
呢個遊戲去到邊隨時隨地都玩得,
又可以kill time,小朋友又可以笑一餐..好開心架!
適合年齡,兩歲開始,太細唔知做咩..哈哈
2. 物品想像
用一件物品發揮想像力
上次去澳門等落船,唔知袋到有個綠色嘅圈圈,
(可能係其中一part玩具)
我就同小檬輪流一人一句,話呢個係咩野嚟,
e.g 用個圈圈扮眼鏡,講呢個係一個綠色的眼鏡,
或者呢係一個巴士手環,
小檬都講到好多,佢講唔到時,就叫佢再留意吓身邊係圓形物品.
呢個係一個鐘,呢個係一個耳環..戒指..車轆..
(用正方型,三角形都得)
呢個遊戲要用句子講,可以訓練埋用句子講野
(開始大,要多啲用句子講野)
可以訓練/發揮想像力,叫佢下次行街留意身邊事物,
會多啲聯想力
呢個妹妹未係好識,不過都可以用啲簡單佢認識嘅物品玩
小檬就不知幾鍾意,講到好多佢諗到嘅野
3.估物品
要喺固定地方,叫小朋友睇住一樣野,
叫大人估(或者調轉,不過小朋友諗會容易啲)
例如,小朋友睇到米奇鼠鼠,
就問係咪紅色架?
係咪黃色架?係咪會郁㗎...
調返轉大人睇物品呢
初時要教吓佢地問
小檬問就可以用唔同方式.佢嘅諗法問
冇咩所謂,深淺自己調校
advance level只可以問" 係唔係"
呢個妹妹豬未係好識玩,
不過都可以叫佢揸住一樣野,望住問,
佢識答都好叻
4. 找形狀
行街時唔好淨係睇玩具,可以留意身邊事物,
我會同小檬鬥搵三角形/正方形/長方形物品,
圓形三角形容易啲搵
呢個妹妹豬都識少少,圓型最叻,其他學緊.
小檬就advance level 開始學橢圓形,就會搵橢圓形
好似D字就係橢圓形,手袋扣...等等
5.找顏色
適合妹妹豬搵啲基本顏色,紅/黃/藍/綠
小檬,advance level好似啡色/灰色/金色/銀色...
例如:搵灰色,叫小檬見到灰色嘅物品就出聲,
大家輪流講.都係用句子講
我見到銀色波鞋
6.找標誌/警告語
叫佢見到標誌就出聲,再估吓係咩,諗下個標誌點解
呢個只限小檬
先認識一啲比較容易理解嘅,好似公園不准踩踏草地,不准玩單車...
出口/緊急出口/防火門標誌,順便教埋佢出街自己照顧自己嘅能力
7.講英文生字
小檬學letterland,會一人講一個字母開頭嘅英文字.
A~ apple,ant,arrow.....
呢個只限小檬
呢啲小遊戲都係我喺生活上自己諗出嚟嘅..
如果大家有好嘅遊戲都分享一吓~


text:
北區小學一向有好多以普通話為母語嘅學生,我個仔好不幸要喺北區讀小學,漸漸地,我發現佢啲廣東話好有問題.雖然未至於讀音變得唔正,但啲遣詞用字就好古怪,除咗某啲物件會用咗大陸詞彙之外,更嚴重係有時句式語法都會用咗大陸格式. 據我所知,我個仔主要都係同返啲講廣東話嘅同學仔玩,其實我無刻意引導佢,不過始終大家都講同一種語言會有親切感啲,所以我見香港同學玩埋一堆,大陸同學又自成一角咁,似乎係常態,有時共融嘅嘢唔係你想共就共到. 不過話雖如此,始終大家經常接觸,難免互相影響,而我個仔講嘢,就明顯受到大陸同學影響,以至有啲不倫不類.例如「士多啤梨」佢會叫「草莓」,呢樣我相對較易接受,但「薯仔」佢講成「土豆」我就強力糾正佢.亦有啲詞係連我個仔都接受唔到,但佢啲同學就會講,例如「蕃茄」,佢有同學叫「西紅柿」,我個仔覺得又怪又難讀,所以佢會講返「蕃茄」,但每次講之前都要load一load先講到. 除此之外,我個仔同人鬧交時會話人「傻B」,呢啲就完全係大陸用語,我無法接受,我寧願佢直接鬧人仆街. 比用字更大鑊嘅,我認為係語法上嘅不倫不類,因為真係好影響溝通.例如我個仔會將「望上面」講成「往上看」;打機果陣會話「往死裡打」而唔係「打死佢」;又會叫同學「唔好找我」,問人「幾多個」會變成「有多少個」等,呢啲語句聽又岩巉,講又翹口,令大家都溝通得好辛苦,不過要佢改亦唔易,因為呢啲句子佢唔係背出來,而係每日同大陸同學互動之下慢慢演變出來,我依家可以做嘅係唔好令佢將之鞏固成為習慣. 其實香港人一直在語言上不斷與台灣,大陸甚至日本不斷互動演變,一直都相安無事,因為以前果種互動往往係慢慢嚟,去蕪存菁,啱聽順口至攞嚟用,唔好嘅就忘記佢.但近年大陸入侵太快,太廣,香港人一時難以適應,往往要硬食佢哋啲語言文化.好似我個仔呢啲仲建立緊自己語言系統嘅年紀,就會被擾亂,變得不倫不類.以前一班有10個新移民已經好誇張,所以好多時係新移民融入香港語境,但係家有學校中港學生各佔一半,就無話邊個融入邊個,變咗大家都好亂,我估香港讀書嘅大陸小朋友都有同樣問題. 當然,教育局掛住推動洗腦課程,唔會理你咁多,家長唯有自己努力,同子女多啲傾計,將正宗港式廣東話承傳落去,當幫自己小朋友,又幫香港保留自己嘅語言.
Read more


text:
一講到城門水塘,大家即刻諗到嘅可能係一隻又一隻嘅馬騮.但水塘入面嘅白千層,真喺好值得好好欣賞,加埋個碧綠色嘅水塘,成個風景真係very good!咁靚嘅景色吸引咗唔少電視劇,電影嘅劇組專登嚟水塘取景.成個城門郊野公園面積唔算大,大概兩個鐘已經可以行晒成個公園,路程亦都唔會吃力,所以非常適合一家大細放假一齊去㗎.
搭地鐵到荃灣站,搭82號小巴,喺城門水塘小巴總站入口落車.正式出發之前,可以喺入口附近嘅小食亭買補充品,不過入到公園就要留意唔好隨便拎出嚟食,如果唔係就會吸引咗一大班馬騮埋黎搶食㗎啦.一直沿路行,就會見到條路兩邊種滿白千層,白千層整齊咁喺小路嘅兩旁排排企,曬太陽,景致真係令人嘆為觀止!繼續一直行,就會去到水塘附近,望住白千層喺湖面嘅倒影,偶爾仲有馬騮經過,會有種同大自然融為一體嘅感覺,真係好療癒啊!
離開時可以去城門郊野公園遊客中心參觀一下,中心入面設有展覽介紹水塘嘅歷史.最後去番入口位置就可以搭番巴士離開.
生態知多啲:
白千層每年向外生出新皮,老樹皮會留喺樹上面,層層推出,形成保護層.因為咁,白千層嘅樹幹累積咗好多層白色嘅樹皮,所以就叫做白千層啦.白千層樹幹筆直,啱晒做馬路邊嘅行道樹;不過細心留意會發現,新發展嘅市區比較難見到白千層,因為汽車嘅廢氣好容易將白千層嘅樹皮染黑,令人覺得唔乾淨,所以喺新市區比較難見到呢種樹.
於荃灣出發,乘搭82號小巴,於城門水塘小巴總站入口下車.
水塘野生動物較多,注意唔好拎野食出黎,以免比動物襲擊.


text:
對於去過大阪嘅人嚟講,「天王寺」應該絕對唔陌生,佢往返機場方便且又喺大阪環狀線上面,交通便利,再加埋大阪新地標 -阿倍野摩天大樓都起喺度,呢個集Shopping同美食於一身嘅地方,完全可以滿足大家去大阪旅行嘅各種目的!
先講交通,天王寺嘅交通位置唔係好咁簡單!佢喺環狀線上面,仲有JR可以直達奈良,唔止市內交通贏在起跑線上,連去睇鹿仔嘅捷徑都喺埋度~另外由呢度去日本環球影城都相當之方便,搭車嘅時候可以留意下車程資訊,如果撞啱時間仲可以坐到環狀線直達櫻島嘅車㗎!
#阿倍野摩天大樓,HARUKAS 300 展望台
呢棟阿倍野摩天大樓係依家日本最高嘅摩天大樓,亦都係小編認為最適合欣賞大阪夜景嘅地方!以前大家可能會推薦夜晚去通天閣,新世界睇夜景,但老實講,通天閣周遭嘅治安唔算太好,所以小編唔太建議大家晚上造訪.但阿倍野大樓就位於交通方便嘅天王寺站,周圍係交通要地所以治安相對地好好多!
前面一再提到阿倍野所在嘅天王寺交通有幾方便,大阪嘅主要車站基本上都可以直達,就連喺機場過嚟都唔洗轉車,落腳點嚟講簡直係最佳選擇!
呢棟阿倍野大樓唔止擁有可以360度無死角欣賞大阪市景嘅HARUKAS 300展望台,仲有規模超大嘅近鐵百貨HARUKAS總店,推薦大家可以下晝嚟呢度行下,再把握時間喺夕陽西下嘅時候上展望台欣賞日落,再享受大阪夜景!
近鐵百貨HARUKAS總店唔止有精品,化妝品,服飾⋯等等,小編個人覺得最正係B1嘅手信區!喺呢度你可以搵到各式各樣嘅點心,無論係日式,西式都超精美,買到唔停手!
其中小編大推呢間『小倉山莊』嘅仙貝!小編帶返嚟比同事食,佢哋表示呢個係佢食過最好食嘅日本仙貝!除咗好味,佢花牌造型嘅靚包裝都係一大賣點!超推薦大家買返嚟做手信~
喺樓下行完商場,到太陽落山嘅時候就可以去欣賞夕陽餘暉下嘅大阪~展望台嘅入口喺16樓,呢度有一座空中花園,如果唔想上去最高,大家可以喺空中花園欣賞下市景,呢邊仲係免費開放的㗎~
呢度有個小知識:去展望台嘅飛有分三種顏色,分別係代表日頭,黃昏同夜晚嘅風景㗎!同屋企人,朋友一起去就有機會集郵,儲得齊成組飛尾啦!
仲有!樓上除咗60樓展望台嘅超靚夜景,58樓仲有好東西食!如果大家夜晚冇安排其他行程,咁小編好推薦大家喺度過,可以一次過滿足晒你對美食同美景嘅追求~大推入面嘅燒肉set同章魚燒DIY!嚟到日本冇理由唔去食餐燒肉,而嚟到大阪就更加冇理由唔去食章魚燒,更何況係可以自己親手做!
飲飽食醉之後大家就可以繼續欣嘗下靚景啦~好彩嘅話仲可能會撞到吉祥物阿倍野熊㗎!佢身上面啲雲就係佢最愛嘅食物,而佢個厭世樣真係超級可愛~
如果大家都好鍾意阿倍野熊,喺59樓就會搵到勁~多佢嘅周邊商品!有公仔,文具,仲有各式各樣嘅周邊可以買返屋企做紀念!
HARUKAS展望台
▶全年無休,營業時間:上午9:00 – 晚上10:00
▶官方網站:HARUKAS 300
▶大阪環球影城™ VIP入園手環+HARUKAS 300 展望台優惠套票!
#住宿推薦:近鐵青年旅舍
天王寺除咗交通方便,同時都係行街Shopping同嘆好西嘅好地方,大家可能會覺得咁樣嘅話想住附近一定要荷包夠深,事實上阿倍野有官方HOSTEL㗎!佢嘅位置就喺阿倍野大樓隔離,而且位於天王寺公園裡面,周圍有Coffee Shop,便利店等等,交通同食野嘅生活機能都相當好!
HOSTEL入面有舒服嘅Common area,仲有公共廚房,提供咗餐具,雪櫃,焗爐等等,小編覺得好貼心嘅點係有免費即溶飲品同茶包,夜晚想有啲野飲都唔洗洗錢出去買啦~
HOSTEL入面仲有投幣式洗衣機,另外亦都有,咁大家就唔洗擔心住太耐冇地方洗衫同埋要拎住行李上上落落呢啲問題啦!對於HOSTEL入面嘅公共設施,小編認為已經好齊全,冇咩可以挑惕嘅地方!
HOSTEL同其他青年旅舍一樣,廁所,浴室都係共用嘅,但小編發現有一個超貼心嘅地方,就係女仔唔洗擔心一個成日發生嘅問題-爭風筒!呢度嘅廁所提供每個洗手盤配一個風筒,大家就唔洗爭,可以有效率咁搞掂~
廁所採用乾濕分離設計,呢點亦都深得小編嘅心~大家唔洗擔心喺浴室沖完涼澡要換衫嘅時候發現啲衫已經淋濕嘅困境.而且淋浴間外面有再隔一度門,隱私就更有保障!
房入面嘅配置都是上下格床,有分四人同八人房,如果係一班朋友或者成家人去,夠人數就可以包房,咁就唔洗同其他人共享瞓覺嘅空間啦~
設施方面,每張床都配置咗一個保險箱,大家出去玩或者瞓覺嘅時候可以將貴重野鎖喺裡面,另外每個床頭都有兩個充電插座,唔洗擔心啲電子用品要爭插頭用!
總之,以小編出國經驗嚟評價,近鐵青年旅舍喺HOSTEL入面都算五星級!再加埋地理位址呢啲附加價值,完全係大家下次去大阪玩嘅住宿首選~而且!依家訂住宿就送HARUKAS展望台門票,想一次過解決住宿景點問題?交俾KKday啦!
向大阪出發!你可能會需要:
▶(香港機場取件)日本7天高速無限上網SIM卡
▶(KKday保證有位)2018白川鄉點燈夜景・溫泉泡湯二日遊(大阪出發)
準備好去大阪玩?不如睇埋:
▶(冬遊日本|關西) 新手上路滑雪推介
▶(日本環球影城)2017聖誕節最強攻略
認識KKday
想挑選心水行程又怕浪費時間比較?KKday 作為亞洲最大旅遊體驗平台,網絡橫跨全球 80 個國家,500 個城市,為您搜羅超過 10,000 種特色行程體驗.只需安坐家中,就能訂購世界各地具品質保證,價格實惠的旅遊產品,助你輕鬆自主行程,創造獨一無二的旅遊體驗.
▲前往KKday 網站,訂購心水行程!
▲下載KKday App與你同行,發掘更多在地旅遊體驗!
▲訂閱KKday電子報,獲取更多旅遊優惠!
▲Facebook ▲Instagram ▲YouTube ▲KKday群組


text:
标题可能好似有少少呃咗你入嚟慨感觉,但请睇埋落去
我七月尾就同咗个识咗好多年慨男仔fd一齐去旅行
未出发前 酒店机票全部都系我book,要我plan晒行程 由出发几个月前已经日日催我 但系佢自己就唔上心,全部嘢都要我做晒 又闹我“个trip你都有份去㗎” 我心谂原来你就冇份去 ...
不嬲都知佢自我中心兼自以为是 但系日对夜对先系恶梦慨开始...
我著咩佢都要批评 我颓啲著件连身裙去机场佢话我影衰佢 佢成日讲到自己周旋喺无数靓女中但系又同我去?WTF? 仲有佢会唔会睇得自己太重? 其实冇人会留意我地 佢就以为自己好多人留意(姐系著对vans鞋,咩个herschel背囊(仲要系借我慨嚟用)就以为人地望到佢会觉得佢有钱咁)
我细佢两年,但系我觉得自己似佢家姐多啲,吖唔系,应该系老母至啱.
事关佢全部嘢都要我让佢 我地未够20岁买唔到sim card,但系机缘巧合下识咗个本地人就整咗张sim card返嚟,咁好明显系佢keep 我就要睇佢心情睇佢面色睇佢有冇便秘睇佢...而决定我有冇得上网.咁我可以理解张卡系佢keep,始终佢部电话快过我 但系佢放热点比我就爱放不放.家下张卡我都有份比钱,你话张卡你买就你想唔放就唔放姐,但系我叫佢放热点比我就好似奴隶要跪地叩头请皇上恩宠咁.
前文提及我地识咗个本地人,跟住佢帮我地整完sim card熟络咗,仲带我地玩咗半日,突然有一晚我瞓咗之后个本地人话无家可归所以想喺我地酒店房留宿一宵.我fd就比佢嚟咗(成件事本身已经好荒谬),我fd喺佢嚟之前就pack好晒佢啲贵重财物落喼,但系由得我个喼摊出嚟冇闩到,唔该晒.我事后问佢,佢话因为条友知我冇钱,唔会拎我啲嘢.(我:咁你系咪冇责任帮我闩返个喼,由得啲嘢摊出嚟?) 佢就话 咁我点知你个喼点闩姐.(我个喼冇密码锁,就咁拉链)
我地识嗰个本地人系因为当地好兴“层压式推销”,啲后生仔会系街用个好贵慨价钱sell啲好cheap慨嘢.佢就明知系呃人,都懒系大慈悲买好多,!!留意返,佢系用共用慨钱买.!!因为佢第一日就土豪上身,所以之后我地日日经过嗰条街,都会比人截住叫我地买.加加埋埋买咗一千港币左右,但系佢本身多钱过我,所以最后搞到我得返好少钱,佢就仲有劲多闲钱.
跟住我plan个行程本身好丰富,四日台北四日台中,但系佢临时话想留喺台北,fine 反正台中慨酒店我都未book.跟住要临时book多后面嗰几日慨酒店,咁前面个几日系我比,咁之后嗰几日佢比,系咪好正常? 但系之后个几日慨酒店钱佢就要同我aa.姐系佢suppose前几日慨酒店钱系我比,之后个几日就aa.佢话如果我要同佢计就之后再计,但系佢就要即刻同我计.做乜鸠.
而且冲凉一定要佢冲先,一定一定要我让佢冲.(仲要系浸浴)佢仲会扮晒嘢咁问“我冲先得唔得呀?”无论我答得定唔得 佢都一定会冲先.搞到好似我冲先啲水就会含铅超标咁,我都未话你冲完残留啲鸠毛喺浴缸度.
中间嗌交冇数,好多比较少事慨我已经冇讲,要打晒出嚟应该可以作篇故.我不停内心挣扎改机票早走定系衬佢瞓教将佢啲行李掉落街,但都比我捱到第八日,再迟多几日走我分分钟变郑捷.
退房个阵,12点要退但系12点令佢仲执紧嘢,跟住我神早pack好晒嘢屎都痾埋喺度等佢.点知佢擅自(冇错系擅自)拆开我个喼放佢啲嘢落我度,同另一半去旅行放嘢落对方喼都会问啦,佢问都冇问就拆开我个喼.仲要拆完唔闩返要我自己闩.(利申:佢个喼大过我)
返香港嗰阵,佢戆鸠得济将啲液体hand carry,安检要佢去返行李托运个度放返佢樽嘢.跟住佢叫我帮佢去,原因:佢唔识点讲.我心谂 你唔识国语你唔讲英文?你唔系好钟意扮晒嘢同啲台湾人讲英文㗎咩? 上面个堆嘢我都冇讲出口,因为好赶时间,我屌佢都废事就出返去帮佢托运埋佢啲嘢,入返嚟仲要排多次安检,屌.佢仲要系用啲死人态度催我快啲去,搞到樽嘢好似系我咁.
我都知我唔可以怪晒佢,系我长年就惯佢搞到佢变本加厉.但系我恳请呢度所有人见证我发誓:如果我再佢去旅行 我生仔冇屎忽 冚家生花柳 出街比车撞 总之就不得好死!!
Ps.如果不幸比你见到呢个post 你一定知我系讲紧你!唔洗反驳我,我开得呢个post预咗冇fd做 多谢
上面篇文系我喺7月28号打慨,本身打嚟发泄下,都唔想搞大件事.但系今日(2/8)我同个朋友食饭,讲开先知 喺旅行嗰阵,有一日我请佢食饭啦(佢生日),系啲高级西餐厅食,埋单千几蚊港纸左右.跟住原来条友周围同人讲“本身系AA,但系XXX(姐系楼主我)冇钱比所以就我请佢.”
男人老狗做到咁肉酸觉唔觉得羞家呀谭生?听完真系无名火起,我同你绝咗交我都忌你三分,我有冇周围唱你?做男人做到你咁真系好撚核突.唔该各位评下理.


text:
我今年已經係第15年喺琴行或私人教授音樂.早排琴行曾經要求我申請「良民證」,先可以繼續教琴.良民證,即係要去某幾間政府合署宣誓證明自己一直以來並冇犯罪紀錄,雖然有人口口聲聲係保護學生,但係呢個情況絕對係歧視有犯罪紀錄之後又想改過自新嘅人.唔記得邊班明星,政府宣傳片口口聲聲話,「要給予犯人支持和改過自身既機會」,bullshit.犯過事其實就同處女膜一樣,錯(穿)咗就真係一世,點都補唔番,冇機會翻身,就算你真心改過,都唔會有人領情.
而我發覺開始越來越多多琴行表明自己有宗教背景,很可笑的一班偽善.如果宗教係為慈善,教琴就唔好收咁貴啦.好,我就死都唔申請,咁叻你就求警協.收你1堂100都唔夠仲咁多聲氣,你估我靠你班學生俾錢我開飯咩.
琴行話:基於太多變態佬攪細路,所以家長會好擔心子女俾人一樹梨花壓海棠–即係性侵犯,所以先會有此要求.我一句說話他們便無話可說了,內容係:睇番中外新聞,有神父都”好愛”小孩,你估下有冇人要求過神父要先申請「良民証」至開始傳道呢?就算我有「良民証」,直到呢一刻我係良民,下一刻我可能係狼人.基本上,現今嘅香港,有咩家長唔係怪獸家長呢?未發道出面姐.回想我仲係小混混嗰陣,變態佬會比而家少咩?家長係應該教導子女自己小心,而唔係要求呢個世界零壞人.況且,班細路好大部份只係為左滿足父母而學,興趣有限.再者,家長都係為一張見學校高分D,朋友之間可以用嚟精神自high嘅證明書姐.音樂,藝術同體育對班短視兼見錢開眼嘅怪獸家長嚟講,除咗炫耀同見學校,價值接近零.彈琴只係比打字快D嘅動作,樂理只係一盤數學工程.
我教咗15年音樂,自問我係一個嚴師,亦收過好多千奇百怪嘅投訴.上世紀80至90年代我地唔敢挑戰老師,唔會投訴老師,就算投訴,父母也會話老師是對的.女王的教室好in咩?咪同香港80年代差無幾,相反,今日絕大部份家長都只會話佢地嘅子女是對的,其他人都係錯的.點解?阿老師,you get well paid.孺子可教這句說話今日已經過時,孺子現在是不受教的.
而家嘅學生係不敢當住你面說你的不是,而係會先返屋企,自編自導之後再喺父母面前自演,又或者喺自己個blog,Facebook,Twitter等等思覺失調一下,”看著誰又會可憐”,好有心計,溏心過溏心風暴,要演技有演技,荷李活級編導功架集於一身,藝術班都唔駛學就大師級.我只能夠講一句,今時今日放暗箭先係今日王道.就算俾人踢爆係老屈,個學生咪一樣”最後武士”,屈機零成本,家長好多時都會死撐到底,反而個教師就水洗都唔清,咩公道自在人心?咪趁農曆七月呃我食豆腐啦.一句”You get well-paid”就送你一程.
好啦,講完「良民証」問題,而家到性別歧視問題.男教師一直都會被無形歧視,雖然我唔係學校教師,好歹我都係個音樂導師,我都叫做有張8大院校沙紙,都叫做有專業知識.我唔係100%好人,但一定唔係壞人.但係往往怪獸家長見到男導師就即刻帶起有色眼鏡,當男導師別有用心,潛在變態佬,會攪細路.你傻的嗎? 你當你個女係李嘉欣還是楊鎧凝?我都係賺個錢姐.今時今日教琴要申請「良民証」都算,仲要揀男定女老師.呢個一定係性別歧視,如果掉轉頭係女性被歧視,咁就必定成為今日頭條.我唔計較,亦唔需要有一個咩男權權益組織.金錢面前,窮人含忍,為兩餐,我明嘅.但係話因為男教師會攪細路成為性別歧視嘅主因,我唔接受亦很憤怒.女教師不會攪細路嗎?香港就有新聞報導過的,那個女教師還挺有美色.
男士做老師真係好偉大,我唔會講老師通常只有女性先會被家長接納,亦唔會話女性玩音樂不及男性,但係一班古典男士作出來的樂譜,一般細路應該唔好學住,就好似華爾茲一類,表面係一套舞曲,但你一睇歷史,當年咩時候用,用途係咩,咩人用這類曲?一班貴族嘅風月寶鑑.男教師平時亦要比女教師更加注意自己行為,更加要淨身同淨心.比如話有個教過名校嘅男教師朋友,只係因為俾人知道佢拍過6,7次拖,就話佢濫交.借問有幾多個家長敢話自己結婚前只係拍過1次拖?
而家世界實在變得無聊及荒謬,所以我不會再喺琴行教學生,除非自願同埋唔怕鹹苦嘅我先會教.錢,我唔計較.學生蠢,唔係死罪,將勤補拙就得,成功只係時間問題.最可怕嘅家長同學生係自以為是同無知.歧視唔會即刻殺死人,但係佢會將人折磨至死,就算唔死,你嘅人生都會被扭曲.
別以為自己的子女很聰明,聰明的小孩是不會任你擺佈.任你擺佈的都是笨小孩罷了.
變蠢的原因就是你們家長自己.


text:
今年日本落雪比以往更多,去到邊度都係漫天雪景,一到呢D時候就會好想浸溫泉relax一下~其實九州有好多靚溫泉,喺露天風呂浸住溫泉睇迷人景色,真係人生一大樂事~小編左搵右揾,終於畀我搵到幾間景色特別靚嘅溫泉旅館,梗係要介紹畀大家啦!
風景之選:
1.龍登園(佐賀縣佐賀市)HK$2190起
福岡機場坐巴士至酒店車程約60分鐘
龍登園最出名就係睇到壯麗嘅脊振山區及嘉瀬川,擁有室內同室外溫泉浴池.呢度嘅日式會席料理全部都使用嚟自農場嘅有機食材,嚟到一定要試一試,就算自助餐都一樣咁新鮮美味.
2.鶯屋日式旅館(長崎縣雲仙市) HK$1840起
福岡機場至酒店車程約2小時25分鐘
鶯屋日式旅館位於湯量豐富嘅小濱溫泉中心位置,不過大家只要嚟過都會覺得舟車勞頓係唔會白費,因為無論係大浴場,石庭露天風呂定客房,都可以睇到一望無際嘅大海同夕陽,個人都治癒D啦~
3.青島酒店(宮崎縣宮崎市) HK$2330起
鹿兒島機場至酒店車程約1小時30分鐘
鐘意望住個海浸溫泉嘅話,呢度又係一個好選擇,酒店位於島端,可以欣賞到太平洋日南海岸,佢嘅溫泉係天然自噴溫泉,小編最鐘意呢度每間房都好光猛,望住個海即時令身心都平靜曬~
美肌/藥用之選:
1.六峰館(福岡縣朝倉市) HK$3080起
福岡機場乘巴士至酒店車程約60分鐘
六峰館有室外及室內外溫泉浴池同埋桑拿浴室,室外溫泉可以睇到庭園景色,最重要係溫泉有美肌效果,浸完皮膚又白又滑~想私隱度高D,酒店部分客房都設有私人溫泉浴池,有D房間係對住條河,夜晚好有feel㗎.
2.華翠苑(佐賀縣嬉野市)HK$2900起
福岡機場至酒店車程約1小時20分鐘
華翠苑位於九州佐賀縣嘅嬉野溫泉,呢個嬉野市中心地帶湧出嘅溫泉係日本三大美肌溫泉之一,浸過有美膚效果嘅重曹泉之後,皮膚會好似BB肌膚咁幼嫩,仲可以睇住星星浸溫泉,好浪漫呢!最近佢地仲推出佐賀A5和牛極上會席料理,人生點都要試一次佐賀和牛,睇下佢有幾好食!
3.花之別府酒店(大分縣別府市) HK$3520起
福岡機場至酒店車程約2小時20分鐘
愛美嘅女士們應該要收藏呢間酒店,因為佢嘅溫泉泉質係碳酸氫鈉,有美肌作用又可以高效保濕,所以又稱為美肌の湯,美人の湯,佢仲有個家庭湯特別畀一家人齊齊浸勁溫馨~
4.花鮎之里(熊本縣人吉市) HK$3080起
福岡機場至酒店車程約2小時20分鐘
嚟到呢度一定要浸一浸佢個足湯同埋空間感極大嘅大浴場!唔講唔知,人吉温泉泉質係塩化物温泉,有藥用功效,可以治筋肉痛,神經痛, 關節痛同埋五十肩等等,浸完一身都鬆曬.
寧靜之選:
1.雲仙溫泉東園(長崎縣雲仙市) HK$4500起
由福岡機場坐巴士到酒店車程約2小時30分鐘
旅館設有露天風呂同埋對住湖泊嘅大浴場,感覺就好似自己浸喺湖度.呢度嘅庭園都好值得大家打卡,特別係冬天嗰陣鋪滿白雪,著住浴衣影相都幾靚㗎~另外旅館料理都係焦點之一,除咗食材高質之外,連器皿都係精心挑選過,十足十藝術品.
2.摘草之宿(鹿兒島縣霧島市) HK$4940起
鹿兒島機場至酒店車程約30分鐘
摘草之宿唔單只交通方便,成間酒店只有6間客房,而且全部都有室内溫泉或露天風呂,私隱度極高,最適合唔鐘意太熱鬧嘅人,每一間房都有唔同主題,但都有一個共通點-一樣都咁寫意~
九州咁大,好多人會選擇一次過去幾個縣睇多D景點,去開日本都知道買交通pass係好重要,喺九州嘅話SunQ Pass都幾方便,三日票或四日票可以連續幾日無限次搭乘巴士,玩曬九州7個縣加下關,宜家去專業旅運就可以買到呢張Pass,一早準備好,出發就可以更加輕鬆自在啦~
Text: Holiday editorial
*本文章的圖片均經其本人或其公司授權,其他媒體不得轉載


text:
政壇:阿基蔣麗芸搵CY搶票
九月立法會選舉嘅前哨戰已經上演,民協立法會議員馮檢基尋日帶咗班少數族裔人士,去候任特首辦同CY見面,同行仲有平機會主席林煥光.阿基係平機會專責相關問題嘅委員會召集人,事後佢猛講同CY會面講啲乜.不過,候任特首辦尋日仲嚟咗另外一批少數族裔關注者,佢哋就係建仔副主席蔣麗芸等人.兩批人前腳搭後腳爭住見CY,目的都係拉攏少數族裔人士支持者,為乜嘢?大家心照喇.
大讚CY態度好
政圈傳咗好耐,建仔嘅阿Ann可能喺九月落地區直選,睇中嘅選區就係九龍西,而呢一區正係阿基嘅老巢.雖然政圈有傳阿基可能選超級區議會議席,但九龍西係民協嘅大票倉,抓緊當區支持者,尤其係區內人數唔少嘅少數族裔票,對佢本人同個黨都相當重要.
只不過佢出招快,但對手都唔慢,仲撞埋同一日就好弔詭,似乎政黨就選舉嘅互相較勁,已經有由暗中升級到上枱面嘅趨勢.
最搞笑嘅係,KK見完CY之後,大讚CY態度好過教育局局長孫明揚,佢話之前都約過孫公講少數族裔嘅教育問題,但孫公就只聽唔講,搞到佢好似對牛彈琴咁.曾經爭取做特首候選人嘅阿基仲話,佢嘅意見其實同CY政綱好似,希望盡快落實政策咁話.
阿Ann就話,自己其實係經民建聯少數族裔委員會安排一齊去見CY嘅,我哋問佢係唔係出選九龍西?佢就承認積極考慮緊,不過因為知名度唔及現任嘅李慧琼同梁美芬,所以落住區見下街坊先.
阿Ann仲話,佢先生不嬲都好清楚自己鍾意服務社會,大力鼓勵佢,又話佢哋兩個都仲好年輕力壯,唔使成日陪喺身邊咁話.冇後顧之憂,梗係瞓身搶票啦!
設計圖片及對白


text:
英國&意大利之旅
7月17日,
咁快又要離開博洛尼亞喇!
今日要搭火車落去意大利另一個城市~維羅納!
維羅納係羅密歐和茱麗葉故事嘅發源地.
幸運地遇到一個係呢度開意大利餐廳嘅中國人,
講咗好多她家鄉的事情;
今次小魔怪又搵到一間住宅式民宿,
一房一飯廳一廁所,
仲有埋露台添,
正呀!
可惜呢度係3樓,
冇電梯呀!>.<
雖然係咁,
但呢間民宿方便在於樓下就係大街,
隔離就係出名茱麗葉故居,
另一邊就係個小市集,
都幾多嘢睇架!
行到攰又食番杯意大利雪糕嘆番下先得!
晚餐食得好簡單,
小魔怪整煙肉粒炒意粉,
炒青口和罐頭魚,
加埋飯後水果,
飽飽囉!
7月18日,
其實維羅納只係一個中轉站,
逗留一日就要離開了,
11點前要交房,
但又未夠鐘搭火車去威尼斯,
惟有拉埋行李去其他景點參觀啦!
不過話時話,
咁樣都幾辛苦,
大熱天時個喼又重,
好鬼攰架!
真係行到冇哂力,
搵間餐廳坐底食下嘢,
坐到夠鐘先去火車站呀!
終於嚟到威尼斯,
第一時間緊係去搵我哋訂嘅住宅式民宿啦!
之後就係去超市入貨,
今日真係要好好休息,
明天繼續行行行呀!
大家可以入嚟Facebook讚下我新開嘅Fans專頁呀!


text:
GreatDaily
食唔到辣原來係一種錯誤
或者佢只係想搵一個男人陪佢食辣
尋晚同女朋友睇完深夜食堂就去左附近既三哥
佢一直都無嫌我窮 我剩係會帶佢去食三哥 大家樂 m記呢d cheap雞野(平又好食)
佢甚至唔介意生日果陣我只係送左一個嘉頓蛋糕比佢
唔介意我摺紙花 唔介意我鐘意聽老餅歌
我有幻想過佢會成為我老婆 我地日日都周圍去食平野
去惠康去街市格價, 平平淡淡過一生
識左佢8個月 我地幾乎每個星期都會去食三哥(其實我並不喜歡)
我本身一開始就食住清湯先 (佢次次都食大辣,有時心情好就食特辣)
我之後轉左食酸辣(我已經覺得好辣),及後佢要求我食10小辣
我每次都要飲一支700ml既水先食得哂碗米線(仲要成身汗,佢竟然話流汗好MAN)
其實我真係唔鐘意食,不過愛情就是互相遷就
咁尋日就係我地相識八個月,好罕有咁同佢去睇套戲(真係好罕有,因為我窮,平時多數同佢行書店)
睇完套戲之後佢心情唔係太好(可能佢唔喜歡深夜食堂呢套戲,或者佢太多野要思考)
不過就算佢開心定唔開心,佢食完三哥都會笑返
佢黑哂口面咁 我記得佢話過食得辣既男人好charm好man
咁就打算食個小辣型下等佢開心下(同佢出街我一定會帶水,本身準備左2支700ML既水)
GreatDaily
食左啖 我既喉嚨已經承受唔住衝擊(我最高記錄都係食10小)
汗水同汗水不停交接咁落下,滴落張檯
我實在忍唔住咳左幾下,我感受到撕裂
其實食客就已經望哂過黎 笑笑口咁樣
呢個時候女朋友塊面已經由黑轉灰
咁我就即刻笑笑口咁兜返(把聲沙向左走向右走哂):我今日唔係幾舒服,上次自己黎食都食到架,哈哈
我唔知佢係咪唔舒服定m到
細細聲講左句:垃圾. 佢從來都無罵過我
我甚至懷疑呢個世界係咪真係會有咁好既女朋友
我同佢無鬧過交
呢一刻我就知道 或者佢一直都只係裝作沉默
其實佢從來都無坦白過
「對唔住,Giroud,我真係接受唔到我既男朋友食唔到小辣,你日後仲點同我食中辣大辣
我有諗過我地會一生一世架,點解你始終都係食唔到辣,我地都係....分手啦」
之後佢就奪門而去(我相信佢無鐘意第二個男人,只係佢愛辣多於愛我)
愛情宜淡不而濃,我不過想一生安穩
食野都一勁樣呀
其實清湯唔好咩?我覺得都幾鮮甜呀
食咁辣會傷胃呀嘛
我覺得好難過,其實食唔到辣真係咁差咩.....
我好希望佢只係開一個玩笑,我願意比呢個玩笑維持2日
如果佢呢2日都係唔應我機既
我只好去 佢經常去既果間三哥等佢
之後食一次特辣(Hi啦媽,頂硬上)
再同佢講 其實我並唔太鐘意食三哥,其實大家樂都唔錯丫.....


text:
2015年1月5日星期一
只有一個蔡東豪 - 方卓如
2015年1月5日 - 信報
我們都是原復生,你也可孔少林,但只有一個蔡東豪.又畀你贏一次,做傳媒最怕咩?最怕無聲無息,出咗街都冇人知.你睇大班?直頭隱咗形,以前個十點前特首,而家隨時連名都噏唔出,莫講話影響力.
你已經聰明絕頂,鋪晒條路,等傳媒知你開咗間新公司,又搵總編寫電郵同啲舊人講啲唔講啲,製造懸疑.亮相嗰朝仲要預告下晝有公布,慌死人哋條癮斷咗唔騷你.雕龍雕鳯寫一篇出世紙,搵嚟成班明星級代父代母,就算他朝你俾人的咗去秦城,都迫唔到你再一次練死個場.
睇得出乜嘢?睇得出你唔服氣,唔肯就咁就恐懼一世,去澳洲養老.知你一直情歸傳媒,但估唔到你去得咁盡.你諗盡辦法要個場橫空出世時要留得住未散晒嗰啖氣,我諗你斷估唔到竟然會成為城中話題,口誅筆伐的眾矢之的.你做事一向要型,今鋪真係唔衰得,幾萬對眼(目及)到實.仲好,不論仇家定支持者,個個都睇住你點搞,你仲唔係呃like之王?
做傳媒最重要係乜?就係發掘培養啲勁人,明日之星.紙媒如是,其他媒體亦然.邵逸夫鄒文懷,唔係搞咗個電視台電影公司咁簡單,李小龍都可以捧咗個出嚟.查良鏞林行止,唔單止自己識寫嘢,重識搵啲有本事嘅人一齊寫,自己點寫得晒.至於黎胖子……都有肥龍同骨精強,名動一時.
無可否認,蔡東豪係有呢個本事.之前寫開嘢嘅人,不甚了了,黐埋佢度,會突然間師兄弟番晒嚟,帶着滿身神彩.就算本身未曾寫作,一經佢點化,唔止寫得,出書都仲得.近期你數得出,寫啲嘢有紋有路好睇嘅,有邊個唔係佢帶出嚟?其他想模仿佢搞新媒體嘅,有邊個寫手你講得出名字?
佢係我見過咁多人當中,最知道自己要乜嘢嘅人,只此一家.人最脆弱是什麼時候?就是一無所有嘅時候,屆時有什麼送到埋口,你都在無得選擇之下,寧願袋住先.佢唔係,喺佢兩手fing fing嘅時候,送到埋嚟嘅嘢,唔啱嘅,佢彈鐘.今日佢大把選擇,佢揀人唔係人揀佢,佢揀呢條路,一定係佢想要,仲係想要到暈嗰種.佢未必諗到街上原來有咁多牙齒印,但係呢鋪一經出山,就冇得返轉頭,佢一定知.呢個世界鵪鶉嘅人多的是,有一個知道乜嘢叫恐懼都肯搞傳媒嘅人,喺今日嘅香港,多一個得一個.
廠佬做傳媒有優勢,兩樣嘢喺香港都冇得搵大錢發大達,都要靠每日一滴一滴做好啲,輸少當贏.究竟會贏粒糖定最後輸間廠,睇過就知.
訂閱: 發佈留言 (Atom)


text:
韓劇The Package喺香港熱播,劇中大部分場景都係喺法國拍攝,觀眾除咗可以欣賞錯綜複雜嘅劇情之外,仲可以欣賞法國迷人嘅景色.今次小編就帶大家一一細數The Package第1-4集出現過嘅法國景點!
鄭容和飾演單馬陸 李沇熹飾演尹笑笑
The Package第一集:巴黎市區一日遊
第一集,單馬陸因為佢個名同一個曾經喺法國性騷擾人嘅罪犯同名,搞到成個旅行團嘅團友都要等佢,所以令到導遊尹笑笑冇得帶佢哋去凱旋門同香榭麗大道行街街.不過唔緊要,就等小編帶你嚟個巴黎市區一日遊啦!
香榭麗舍大道( Avenue des Champs-Élysées)
@Flickr
香榭麗舍大道係巴黎著名嘅景點之一,由凱旋門嘅西面一直延伸到巴黎嘅商務區.香榭麗舍大道除咗係巴黎其中一條最主要嘅道路之後,亦係一條名店街,你講得出嘅名牌都有,絕對係女士們嘅天堂呀!
香榭麗舍大道
地址:Av. des Champs-Élysées, 75008 Paris, France (顯示地圖)
凱旋門( Arc de triomphe de l’Étoile)
@Flickr
凱旋門係為咗迎接拿破崙凱旋回歸而起嘅門.但係好可惜,凱旋門未起好,拿破崙就已經過咗身,只係留低呢個舉世聞名嘅建築物.凱旋門嘅頂樓有個觀景台,夜晚上去就可以影到巴黎鐵塔同巴黎市夜景嘅靚相喇!
凱旋門
地址:Place Charles de Gaulle, 75008 Paris, France (顯示地圖)
巴黎鐵塔( Eiffel Tower)
@Flickr
一講起法國,最具代表性嘅一定係巴黎鐵塔!巴黎鐵塔建於1889年,除咗係法國為咗迎接世界博覽會同埋紀念法國大革命100週年而建,背後仲有一個好浪漫嘅故事.相傳巴黎鐵塔嘅設計師-艾菲爾先生,應承過佢太太要起一座高塔,企喺離天堂最近嘅地方同佢講「我愛你」,而呢個咁浪漫嘅愛情故事亦令巴黎鐵塔成為一個愛情嘅象徵.到咗夜晚,巴黎鐵塔仲會亮燈,成個鐵塔閃嚇閃,勁浪漫呀!
雖然巴黎鐵塔係巴黎嘅地標之一,但係原來當時建造嘅時候,好多巴黎嘅藝術家十分反對喺呢度起一座咁高嘅鐵塔,特別係作家莫泊桑.但係巴黎鐵塔起好之後,佢竟然成為左巴黎鐵塔餐廳嘅常客,啲人都覺得好奇怪,就問佢點解當時咁反對依家仲要來呢度,之後佢就話係全巴黎,見唔到巴黎鐵塔嘅地方只係得呢度,所以佢就成日呢度喇.
巴黎鐵塔
地址:Champ de Mars, 5 Avenue Anatole France, 75007 Paris, France (顯示地圖)
The Pacakge第二集:夜遊塞納河,蒙馬特高地
第二集講到單馬陸同尹笑笑兩個人夜晚喺巴黎街頭撞到,之後尹笑笑就帶咗單馬陸去夜遊塞納河.
塞納河(Seine)
@Flickr
「巴黎,一切從塞納河開始」塞納河係法國第二大河.到16世紀中期為止,塞納河上面只係得兩座橋,因為呢兩座橋太舊同埋太過擠迫,所以就另外起咗一座橋,叫做新橋,亦係巴黎歷史最悠久嘅橋.塞納河流經巴黎同埋魯昂,流向英佛海峽,總長776公里,平均水深8米,淨係喺巴黎都已經有37座橋喺塞納河畔上面,而大部份嘅橋都可以直接嚟到河邊,所以嚟巴黎嘅遊客全部都會以塞納河作為背景影相打卡㗎!
蒙馬特高地(Montmartre)
@Flickr
蒙馬特本來係巴黎嘅一個外交村,喺1870年嘅時候被編入成為巴黎地界.蒙馬特被指定為免稅地區之後,好多低收入人士都聚集喺呢度,之後亦都成為左娛樂之地.紅風車,磨坊,狡兔酒吧等等嘅夜總會好出名.19世紀嘅時候,馬奈,莫內,梵高,塞尚,畢加索等貧窮落泊嘅印象派畫家通通都湧咗嚟呢度,喺度畫畫同賣畫嚟維持生計,所以好多藝術家依然都會係呢度活動,呢度亦都成為咗而家嘅藝術之街.
@Flickr
喺蒙馬特高地有一間聖心堂,係為咗紀念為巴黎公社運動犧牲嘅人而建立嘅.聖心堂同其他教堂嘅外表好唔一樣,聖心堂係拜占庭建築風格,係同土耳其伊斯坦布爾嘅聖蘇菲亞大教堂一樣.另外,蒙馬特高地有一個免費觀景台,可以望曬成個巴黎.如果嚟到一定要來呢度睇哂成個巴黎呀!
蒙馬特高地
地址:Montmartre, 75018 Paris, France (顯示地圖)
The Pacakge第三集:梵高墓地
@Flickr
第三集尹笑笑就帶咗團友去瓦茲河畔歐韋,參觀梵高嘅墓地.梵高係一個荷蘭畫家,佢有一個好傳奇嘅人生.梵高嘅細佬係一個賣畫嘅人,佢細佬用盡佢一生嘅時間,想將梵高嘅作品可以宣揚開去,但係始終都係冇人認受.雖然梵高嘅作品,喺佢死後變為神作,但係好可惜佢冇機會可以睇到自己成功嘅一日.瓦茲河畔歐韋呢度有好多梵高作品嘅參考場地,好似「奧貝爾教堂」,「有烏鴉的麥田」等等,梵高嘅fans記得要嚟啦!
梵高墓地
地址:Rue Emile Bernard, 95430 Auvers-sur-Oise, France (顯示地圖)
The Pacakge第四集:聖米歇爾山兩日遊
第四集所有場景都喺聖米歇爾山度拍攝,聖米歇爾山係法國西北面嘅一個岩石小島,島上有多個文化遺產同宗教建築,所以係天主教徙嘅朝聖之地,同時亦喺1979年被聯合國列為世界文化遺產.
特拉斯布拉德酒店(Hotel Les Terrasses Poulard)
@ Facebook
第四集一開始,單馬陸安慰完尹笑笑之後,佢哋去咗一間酒吧拎酒飲,其實嗰間石牆嘅屋仔並唔係一間酒吧,而係一間位於聖米歇爾山心臟地帶嘅酒店.酒店外牆以石頭堆砌,外表恰似一間古老大屋,難怪套劇都喺酒店門口取景.酒店達三星級,客戶佈置簡單而溫馨,比到住客一個家嘅感覺,係聖米歇爾山住宿嘅其中一個好選擇.
➡特拉斯布拉德酒店⬅地址:Grande rue BP 18,聖米歇爾山, Manche, 50170,法國HK$682起
聖米歇爾山修道院
@ Flickr
聖米歇爾山修道院係聖米歇爾山嘅必去景點之一,亦係法國第一個被聯合國教科文組織指定為世界遺產嘅地方.修道院非常壯觀,四周並無任何建議物,喺一望無際嘅大海同藍天白雲襯託之下,修道院更顯宏偉!修道院已經有1300年歷史,喺法英百年戰爭期間,呢度係唯一一個冇被英軍佔領嘅地方,所以呢度對法國人而言,係聖地中嘅聖地.
@ Flickr
修道院嘅屋頂有一個大天使米迦勒嘅銅像.其實修道院背後,有一個故事:大天使米迦勒多次出現喺奧貝爾主教嘅夢入面,下令要興建修道院,但主教認為只係一個夢境,不以為然;米迦勒後嚟多次出現喺主教嘅夢入面,其中一次更加用手指壓他的額頭,話佢不可教化,主教從夢中驚醒,之後就下令興建修道院.
聖米歇爾山修道院
地址:Mont Saint-Michel, 50170, France (顯示地圖)
La Mere Poulard Restaurant
The Package去完修道院之後,去咗La Mere Poulard Restaurant 食午餐.奶酥雞蛋餅係餐廳必食之選,雞蛋餅口感香滑,包你一試難忘!不過餐廳價錢略貴,一個人大約要25-35歐元,但難得去到法國旅行,貴少少都要試下聞名嘅雞蛋餅!
La Mere Poulard Restaurant
地址:Grande Rue, 50170 Le Mont-Saint-Michel, France (顯示地圖)
杜蓋斯克蘭故居
第四集最令人深刻嘅情節,相信係單馬陸帶上貞操帶除唔返嘅一幕!其實嗰度係伯特蘭杜蓋斯克林騎士嘅屋企,以中國古代嚟計即係當時嘅將軍.故居維持中世紀嘅面貌,好多當時用嘅物品都保存得好好,喺度可以一探當時法國人生活嘅面貌.而劇中提及嘅貞操帶,當時戰爭期間,男士要出征抵抗外敵入侵,為咗防止老婆會出軌,所以會叫佢哋帶上貞操帶,直至老公凱旋歸來先會解鎖.好奇害死貓,單馬陸因為好奇而帶上,搞到除唔返,最後更加要苦等五個鐘,等鎖匠從巴黎搭車趕嚟為佢開鎖,非常爆笑!
Hotels.com 酒店優惠


text:
導致女童臨臨被虐死果對父母,雖然未經審判,但呢單 恐怖虐兒案 大家已經有好清晰嘅判斷,爭在法官會唔會按法例判處最高刑罰,亦即係終身監禁,以及有無一個嚴厲嘅申請假釋條款,例如至少坐滿幾多年至可以假釋.只不過,呢單案討論漏咗一個好重要問題,撫養權同探視權問題.
恐怖虐兒案 後面嘅探視權問題
首先,我第一個質疑係當初家事法庭,點解會將撫養權判俾父親,當然,法庭照計係依據呈堂證據判斷撫養權,但係唔係當初有人向法院講大話,呃咗個撫養權返嚟,呢點好值得注意,特別個繼母同佢母親都係對臨臨以及佢哥哥當仇人一樣處理,如果有人涉嫌喺家事法庭上講大話,其實係唔係應該係罪加一等,呢點十分之值得研究,因為法院一定係信納父親一方係有足夠能力,而且係對果對小兄妹最佳福利而判個撫養權,但實情,好明顯係完全另一回事,甚至係臨臨死亡嘅主因,相信呢方面,係其中一個值得大家探討嘅方向,交俾一個惡毒嘅繼母照顧,係十分之危險嘅事,甚至日後婚姻改變後,法庭係唔係要再就撫養權另作判令,呢個係一個可以討論方向.
另一個更大問題係,臨臨生母喺生前想探視臨臨,但佢老豆係拒絕,好明顯有人一直虐打仔女唔想俾人知,呢個反映探視權執法上嘅重大漏洞,可以去到一個危害子女安全嘅程度,依家香港法例係有禁止將已子女帶離香港,包括監護訴訟,將子女旅行證件由律師樓保管,甚至申請禁止令,但純粹唔俾見子女,即係唔尊重探視權上面,係無足夠法律保障,我唔想吓吓用到藐視法庭呢啲咁辣嘅法律,但如果有人經常罔顧法院判決,唔俾已經離婚另一半見子女,當有人有合理懷疑,有人胡亂打仔果陣,其實係唔係可以有法定程序,控告呢啲當法院判決係隱形嘅人藐視法庭,以收阻嚇作用,亦令警方可以介入,避免類似臨臨嘅慘劇?
當然,我鼓勵大家如果聽到鄰居打仔就報警先講,體罰係絕對違法,無乜可以拗嘅空間,但香港警察依家對呢類案件係乜嘢態度,我個人亦十分之懷疑,都係果句,好多案件除咗係社署hea,教育局hea,警察一樣好hea.大家依家明白當年陳方安生做社會福利署長係一個幾上心嘅官,明知成棚中國膠鬧佢都call警察救郭亞女,呢啲至係為官應份.


text:
咩叫新年?農曆新年除左有得逗利是之外,仲有要樣樣都換新啊!(除左男女朋友喇~唔係又比人話小編教壞人架喇)今個雞年,又係時候幫屋企換新裝喇~拿~唔訓返個好覺又點有新一年,新開始呢?床就好難年年換,但床單就可以喇!今次U編就介紹4款房間佈置嘅 idea 大家,揀返適合自己嘅床單過雞年啦!
咩叫新年?農曆新年除左有得逗利是之外,仲有要樣樣都換新啊!(除左男女朋友喇~唔係又比人話小編教壞人架喇)今個雞年,又係時候幫屋企換新裝喇~拿~唔訓返個好覺又點有新一年,新開始呢?床就好難年年換,但床單就可以喇!今次U編就介紹4款房間佈置嘅 idea 大家,揀返適合自己嘅床單過雞年啦!
Blanc des Vosges 已經有百幾年歷史喇~品牌一直生產100% 棉紡織品,岩哂生活忙碌嘅香港人,日頭工作已經好攰,返得屋企最好梗係可以即刻攤落舒舒服服嘅床度啦!除左張床之外,床上用品都係同樣重要架!而家就即刻睇下4種唔同類型嘅女仔所適合嘅房間佈置同埋寢室用品啦~
1.素色系
作為真正嘅文青同埋「素色者」,唔係靜係外表充滿素色嘅味道架~返到屋企都要好夠「素」先得!如果鐘意平靜,簡單嘅你,Blanc des Vosges 嘅呢幾款床單就岩哂你喇,主要以白色拼灰/杏色,夠哂柔和舒服.
2.暖色系
有啲朋友會鐘意返到屋企有種好 warm 嘅感覺,素色對佢地嚟講可能太冷冰冰喇.. 暖色系嘅房間佈置就岩哂佢地喇!呢幾款以幾隻暖色合拼而成嘅 Blanc des Vosges 床單可以給予你舒適感之餘,仲會愈訓愈 warm 添~
3.清新系
夠 fresh 嘅女孩子不嬲都好得人鐘意架~要保持著夠 fresh 嘅感覺當然要隨時都處於一個清新嘅環境先得架嘛!所以自己嘅房都一定要夠「藍綠」,因為呢2隻色都比人最 fresh 嘅 feel,呢3套 Blanc des Vosges 以藍綠色為主調,間就可以令成間房及雙眼變得格外舒適喇~
4.彩色系
嚟到U編最愛嘅彩色系房間喇~每次見到色彩繽紛嘅野都會不期然覺得好開心,Blanc des Vosges 都有七彩顏色嘅床單比大家選擇,最新推出嘅紅金色更加可以為大家增添節日氣氛,新一年就一定會愈嚟愈好啦!
係新年呢個開心得嚟又可以去舊迎新嘅節日,法國寢具品牌 Blanc des Vosges 嘅寢室用品以100% 精梳棉製成,有咁多款唔同嘅寢室用品比大家揀,大家就可以因應返自己嘅性格,喜好,揀返適合自己嘅房間佈置喇!


text:
「睇新聞要留意埋個資料來源可唔可靠?邊有人咁無聊架!」人在中環 - CK
2017/5/30 — 1:07
有關長輩相信 fake news 呢個問題,坦白講我寫嘅時候又冇諗過個 focus 係喺政治嘅事情上面嘅.政治立場反正個個都唔同,佢地從一段即使係真嘅新聞,所得出嘅理解同我地都未必一樣.佢地信啲乜,afterall都只係一個意見,我反而好少理.然而我收得最多而又最反感嘅 message ,係佢哋經常 send 出嚟,從 content farm 老作出嚟嗰啲甚麼「保健偏方」,教你點樣有病唔去醫但每日走去食幾斤大蒜之類嘅嘢.
大鑊係,啲長輩真係走去跟,有病,真係唔去醫.到你好心提醒佢要小心呀,唔好亂信啲網上假料揾自己條命嚟較飛嘅時候,佢鬧返你唔識嘢兼叫你收皮.
講真,政治新聞在這些群組裡面,冇錯係會衍生出一種意見和立場出來,但立場難分對錯,即使在我覺得佢地幾錯都好,講到尾大部份都停留響打咀砲嘅層面,後果唔會太嚴重的.後生嘅入得(或被加入得)呢啲 group ,預咗會聽到啲唔啱聽嘅意見,完全冇癆氣嘅必要.但有好多資訊,在這個年齡層係會 trigger 到佢哋嘅即時行動,而呢啲行動,可以係好傷害性的.
*****
有朋友話,後生仔都一樣,會俾呢啲 fake news 昆到,唔關年齡事.咁,可以肯定嘅,係每一個年齡層都必定會有人被昆,但我諗,被昆嘅比例,係有明顯分別.後生一代對社會嘅信任,其實好少(有時我覺得甚至係太少),佢哋會比較傾向慣性地「唔信任」聽返嚟嘅資訊.同樣呢個慣性都可能係先入為主,但呢種不信任,反而會幫助減少被昆到嘅機會.
另一個我比較有感受嘅,係即使被騙了,當事人對嗰段 fake news 嘅相信程度同反應.假設我相信一段網上資訊,大部份嘅情況,都係睇完就算,好少會因為睇完某段資訊而有實際行動的.但長輩們對這些資訊嘅沉迷程度,好多時都會超乎我想象.就好似之前講,嗰啲叫你得大病都唔好睇醫生,淨係每日食幾斤大蒜嗰啲所謂資訊,佢哋會義無反顧地去以身犯險.類似嘅 case ,我見過好幾個了,好堅持,邊個都勸唔到,好恐佈.
後生仔接觸嘅資訊,似終係比較多同快.一啲錯誤嘅網上資訊,你可能一時三刻發雞盲地相信了.但呢啲 fake news 通常又好快會響網上面有人將佢踢爆,只要你 keep 住 online ,發雞盲一般都唔發得耐,總會響唔同嘅渠道收到修正嘅訊息,從而知道早兩日自己原來柒咗.長輩上網嘅渠道,其實來來去去都係嗰一兩個自己友 whatsapp group ,一單 fake news 傳咗入嚟,大家信咗,唔知要等幾耐先有「修正」資訊再傳番入嚟,於是永遠停留喺錯誤資訊嘅階段.上個星期,我同其中一個 whatsapp group 裡面嘅長輩見面,碰巧要食飯了.我話是但啦,就前面果間快餐拿拿臨食完算啦,點知佢同我講:「阿橋,有冇搞錯?你冇睇 whatsapp 咩?呢間連鎖快餐啲菜,福島嚟架喎!你哋啲後生真係唔知個死字點寫.」
我同意有朋友留言所講,長輩要懂得面對互聯網資訊,其實要教的.問題係,有幾多個長輩會真正認為自己係需要學呢?我嘗試過客氣地提醒佢哋,兼且拎出証據,去指出某些佢地相信並互相傳閱嘅資訊並非真實嘅時候,佢地大部份都係相當 defensive ,而且會反指我呢個後生仔(只係相對地後生過佢地…)嘅提醒係多 L 餘.
「阿橋,你唔好咁多餘啦.睇新聞要留意埋個資料來源可唔可靠?邊有人咁無聊架!你都肯定唔會啦下話.」
真實對白,問你死未.
(標題編輯所擬;原刊於作者 facebook)


text:
得架的士優質有乜用黃浩華
2016/6/16 — 13:05
政府最近搞「優質的士」志在挽回的士係市民心目中嘅形象,sell 環保概念之餘,又搞免費USB差電,無線上網同電子付費.計小弟話關架車乜事呀,問題所在根本唔係架車快唔快,冷氣爽唔爽,而係個司機已經唔優質,就算換架 limo (編按:Limousine,車身特長的豪華轎車 )俾佢用都係棧趕客.
點解的士司機可以揀客但星斗市民唔可以揀 Uber ? 你有得揀唔過海,過海之前係尖咀放低我,或者交更唔接客,點解我地做客反而無得揀 ? 好啦,揀完過海客又揀還近客,太近你又黑我面,太還你又係唔肯載,到自己揀走曬啲客,又埋怨個市道差,收入低.當然,有人一定好大愛咁話要體諒司機大佬,返左十幾個鐘工坐到生痔瘡都係得雞碎咁多,其實都係受害者,但你有冇諗過坐你的士嘅乘客都係打工仔,返工為逗份糧受氣,點知夜晚OT完放工,俾錢都要受氣.有時真係要學巴士阿叔講 : 「你有壓力,我有壓力,你做乜挑釁我呀?」
的士商會又係不知所謂,居然學埋班「佔中黃屍」咁堵路,仲要大口氣咁話要燒車軚,人地廢青都係為咗等左n年都無嘅真普選先衝出去馬路啫,你年年有錢賺就唔好咁過份啦,應該搞下遊行,或者係 Facebook 整下紅,綠色絲帶先啦.馬雲講得啱,假貨做得比真品還好,大家都係唔好再坐真的士,改坐 Uber 算啦.


text:
保守黨嘅首相David Cameron,竟然為咗cut budget,同法國簽共同防衛協議,佢嘅做法喺疑歐派眼中,衰過唔駛公投通過里斯本條約,相信國會裡面班backbencher肯定玩嘢,寧願支持工黨個航母計劃,都唔會支持呢個計劃.
只不過,如果知道英國軍工發展史都知,法國一路食緊英國嘅軍事工業公司,英法聯軍係英國自己放棄發展軍事工業嘅結果.
最典型例子應該係Racal公司,Racal公司係英國第三大電子公司,本來係軍工方面嘅大公司,只不過後來Racel投資流動電話,出現流動電話公司仲大過軍工公司嘅情況,果間流動電話公司就係今日大家熟悉嘅Vodafone plc,由於Racal喺電子上獨力難支,就賣咗俾法國Thomson-CSF,合組今日嘅Thales,而Thales係法國政府有持股嘅公司.之後Thales仲收購唔少英國嘅軍工企業,以依家嚟講,真係純英資嘅軍工巨人,就剩番由GEC防衛部門同British Aerospace合併成嘅BAE Systems,但BAE喺航天領域上,都退出咗Airbus嘅股權,剩番係仲有法德為主EADS合作Eurofighter.
英國喺軍事上,慢慢要同歐洲結合,係疑歐派都改變唔到嘅事實.


text:
人去東京係shopping,我去東京就去查案,查咗成個禮拜要返嚟.一返到嚟香港,就火都嚟埋,因為機場果條由arrival gate去到immigration果條鐵路,人滿為患. 機管局 有正經嘢唔做,收咗水咁多水就起條三跑唔知做乜,唔想爆粗就怪.
機管局 搞掂terminal設施不足問題先喇
一落機,梗係快快搭鐵路去入境香港,點知,果段鐵路迫嘅程度,可以同港鐵金鐘站有得揮,有唔少旅客,係要等一班車至可以上到,因為成班坐廉航嘅友仔,已經填完列車嘅空間,你覺得你坐一般航空公司果啲朋友可以搭到車?好明顯, 機管局 係咁俾啲航空公司上客,但機場客運大樓嘅設施,已經出現咗供不應求嘅問題,好多旅客遇到咁嘅情景,唔火滾就怪,大佬,坐飛機你估係唔令人疲累架.
跟住攞行李,以前香港機場攞行李係快見稱,但五月為查案去咗兩次日本,一次名古屋中部,一次東京成田,兩個機場以前都係慢過香港攞行李,呢兩次,喺日本幾乎入境之後就攞到行李,相反,香港係等咗成四個字至半個鐘至攞得齊行李,跟住幾個航班共享一條行李輸送帶,你知香港人喺東京shopping有幾勁至得,各大航空公司都係放寬日本航線返港嘅行李重量嚟爭客,跟住有班旅行社啲客,又遇到攞住啲大型貨辦嘅日本商務客,你諗吓情況可以混亂到乜嘢程度.
機管局 依家最大問題,係為咗cap水,仲要明顯係幫中國嘅建築公司cap水,就走去起條無乜用嘅三跑,其實依家香港機場最需要係擴建客運大樓嘅處理能力,例如中場客運廊根本係黐線設計,係直頭要諗Terminal 2嘅問題,將啲LCC客送晒去Terminal 2,同埋要有個機場快線站,但依家機場快線總站擺咗喺博覽館,結果係自綁手腳.靠機場內部嘅鐵路去處理中場客運廊嘅人流,呢啲係乜XYZ idea嚟㗎,我依家親歷其境,簡直覺得件事膠爆.如果搞三跑又處理唔掂啲客量,一定搞到啲旅客火都滾埋.
我諗 機管局 班粉皮,如果佢地玩SimTower(喺iOS,有隻叫The Tower嘅遊戲,就係當年果隻遊戲),實成座大廈都係紅色人仔,大家諗吓點解喇.


text:
伯希和
伯希和(粵拼:baak3 hei1 wo4;法文:Paul Pelliot;1878年5月28號—1945年10月26號)係法國著名嘅漢學家,亦係中亞探險家,佢收集咗好多文物,將佢哋運去法國,當中最有名嘅係敦煌文獻.最初佢跟住外國使節團入來,從而開始研究中國.佢精通13種語文.伯希和淨單係探查過中亞一次,但就帶來咗好多文物.
初期嘅活躍[編輯]
伯希和出生喺巴黎,佢係法蘭西公學院嘅東方學者薛旺·李維同沙畹嘅弟子,喺佢哋之下學嘢.之後伯希和去喺法屬印支河內嘅法國遠東學院做嘢,嗰陣時爲咗學院圖書館嘅藏書收集,要購入啲漢籍,1900年派遣佢去北京.喺佢訪問北京期間,發生咗義和團運動,包圍咗北京嘅外國使館區,因而拘禁其中.喺包圍戰期間,伯希和脫出過兩次,一次搶低咗敵軍嘅軍旗,另一次爲圍困嘅人攞新鮮生果.因爲佢嘅勇猛,佢攞到咗法國榮譽軍團勳章.之後,22歲時佢又返到河內,做咗遠東學院嘅漢學教授,之後歷任過法國啲大學嘅教授.
中亞探險[編輯]
伯希和嘅探險團喺1906年6月17號離開巴黎,向中亞探險.佢嘅隊員有軍醫路易·韋楊(Louis Vaillant)博士,攝影師沙勒·努兀(Charles Nouette).呢三人經由鐵道,從莫斯科移動到塔什干,入到中屬突厥斯坦地域,1906年8月尾時探險隊到咗喀什,同俄國總督一齊住,停留喺俄國總領事館.伯希和流暢嘅中文驚豔咗當地嘅中國官僚,佢嘅努力好快就見到成果:攞到重要嘅協助同資源,爲探險準備攞到各類便利.
探險隊離開喀什,停泊嘅第一站係圖木舒克,從呢度入到庫車.喺庫車嗰度發現咗多份文書,係用好似婆羅米字嘅文字(後來稱呼做吐火羅文字)寫嘅失傳語言(之後,確認佢係吐火羅文嘅乙種方言龜茲話).呢啲文書之後畀伯希和嘅老師薛旺·李維解讀出來.
離開咗庫車,伯希和去咗烏魯木齊,喺嗰度探險隊遇到咗瀾國公.瀾國公同佢嘅兄弟都係義和團嘅首魁,所以處於終身流配嘅狀態.伯希和喺佢度見到咗敦煌出土嘅《法華經》古寫本,於是趕赴敦煌.伯希和探險隊最後停腳嘅地方就喺敦煌,就喺嗰度伯希和掙得佢嘅名聲,喺1908年2月12號到達.
喺敦煌伯希和對王圓籙嘅藏經洞有所聞,於是接近佢度.英國探險家斯坦因喺上年1907年訪問過敦煌莫高窟,搦走七千份古文書,流出咗消息,淨低嘅文書仲好多,有份量龐大嘅古書籍同各種版本,以及好多藝術作品.伯希和同看守莫高窟嘅王道士交涉,允許咗佢入藏經洞.喺呢度伯希和流暢嘅中文又再次有用,就好似喺喀什時噉發揮實力.
伯希和用咗三個禮拜去調查藏經洞嘅古文書版本,分析後選出最有價值嘅文書數千卷,就買賣事宜同王圓籙交涉,說服咗佢.王圓籙計劃再建莫高窟,個預算有必要,於是承諾用500兩(約90英鎊)賣出呢個莫大嘅份量.因爲斯坦因唔識中文,佢帶趄歸嘅文書有好多係冇價值嘅嘢,而伯希和通曉包含中文在內嘅13國語種,選出嘅文書冚唪唥都係絕品.當中包含有新發現嘅新羅僧人慧超嘅《往五天竺國傳》.
之後[編輯]
伯希和一行人喺1909年10月24號返到巴黎,意外噉畀老師沙畹等班遠東學院嘅同僚激烈噉非難,起訴伯希和佢哋浪費公幣而帶返來啲僞造文書,話佢哋有醜惡嘅陰謀.佢哋認爲斯坦因帶走敦煌文書去後,已經乜嘢都冇淨.不過結果喺1912年斯坦因出版咗探險旅行記,公佈話喺敦煌仲有大量文書淨低,對伯希和嘅懷疑先至一天光曬,認證咗佢無罪.
之後,佢發表咗《敦煌千佛洞》等好多研究書,對東方研究有好大影響,喺第一次世界大戰時佢作爲法國武官駐留喺北京,喺1945年因癌症喺巴黎死去.有人評價話「若果冇咗伯希和,漢學會變成孤兒」,公認係漢學嘅偉大學者.巴黎嘅吉美美術館有個畫廊用伯希和起名,佢所寫嘅好多文書都保存喺法國國立圖書館.
意義[編輯]
伯希和發掘出慧超嘅《往五天竺國傳》係佢嘅核心貢獻,另外佢又翻譯咗周達觀嘅《真臘風土記》入西洋,對吳哥遺蹟嘅復原有莫大嘅貢獻.


text:
北愛警隊啱啱拘捕咗一位嚟自北愛嘅英國皇家海軍陸戰隊隊員,指佢涉嫌參與 愛爾蘭共和軍 嘅恐怖活動,當然呢度指嘅 愛爾蘭共和軍 唔係指已經棄咗械果班,而係堅持要以武力統一愛爾蘭全境果少數人.
但一旦 BREXIT, 愛爾蘭共和軍 ,或者類似嘅武裝組織會唔會再搞恐怖活動,就係關鍵.
愛爾蘭共和軍 棄械唔係無條件
自Good Friday Agreement 以嚟,北愛享有多年和平, 愛爾蘭共和軍 之所以肯改變立場,因為上世紀九十年代《馬城條約》簽署後,歐盟唔係一個共同市場,而係一個超級國家,喺歐盟旗下,愛爾蘭已經實現全境統一,北愛爾蘭主權名義上歸英國並唔重要,只要英國都喺歐盟之下就得.所以武裝分子無晒市場,好似Maxwell咁自我激進化果啲,係個別例子.
但如果英國 BREXIT 就好難講,雖然唔少英國人會湧入愛爾蘭,為係歐盟嘅身份,同埋工作機會,但愛爾蘭共和派會覺得,北愛爾蘭係再度分離,當呢班唔接受果陣,就會搞出事嚟.所以BREXIT白皮書有一章,特別講英愛關係,因為 BREXIT 第一大挑戰,唔係經濟,而係 愛爾蘭共和軍 再攞起武器,屆時英國本土真係無日安寧.
比起回教恐怖分子, 愛爾蘭共和軍 其實難對付好多,因為 愛爾蘭共和軍 都係講英文,膚色,生活習慣,外貌,衣著全部都無分別,可能唯一分別係 愛爾蘭共和軍 以天主教徒為主,同回教恐怖分子,同種族,外貌,衣著,飲食習慣同英國截然不同,係完全唔同,如果 愛爾蘭共和軍 再興,試問邊度仲有能力對付回教恐怖分子?依家已經捉咗一個喺英軍服役嘅恐怖分子,你唔知 愛爾蘭共和軍 同情者裡面,有幾多埋伏喺英軍,甚至英軍一啲精銳隊伍.
所以 BREXIT no plan 係不負責任,我相信做過內政大臣吧文翠珊,好應該清楚知道,一旦 BREXIT 之後,英國要面對一個點嘅世界.


text:
HSBC隻Payme琴日announce會加like同comment,真係非常有創意,好disruptive!呢個可能係世界第一次有人覺得俾錢係可以social,應該頒返個諾貝爾獎俾HSBC.香港創新科技有夠啦!我非常懷疑呢個咁有新意嘅idea係咪世界首屈一指嘅創科局去drive㗎?
不過等等,你問下自己你有冇轉過$120俾朋友,然後原因嗰度寫返句『一夜夫妻百二蚊』,『J數』,『叫雞錢』,『肉金』,『贖金』之類呢?如果你自己有做過,或者見過上述呢d過數,仲忍唔住笑咗,你算唔算已經buy咗過數都可以social呢個概念?以前我哋都覺得ICQ無病呻吟update status唔會有人理,結果facebook有幾多人會日日鳩叫刷存在感,又有幾多人已經變咗鳩like機器?所以,有時有d on9嘢只要唔係100% on9,係隨時會跑出㗎.有d嘢我哋呢刻諗唔到,唔代表其他人永遠都唔會諗到點用.
你難保有一日d神枱級KOL,會過幾百蚊俾一個人,然後背後有個可歌可泣嘅故事,最後竟然係廣告!普羅大眾人人圍觀俾like留言撐呀鬧呀咁,幾熱鬧呀?(FF完)
不過琴日仲有一單相關新聞,就係Telegram宣布ICO,會發行自己嘅cryptocurrency.而呢隻新coin,係用嚟做跨國轉賬嘅.由於telegram已經擁有一個好大嘅community,而佢哋亦以安全度私隱度高聞名於世,有好多玩緊crypto嘅玩家一直都用telegram嚟交流,咁telegram增加一個過數嘅功能都非常合理?比起其他唔知頭唔知路嘅細startup ICO呃人,telegram嘅可信性就更高啦.用coin transfer又避稅又匿名又平手續費,跨國轉賬就更加係快,平過傳統銀行電匯啦.嘩,銀行業就大鑊啦,以後邊個俾錢銀行去做電匯呀?
冇錯,銀行業一直被不同的cryptocurrency,epayment disrupt緊,但好似HSBC呢d大行根本就未知死,搞件又慢又膠嘅payme出嚟做local transfer,個世界係咪真係仲需要你呢?講真,過數最緊要快,我自己嘅UX嚟講,好多時create transfer都會timeout,由credit card投資出嚟就快好多.
正如其他香港慢幾拍嘅過時科技,八達通呀ewallet呀,在Apple Pay,Google Pay人人都有嘅時候,仲會唔會真係有人用呢?就算你要追落後,係明應該追最新嘅嘢,而唔係追d static QR code付款呢d擺明出事嘅老土solution呢?


text:
在公眾場所,尤其山野地方欠缺公德心,亂拋垃圾實在令人氣憤!有網友在Facebook發表一篇《我嚴重警告所有唔識回收同處理自己垃圾既人咪再行山露營扮親親大自然》,文章及短片中,她指在大帽山行山時發現一個爛掉了的營袋,內裡竟裝滿了垃圾,這袋垃圾超過十公斤重,就這樣被人棄置在大帽山山頭.她氣憤直斥將這些垃圾遺留在山頭的人沒有公德心,更警告不懂處理自己垃圾的人請勿再踏足郊野公園一步!最後慨嘆行山是不少都市人遠離煩囂,找一個喘息空間的地方,若所有人都是如此自私,那郊野公園就會變成另一個堆填區.
全文如下:
《我嚴重警告所有唔識回收同處理自己垃圾既人咪再行山露營扮親親大自然》
為免標題唔夠清楚 我要再重申一次: 「我嚴重警告所有唔識回收同處理自己垃圾既人咪再行山露營扮親親大自然」
作為一個鍾意行山既人 每一次係山度見到垃圾 都無明火起 行兩步地下又有膠樽 行多兩步又有食物包裝 影張相又有張紙巾係地
為左安慰自己香港人唔係咁冇質素 亦都相信行山人士多數都係珍惜香港大自然 我就當個d紙巾食物包裝只係個行山人士係個袋度羅野既時候唔小心跌出黎 絕對絕對絕對唔係有心的
但係 今日呢單野 真係觸及左我條底線
做乜野係大帽山山頭會有一個爛左既營仲要裝滿左垃圾係裡面?
初頭同友人經過見到一堆白色野係側邊 都未有為意佢係咩 驟眼睇見到有d食物包裝 仲立心不良諗住係咪可以係人地個營度偷兩包薯片食
但係周圍都冇人 而佢放既位置又實在太古怪 再望多兩望打開黎睇…
垃圾!全部都係垃圾!
唔係 我收返 係撇除仲用得既地墊較剪匙營燈 可以回收既水樽鋁罐等等… 剩低個兩成既紙巾廚餘先係垃圾
第一反應 呆左 第二反應 爆嬲加用從未試過咁流利既粗口破口大罵鬧到對面獅子山都聽到 第三反應 係度諗究竟點樣處理呢堆野好?
同友人兩個實在唔想見到堆垃圾放係路邊 唯一既辦法就係 夾手夾腳由山頭羅返落去有垃圾桶同垃圾車到達到既地方處理左佢
但係 我真係唔係好明個物主點樣可以用到呢個營周圍都係窿 我地一路行 D垃圾就一路跌 跌完支營棍又到把較剪 唯有一路行一路執
行落山既沿途仲要不斷受盡白眼 俾人覺得d垃圾好似係我地兩個製造咁 無辜地變左做代罪羔羊
結果 我地兩個人用左廿幾分鐘 先將呢堆足足重超過十公斤既垃圾由山頭送到落個垃圾桶度
而係唔忍心見到d膠樽鋁罐都俾人掉走埋 係冇手套既情況底下只可以略略將見到既回收物放返係個回收桶度
點知 摷摷下 俾我地係堆垃圾發現左張會員證寫住「L Wan」既然係咁 我就襯呢個機會同呢位「L Wan」先生/小姐說說我既心底話:
「你好 我同友人今日係山頭發現左一堆重成超過十公斤既垃圾 被人棄置左係大帽山山頭
如果呢堆垃圾你冇份製造 只係俾人插贓嫁禍 又或者 你有份製造 但只係暫時放低 比我地遲左一步帶走做回收分類同處理 咁 請你原諒我地誤會左你
但係 如果堆垃圾你有份 而你又特登將佢留低係大帽山山頭 覺得呢件事完全無問題 亦唔會作出任何改善
咁 我懇請你以後唔好再踏入郊野公園任何一步
我相信 任何一個有良知 有公德心既人 都唔會狠心將一堆咁重既垃圾放係山邊
閣下係咪諗住山頭會好似旺角街頭隨時有無所不在既清潔工幫你執手尾清走垃圾?
試問閣下知唔知一個清潔工要將咁多人掉既垃圾羅落山 係一件幾咁辛苦既事 如果個清潔工係你阿爸阿媽老婆老公男女朋友仔女甚至乎係你自己 你會唔會都咁樣亳不留情掉係山頭?
定係你對垃圾同回收桶有認知障礙 唔知垃圾同回收物應該放係邊?容許我建議你先係屋企慢慢學下點樣用垃圾桶同回收桶 再踏足街頭同山頭 再者 我相信你係屋企都唔會隨手將垃圾掉落地塞入衣櫃掃落床底 因乜解究去到街頭或者郊野公園閣下就會變得毫無自制能力?
如果你未生小朋友 我真係恭喜你 唔會再有一個心智未成熟既小朋友俾你作出極度錯誤既身教 而若果你有仔女下一代或下下一代 我會勸喻你唔好帶佢地上山頭 當佢地以為係山度亂咁掉垃圾才是正常事 我相信「垃圾山」既出現都不遠矣
好多人上山頭 係因為厭倦左係市區見到既各種生活病態 形形式式既商場 認為係野外可以搵到令佢地喘息既空間
但係好多人將係城市既生活習慣帶到落郊區 結果 係市區經常見到既問題 已經逐步逐步係郊區浮現 再係咁 郊野公園變成另一個堆填區 都應該指日可待
最後 其實我係市區度執垃圾做回收真心做到有d攰 先希望可以係假日到郊區避下世 你地係咪咁都唔可以放過我 俾我抖下得唔得?」
文章一出引起很多網民的熱議,大部分人亦鬧爆亂拋垃圾的人太自私,保護大自然人人有責.
資料及影片來源:Celia Fung Facebook授權提供


text:
謝安琪嘅相,出現喺希師奶黨黃卓健嘅選舉宣傳單張,由於希師奶真係好乞人憎,令謝安琪被鬧爆,周博賢都要急急出聲明救火.
我唔識謝安琪,但識黃卓健呢件hihi,MaD 2010我係其中一員,而我喺MaD 2010識黃卓健.講真,黃卓健係故意繞過周博賢爭取支持,擺明睇中謝安琪同夏森美政治判斷力唔夠至落手.因為直接問周博賢嘅話,周博賢一定係會turn down佢,講多都費時.
黃卓健唔係一個你話識政治就可以搞掂嘅友仔,因為呢條友喺2010年見過佢幾次,見人講人話,見鬼見鬼話,喺支持民主嘅人,就會扮到自己立場好係同情民主果隻,佢喺建制派面前乜立場,不得而知.所以佢最後一刻至話入紙參選頌柏,我係唔信,相反,原本話要選頌柏條友係煙幕彈嚟,佢係堅係想參選嘅政壇古惑仔.
當然依家啲年青人,太急於上位,所以議員都未做,己經露出狐狸尾巴.佢報名參選果日,我即刻unfriend facebook,並列入追殺名單,因為佢真係隱暪自己政治立場嘅功夫做得好好.
謝安琪同夏森美最好快啲撤回支持,並且向選管會投訴.黃卓健回應傳媒個聲明,根本唔係理由嚟,一貫希師奶特色,砌辭狡辯,黑都講到白.
所以,對啲太急於上位「年青人」,要多幾分戒心,呢個刀光劍影年代,做嘢不擇手段嘅hihi實在太多.


text:
2016年1月12日星期二
Schinkenfleckerl 火腿炒粉
Fleckerl呢款一塊塊嘅粉wiki話係奧地利同捷克嘅傳統嘢嚟.
做法非常簡單,好似我哋炒飯咁.
材料有洋蔥,蒜蓉,蛋,火腿同粉. 炒埋一碟,調味,食得.
44 則留言:
點算cheap呢.回覆刪除回覆
成本好低,唔出得大場面.刪除
簡單易做,一個人的晚餐最適宜!回覆刪除回覆
只係切切切,好簡單刪除
點解暖啲啲,食平啲?回覆刪除回覆
kakakaka,肥媽個節目係咁講我咪又跟住講囉.刪除
嘩...好富貴呀, 仲要去買大包粉....用冷飯炒仲慳啦.回覆刪除回覆
窮鬼米缸冇晒米啦.刪除
就咁樣招呼鬼鬼,唔反枱咪OK囉!回覆刪除回覆
成本咁低,唔出得大場面喎.刪除
d粉咁炒唔會好易爛咩?回覆刪除
細細片,好似d頭頭尾尾咁樣(仲月利^^)回覆刪除
好啱小朋友食回覆
可能佢嘅出現係以前窮,只有頭頭尾尾食喎.刪除
呢隻麵我响貴國曾經見過,原來係傳統嘢回覆刪除回覆
濕濕碎咁,包粉幾錢?回覆刪除回覆
買咗一斷時間,唔記得幾錢lu. 但係一定唔係貴o野囉,因為貴o野我唔會買.刪除
講開又好似係,我未食過喎回覆刪除回覆
呢個真係要食住家飯先有得食.刪除
口感同味道係咪好似意粉咁?如果係,買包fettuccine或pappardelle整碎佢咪一樣 :p回覆刪除回覆
係一樣口感同味道㗎刪除
其實係咪碎咗既pasta嚟架?回覆刪除
好好吃的様子.我想吃!回覆刪除
- 回覆
有焗版架.煮好呢個再落蛋,cream同芝士去焗.刪除
或者係人地俾bb食o架咋.回覆刪除回覆
我都係XX BB啫.刪除
好方便呀 ! 樣子都唔錯吖 .回覆刪除
好有茶記風味呀.回覆刪除回覆
係喎,出面冇得食,我就開間奧式茶記啦.刪除
不如王子將佢發揚光大嘛XD回覆刪除
呢個啱哂我呢D懶人!回覆刪除
記得下次試下先
珮夫人
呢個我 like 喎,買D類似既粉試下煮先!^^回覆刪除


text:
係咪買 i5 定 i7 好
好多時學生哥買 notebook 大多數都係有屋企人嘅資助(上大學嘛),往往嘅筆直都會較高,令大家選擇 i5 甚至 i7 CPU 嘅機款,其實喺雙核心下大家嘅差別不大,如果你見到嘅 i5 同 i7 相差緊 1000-2000 蚊之時,我會建議你選擇返 i5 版本會好 D,睇個樣係 i7 同 i5 係兩個系列,但最後喺評測跑分黎講相差不大,你可能睇下呢張圖,應該會明白到底會唔會為左咁少嘅差距俾更多錢.不過另一個時候嘅係如果佢俾嘅係一粒 Intel Core i7 QM 版本的話,可以考慮一下,畢竟四核心嘅效能會快過雙核不少嘅速度.
市面上主流 Notebook CPU 及 Desktop CPU 效能差距
喺桌面嘅版本上效能係兩個層次,相反流動版本下,受制於熱量及功耗嘅限制下,CPU嘅效往往受阻,唔好認為有一粒 i7 CPU notebook 就可以做到桌面版 i7同樣嘅野,如同樣地四核嘅 i7 流動版嘅效能只有一粒 i5 桌面版嘅效能,所以買左落黎唔好預可以拎黎做重型嘅工作(如打機,剪大型3D片),到底自己要買咩,真係要自己去諗,買返個適合自己嘅野.
CPU型號你要注意
當你選擇好 i5 定 i7後,另外要留意嘅係 CPU嘅型號,唔代表佢俾 Intel Core i5 就係好野黎,你要分清楚部電腦用緊邊一代嘅 CPU,最好最好就係選擇 Skylake 架構嘅 CPU,正所謂電腦野越新越好,Skylake 架構嘅 CPU相對上一代 Haswell 更好,無論製程上,GPU,功耗都更好,反正都係用咁多錢點解唔花少少錢去買 Skylake ? 要分咩係 Skylake CPU 咩係 Haswell CPU 其實唔難,Skylake CPU 型號為 Intel Core i7 6xxx / i5 6xxx ,而 Haswell CPU 則是 Intel Core i7 4xxx / i5 4xxx,買之前記住 Check 清楚啦.
DDR3 DDR4 咩黎
你平時見到 Notebook 嘅規格其中一項係寫住有 XGB DDR3 定 XGB DDR4 黎,呢樣野係十分重要,如果有得選擇建議買 DDR4 RAM 嘅電腦,大家主要分別就係時脈及讀取嘅差別,兩者速度可以相差 3 成,喺電腦嘅世界下同等條件之下,較高時脈嘅速度會更快.當你買一部 Notebook 都會預用三四年,如果有得選擇當然係最好用 DDR4 RAM,即使未來要加 RAM 都好較為容易購買到 DDR4 RAM,新一代 嘅CPU開始已經用 DDR4,DDR3 應該會步入歷史啦.
Intel Graphics 定 Nvidia ?
通當貴價嘅 Notebook都會跟左一張獨立 Graphics 卡,而平嘅Notebook / Ultrabook 就會用到 Intel Graphics ,獨立 Graphics 卡主要係用到 Nvidia 晶片,如果你需要用到剪片,打機(LOL 唔洗理)嘅都建議你買一張有跟獨立 Graphics 卡嘅 Notebook,不過效能都係一般,如果你打大作嘅都係返屋企用 Desktop 打會更好,但有時一次半次打嘅其實已經好夠用,此外大家最關心嘅 LOL 其實用到 Intel Graphics 已經好足夠(我拎 Surface Pro 3 打已經好順),不過好多時過6000嘅電腦都會跟張獨立 Graphics 卡,拎黎剪下片上堂打下機都係唔錯架.
講咁多,大家可能會問我有咩選擇好,首先我會就幾個情況下推薦唔同嘅 Notebook 俾大家選擇,按照大家嘅需要及筆直,希望大家可以睇完會諗到一個好嘅選擇.


text:
講日本嘅民族自治文化,好多人都越講越亂.好多人都唔明,點解日本人可以個政府係廢嘅情況下,都可以自己搞掂自己.有幾樣嘢,小弟可以提點大家做參考方向:
1. 日本個體制,喺歷史上大體係承襲中國唐朝體制,甚至官名,政府部門名,例如乜乜省,乜乜都知事,全部都係唐朝嘅遺留物(中國反而無晒).大家都知唐朝體制最出名就係由得下面啲地方軍人自把自為,所以唐係亡於節度使,藩鎮之間大混戰,去到宋朝就開始中央集權,集到依家共產黨為止.而日本就一路都無改過個系統,連江戶幕府都係一堆藩鎮嘅雜湊物,去到幕府後期,長州,薩摩藩自把自為到唔係自己擅自開炮打西方打出膠,就係自己向怡和洋行買武器打幕府(你試吓喺中國做啲咁喪嘅嘢,唔被人打到變豬頭?).所以地方強中央弱,長期以嚟係日本嘅特色,係明治天皇改元號到二次大戰戰敗呢段時間,真係實踐過中央集權,呢樣大家必須注意.
2. 日本文化除咗受中國影響,仲有一個好大影響來源係荷蘭.睇荷蘭波都知荷蘭佬作風,做咗預咗唔一定得,或者打咗唔知幾多折,但唔做就一定唔得,所以日本人好多嘢會一定會試,明知可能死都搏一鋪,呢樣嘢係中國文化無嘅,但荷蘭文化就好清楚,否則無十上十落,或者戰至最後一兵一卒嘅荷蘭足球.好多哈日人士,係忽略咗荷蘭文化,對日本文化有一定影響.呢樣嘢,真係要搵個歐陸派,或者好似小弟咁,本身都有受荷蘭影響至明白(印尼前宗主國係荷蘭).
小弟唔係哈日族,我都係認為日本就二次大戰道歉至可以做番正常國家.小弟嘅日文,絕對係有限公司.但小弟對日本文化了解,係用番對中國古文化,以及荷蘭文化了解入番去睇.本來對華人嚟講,日本文化最容易理解,但好多時討論都變咗一舊膠,呢個有可能係諗嘢方法有問題.


text:
阿仔病了! 仲病得好嚴重! 係腸胃炎!
呢幾日, 我地都係醫院出出入入, 因為阿仔一時要留醫, 一時又可以出院, 不過係回家渡假!
事源2月3日星期五, 果晚我OT到9點, 收工就接到電話叫我去將軍澳醫院, 因為阿仔係屋企嘔左三次, 初時仲以為係因為跌過落地 (但有阿仔張細梳化墊住), 所以驚佢有事.
於是即刻搭的士去醫院, 佢地都係早我少少到.照左X光, 再照埋腦掃瞄, 都冇咩特別.由於去到醫院仲係咁嘔個不停, 夾埋有成十次啦!! 所以醫生決定要阿仔入院! (阿仔係第一次有腸胃炎, 呢一晚既印象都好深刻…因為見佢真係好慘好辛苦….)
就係咁, 呢晚由爸爸睇住佢, 我就朝早先黎”接更”.
星期六, 阿仔都有嘔, 一定要好少好少咁食, 唔可以一次食太多, 我試過俾左一碗定大半碗佢食, (佢太肚餓了…我見佢咁樣好心痛) 食完之後就好似噴泉咁嘔出黎! 好在張床最近洗手盤, 一見佢想嘔就衝埋去! 後來學識左要食少D飲少D, 就開始冇嘔, 而且應該係因為開始唔再咁容易嘔了! 醫生話呢排D腸胃炎好勁! 多數都係開頭嘔, 之後就開始痾啦!
另外就係肚痾啦! 褲都不知換左幾多條了! 我朝早都有帶去, 不過係醫院我又覺得可以唔同佢著褲, 而且阿B都經常訓覺, 有被蓋住.
下午醫生巡房時話阿B可以選擇回家渡假, 又或者直接出院, 我地揀左渡假.
但惡夢黎啦! 返到屋企阿仔痾得超勁而且好多次! 由於冇咁既心理準備, 真係攪到措手不及!! 成床都係! 換床單都換左幾次!
痾同病令到阿仔好累好累, 食完即訓.
2月5日星期日, 由於要做紀錄, 所以第二朝返去覆診後, 醫生話因為阿B痾得太勁, 所以要再留院!!
就係咁, 星期日呢一日, 又再係醫院中渡過! 阿仔仍然痾得好勁, 經常要換床單, 因為多到漏, 點換得密都係會漏! 仲有就係佢PAT PAT損得好緊要! 星期六果日我都見開始紅, 阿B又好似有D痛咁, 已經問左姑娘拎藥膏.
夜晚探病時間爸爸黎接替我, 我返到屋企, 臨訓之前開始覺得唔多舒服, 冇諗過原來自己已經被傳染了!!
2月6日星期一, 朝早繼續去醫院, 今日冇乜胃口, 又唔多舒服, 本來仲想唔過黎, 不過爸爸捱左成晚都唔想佢咁辛苦, 可以返屋企休息下! 點知我自己到下午三點幾已經忍唔住要打電話叫佢返黎!
而阿仔今日個PAT PAT真係損得好勁! 每次同佢換片都喊得好勁, 而且擰開個身, 真係好心痛呀! 問醫生都話係咁…叫我地同佢搽藥膏, 我話搽左都係咁, 佢就話一係唔好包片, 等佢通爽D就會快D好返! 真係冇可能囉! 痾成咁仲要唔包片, 除非長期係TOILET啦! 但就算係屋企都唔會長期係TOILET啦!! 傻架咩….雖然我都知道咁樣對阿B係好D…但係真係唔可以唔包片!
爸爸黎左之後, 我岩岩行左出病房就忍唔住要去出面個TOILET , 因為果一刻我好想嘔.但嘔唔到.
返到樓下商埸, 我竟然忍唔住啦! 走左去TOILET嘔!! 今次真係嘔得出! 今日只食過一個奶黃包, 嘔既全部係淺黃色既野.我份人最怕就係去公廁, 都就返到去都忍唔住了! 於是去左睇醫生.
夜晚爸爸打黎話阿仔可以渡假, 所以返左黎.本來我想買床墊/隔尿墊果類野俾阿仔墊住訓, 不過因為唔舒服又發冷所以冇野可以準備到, 都係舖毛布訓, 所以仍然係因為漏, 所以又整污糟了!
2月7日星期二, 我仲係好病, 爸爸帶阿仔去覆診, 仲出埋院.阿仔精神算好多D! 肯玩下, 不過都少, 訓覺多!
2月8日星期三, 今日我都繼續請假, 因我朝早起身時感覺仲係唔多妥, 仲諗緊如果行去搭車, 或者落車後要行果段路咁遠, 會唔會暈或嘔呢?? 驚緊之際, 阿仔又痾到周圍都係, 所以都係決定係屋企照顧佢多日! 而佢今日精神左好多! 仲係都要玩添! 真係開心呀!!!
Follow / Contact Us :
Our Diary 家庭育兒生活旅遊分享
Please support & like my page!


text:
姊妹玩兄弟玩得太過分
-
不知所謂既習俗
尋日個friend結婚,幫距做兄弟,去到接新娘既時候,例牌要玩遊戲,其中一part係飲不知名既飲料,有個兄弟抽倒一杯未經溝稀既白醋,距飲完之後就跑到後樓梯“劏”,跟住成日無胃口食野;另一個就抽到一杯由N包辛辣麪湯包沖成既野,飲完之後成日覺得火消心加胃痛,其他包括鹹到不能再鹹既鹽水,同苦到不能再苦既涼茶.之後最後一part係叫幾個兄弟同新郎對住videocam唱歌跳舞,不過要帶住胸圍.我覺得d女人玩得好過分,不但傷身仲非常帶侮辱成分,但班姊妹不知睇得幾開心.據我所知全世界(除左雲南小數民族)發達地區只有香港人結婚先會玩埋d咁無聊既遊戲,亦只有香港d男人咁無能會心甘命抵比d唔識既女人玩.淨係接新娘應份被玩li一樣野已經足夠説服我唔會聚港女.(p.s.不過港式姊妹既兇狠只限對住d男性同胞,如果新郎係鬼佬,我肯定d姊妹唔會玩,美其名係鬼佬唔興,實質係唔敢玩,因爲人地係鬼佬)
-
smartass
我聼過有同事話試過做姊妹果陣要d兄弟用牛皮膠紙“痴”腳毛
-
:(
乜真係有d咁既遊戲架 .. ??
咁做會傷害人哋身體wor,
d人心地唔好 >___< ..
-
姊妹玩兄弟都唔緊要, 最緊要遊戲開心, 只令大家有少少尷尬有意頭咪好囉. 使乜要令人難堪?!
甜酸苦辣好多人都有玩, 但玩到要嘔, 過份喇
我記得有次報紙寫, d姊妹用工業用醋俾兄弟飲, 卒之出事有人死咗, d姊妹有無腦架?
有次我朋友結婚, 姊妹要新郎做掌上壓, 對正口個位有張尿片, 上面有張保鮮紙, 再上面有pat撈到好似屎咁既食物(我估係咖喱), 新郎都好俾面有玩有食, 但俾你班婆娘奚落到個姊妹既老公又點? 第日呢個老公仲有無地位企? 變態~
-
老實, 玩接新娘遊戲係以前留落黎既 "傳統"
又老實, 班兄弟都預左要比人玩, so that 班姊妹先要攪野玩
我做姊妹時要籌備遊戲都不知幾頭痕, 我個人認為可以唔玩就大家 happy
但, 咁又搵 d 咩野代替呀 ?? 唔多唔少都要有 d 野令新郎覺我娶老婆 "好辛苦", so 以後要錫佢多 d..........
-
玩下開心下無所謂,輸左罰下都ok,但係要搞到人地咁真係太過分,你lum下成杯醋咁飲落個肚到(重要係空肚呀陰公),唔胃出血已經好好彩,但係果日成日都唔方好過.我真係唔明點解d所謂姊妹係都要玩得咁折墮架呢?係咪非要玩得咁過分不可?
-
你乾脆拎佢10萬9千7, 佢就好辛苦囉~
-
smartass
其實唔係一定要玩架wor,我阿媽話以前淨係興玩開門利是講價,邊有e+咁多野
-
哈, 十萬九千七, 你要左佢條命好過呀
上次個新郎準備左三千幾開門利是, 點知班兄弟覺得貴, 一手槍走左........哈, 都幾攪笑
-
老實, 三千幾蚊我個人都認為係多, 意頭姐, 其實每個姊妹拎幾到一百蚊都好 happy 架.........我地又唔係大富大貴之人
so, 齋講開門利是價都唔講得幾耐
-
咁咪係囉, 做乜要整到個新郎個被人look down咁啫?
開開心心跳吓舞唱吓歌唔好咩?
等個男人記住娶個老婆返黎個日係好開心咁娶唔好咩?
話你聽, 男人比女人記仇, 你咁整佢, 佢第日記喺心, "哼, 我咁辛苦娶你返黎, 我依家勞役你你都唔好嘈呀. " 咁點算?
-
我事後問個兄弟點解明知係濃醋都照飲,距話比面新郎哥wor,但係我覺得新郎哥就唔係好比面我地班兄弟咯,做兄弟預左擔擔枱枱同頂酒,但係唔係應份比d唔識既女人奚落!
-
miss
其實呢d咩野,唔係由d姐妹決家0家窩.個新娘可以出聲0家嘛!通常我地做姐妹會問下個新娘要唔要錫住過老公定點.搵一大堆遊戲再俾個新娘揀.太過份其實新娘可以reject0家嘛~好日子玩出問題來就唔好啦•
-
總之d姊妹同新娘都係蛇鼠一窩啦,個新郎哥又無鬼用,爭在未食屎
-
pf
咁就過份�轠.當日有冇機玩返d姐妹轉頭﹖
-
緊係無啦,根本結婚擺酒就係女人天下,加上女家踏馬,新郎哥又擺明無所謂,我地d兄弟可以點.我發覺d女人真係變態架,如果我個仔第時聚老婆要比人咁玩法,真係肉赤死,我隨時會要個仔悔婚
-
我同其他fnd講,以後邊個結婚都唔好搵我做兄弟,真係好多繁文縟節,多鬼餘
-
爭在未食屎
by 版主 - 03/20/08 12:59
食咗喇, 我講果個case仲唔算食咗????
-
小咪
咁我都覺得玩得好似過份咗, 大喜日子, 可以玩得開心d, 就算要新郎戴胸圍都可以搵d卡通d, 得意d嘅款, 令人一睇就會想笑, 而唔會令人覺得好似低能果d囉.
我好反對吃埋d唔知咩野嘅大整古, 一來吃入肚嘅嘛, 二來人地都係俾面個新郎先肯玩, 萬一出事都唔知點算.
不過依家來結婚我都覺得好無聊, 都唔知為咩, 日頭做埋d低能野, 夜晚玩埋d游戲仲白痴, 乞錢都有喎, 真係大吉利是 !
-
ee
我做過好多次姊妹啦, 好似上面都有人講過, 做姊妹要諗遊戲又要預備道具都好煩, 我地都係俾面新娘先搞咁多野, 你俾我揀, 我寧願用d時間扮靚自己好過, 仲有, 基本上所有遊戲新娘事前一定知, 佢都唔阻止, 咁就要怪你個friend揀個咁既女仔做老婆


text:
男人三十而立,別人眼中的二世祖鄧兆尊,小學三年級已立.因為祥哥新馬師曾早在鄧兆尊小三時,晚晚捉住佢講人生道理,日日如是,一直維持到中學.鄧兆尊形容,自己十幾歲嗰陣已有豐富的人生歷練,當然仲有好多娛圈秘聞.依家鄧兆尊就係用番老竇教佢嘅嗰一套,用來照顧家人.因為一個錢字,令鄧兆尊今日再成周刊封面人物.但講得更多不是遺產稅上訴同楚留香易手,而是鄧兆尊口中的愛生事家庭.鄧兆尊稱,四兄妹有一個阿公戶口,出售老父物業或地皮的收入,都入晒呢個阿公嘅戶口,啲錢四兄妹一齊用,無論買車買表定買豪宅,都計得清清楚楚.啲錢點用,大家一齊商量,但即使如此,都買咗好多古怪嘅……例如,買Rolex嘅Daytona,細佬兆榮想買,但為咗要公平,兆榮就買鋼帶款俾自己,買個皮帶款俾兆尊.但兆尊接受周刊訪問時就話,其實祥嫂之前已經買咗隻八十萬嘅表俾佢,佢都好少戴.兆榮愛名表,當然也愛名車.都係用阿公錢,亦要力求公平.咁點好呢?兆尊舉例,兆榮同佢講,話你(即兆尊)鍾意白色喎,咦,你(都係兆尊)又鍾意林寶喎,咁啦,其實我已經買咗喇……當然係用阿公錢,架車由兆榮「揸住先」.兆尊受訪時笑言,連佢自己都唔知原來自己鍾意白色林寶嘅.Keep車匙呢啲咁辛苦嘅工作,兆榮都不讓兆尊辛勞.兆尊話,每次要用車,都會問大家有邊架車依家係無人揸嘅,就俾佢揸啦.所以外間以為兆尊咁勁咁多車,其實係兄弟姊妹唔揸就輪到佢揸咁話啦.
2017年08月12日


text:
情人節終於都過咗!對於男士而言真係可以話係雨過天晴,無他嘅,今時今日嘅情人節真係可以用「軍備競賽」嚟形用,女士都務求喺呢場競賽中突圍而出,而男士就乖乖奉上無盡驚喜啦.其中一環當然唔少得係送花啦!大大小小嘅鮮花滿佈公司,街上,手執鮮花嘅女士個個笑到甜入心,一邊推卻話「仲咩嘥埋呢啲錢呀~」一邊四萬咁口,耀武揚威走喺街頭及公司之中.不過所謂打完齋唔要和尚,軍備競賽過後,所有武器都淪為無必要嘅垃圾;鮮花亦唔例外!有好多女士都珍而重之放喺屋企,不過同樣地有部份女士覺得阻碇,會直接棄於堆填區,更精打細算者,甚至網上放售!好似近日情人節第二日已經有女生將一支「真空玫瑰」放上網出售,而且寫明「千幾蚊真空玫瑰,平放$300」仲有埋自己收花時個冧冧樣呢!其實有人話唔浪費,無用嘅就不如讓畀有心人,之不過諗深一層,鮮花係代表送贈者嘅心意,但竟然影張相,轉個頭就賣走?對送嘅人嚟講,好唔尊重,同時亦有被欺騙感情嘅感覺呢.網上仲有咩個案?睇睇啦.
結完婚即轉售鮮花
除咗情人節之外,結婚都一樣會收到老公仔嘅鮮花,同樣地都有女士好等錢使,翌日即刻轉售,仲寫明「先生婚禮送我的99枝玫瑰,$800」.你老公如果睇到,可能會覺得後悔娶咗你呀.
探病收花轉頭賣
愛人送嘅鮮花已經算小事,更甚者有人甚至將朋友探病送嘅鮮花都放上網賣!其實姑勿論心意唔心意,但鮮花放喺病房一段長時間,其實衛生問題已經係好令人質疑啦,會唔會太過份呢?
公司拎花再轉售
有唔少辦公室都鍾意放下植物,鮮花都係其中一樣常見物品,有人就試過將公司嘅鮮花偷偷收起再網上求售,仲寫明「公司風水花」;嘩,咁樣無本生利?嚴格嚟講係偷公司財物,拉得架,咪以身試法啦.


text:
再chok多次
太耐無post,擺返啲舊嘢先.
我上幾個星期俾多次機會《變身男女Chok Chok Chok》再捱睇多次,嗰次多得台灣參加者,男扮女係像真咗,但個節目都真係好唔掂.(上一回:《變身男女Chok Chok Chok》易成咁有咩好估)
今次講下觀眾同名星參賽者.咩事啫,下下問人有關身體生理或護理問題(去廁所呀,體毛呀,月經呀…),無錯,唔係嗰個性別或者答唔到,不過都有可能特登答錯引導你,既然真真假假是非難辨,星星們何不問多啲種類嘅問題俾返多少層次,唔好局限響幼稚(智)園至小學生初初學分男女要問嘅問題;既然節目由stereotypical男女開始,我地就由stereotypical男女著手,男女除咗用廁所同剝光豬時有分別,衣食住行品味言行態度總有分別掛,點解次次都仲係要問人地個胸啲腳毛同心口有幾粒痣?平時食咩嘢呀,睇咩書咩電影呀,有咩嗜好呀,點都有啲蛛絲馬跡掛;再進一步,即使stereotypical,stereotypical極都唔只一種stereotype掛,做咩成日assume女仔一定化妝,一定搽指甲油,係咁問一啲你地名星model每日嘅扮靚程序,好簡單問下佢地平時鍾意著邊類形衫,咩髮型,幾時點樣打扮一般打扮用幾耐又如何?而家淨係要估出biological sex,又係遊戲,大家膚膚淺淺無問題,唔需要有咩深度做咩深層心理分析(需要你都做唔到㗎啦),但係膚淺嘅問題都可以千變萬化,為何問極得幾幅被?
除咗問題質素欠佳,嘉賓同觀眾發問同俾評語未必顧及對方感受,以人地醜樣做唔係女人嘅理由,有無諗過你估錯嘅話對佢嘅打擊?雖然我鍾意Chilam,但係做咩知道人地係女人後仲要deung住話佢有鬚根;樓下阿生又話人個胸平所以無可能係女人;佢地係缺乏生物常識定係禮貌,定係揸住《chok》毛當令箭?
講完觀眾又講返個節目啦,玩法無聊無深度欠技巧而且單調,淨係叫男人扮好女性化嘅女人,叫女人扮好男性化嘅男人,試下來啲中性或妖野打扮擾亂視線又如何?唔講有幾個男人幾個女人又點?再講多次當然又係易容/演技唔到家,大家睇下Jo Calderone啱啱個VMA performance,真係望塵莫及.


text:
同你吟一吟
孖猷君溝女 放棄法拉 薛世恒追國產女
贊助商連結
早前賭王四房孻仔何猷君被爆同內地大佢六年嘅超模奚夢瑤拍拖,仲浪漫到喺上海阿媽四太嘅商廈物業 LED外牆,以巨型心心投射示愛.
嗱,八珍聽聞呢啲其實係猷君參加內地真人騷《愛的時差》嘅溝女橋段,唔只何公子,陳法拉前夫, Neway大公子薛世恒都係呢個溝女真人騷嘅一分子.
據聞 40歲嘅薛公子喺真人騷被編入「中坑組」, 22歲嘅猷君就梗係「鮮肉組」.雖然兩個無正面交鋒,但話晒都係香港代表,溝女成績點都有比較.猷君追超模,薛公子就溝內地演員馬蘇.為咗得手,有劇組爆薛公子唔止唱歌,教滑雪冧女,仲學埋韓神劇《來自星星的你》一幕男女主角瞓喺滑雪場浪漫談情.唔知呢啲招數係咪當年追華姐法拉必勝法?
呢個真人騷十二月尾出街,雖然結局保密,但睇個勢,猷君溝女招數似乎掂過薛公子.
俾人發現佢同強國演員馬蘇行街,其實係溝女真人騷嘅內容.
被編入中坑組嘅薛世恒能否打動馬蘇,呢個結局仲係保密.
唔知薛公子有冇將曾經追前妻法拉嘅招數,運用喺真人騷呢!
據聞佢為追馬蘇,要彈琴彈結他唱情歌.
猷君喺節目入面追奚夢瑤.
猷君喺阿媽嘅物業外牆打心心燈示愛,用錢堆砌嘅浪漫情節,啱佢身份.
撰文:八珍
攝影:李玄,蕭敬漁


text:
COPY FORM OTHER WEBSITE
一個典型香港人的一生的一生
有一個人
搵5-6千蚊一個月
出去租間最平的舊樓都要4-5千蚊一個月
然而包租婆自己供都係二千零蚊一個月
想同佢投訴
佢話呢區間間都係收緊呢個價錢架喎
邊個叫你無錢俾首期呀?有錢就買左佢唔好租oY
一份人工大半就咁俾包租婆賺左
點生活??
呢個人識左個女朋友
小倆口一齊返工
加埋有二萬零蚊一個月
決定同番屋企人住慳d錢
每人俾四千蚊屋企人做家用
淨番萬二
當儲到一萬蚊一個月
一年儲到十二萬
五年先儲夠60萬可以夠俾首期買層四百零呎的舊樓
點生活?
小倆口決定結婚
每個月儲緊一萬
頭五年用左黎儲錢俾首期
儲多兩年應該都夠裝修
再儲多三年先夠36萬用黎結婚擺酒
擺完d三姑六婆仲要話你o係新光酒樓擺酒咁cheap
單單打打你地一世
點生活?
小倆口唔想捱成十年先結到婚
決定偷偷地註冊左先
搵銀行按上按買左層樓
仍然要俾十份一樓價做首期
而層樓的十份一係窗台.
650呎單位實用面積係500呎
當中100呎係走廊
廚房只係放到一個煮食爐同洗衣機
個雪柜要放出廳
個廁所要企上個塔度先閂到門
呢層咁o既樓每個月要供$8000
加埋$8000俾左屋企
淨番四千零
個老婆話:「我慳d駛, 呢幾年唔買衫, 唔去旅行, 我地少d出去食飯, 總捱得到o既」
點知買樓果時唔記得計埋管埋費
sorry呀我地公司公價每呎係兩蚊管理費
四千零咁又冇左千五
仲係用黎養門口果個日日對你黑口黑面成日偷懶訓覺o既看更
同埋管理處果位從來乜都幫唔到你日日返工打牙較o既小姐
計埋水電冷氣費
點生活?
小兩口捱下捱下終於捱左十年
呢十年計埋淨係加左十零%人工
小倆口已經好滿意
如果加得太多佢地反而驚公司會搵佢地開刀請過dfresh grad黎做
二按果筆已經還晒
每個月總算可以多番三四千蚊用d
呢個時候,個老婆發覺自己大左肚
但層樓仲有15年要供
份工又唔知幾時會冇左
如果生左個仔
點生活?
又過左五年,小倆口變成老倆口,差唔多四十歲了
個仔先三歲大
出街有時會俾人問「你個孫呀?好趣緻喎!」
呢個時候,佢地搵緊唔夠三萬蚊
但一年就要交成二萬幾蚊稅
佢地發現每年有十份一人工係用黎救濟d新移民
同埋養d綜緩阿伯返大陸叫雞包二奶
同個仔去報小學
隔離左右個個都係操不純正廣東話但能操流利廣東粗口的新移民師奶
睇住佢地d細路o係地下度玩吐痰了鼻屎碌地沙
呢個時候,小倆口開始唔想個仔入一間咁o既學校,同d咁o既細路做同學
雖然自己一路交緊稅去維持九年免費教育
但佢地都放棄左呢個公民權利
於是決定報間私校
每個月又唔見左幾千蚊
點生活?
又過左十年,老兩口五十歲,層樓終於供完了,二人升左做middle managers
計埋有五萬蚊一個月
一年交八萬蚊稅.
間屋裝修過一次.
每個月都要整下d水喉窗台滲水咁
養左隻狗.
買左架車.
過去廿年,
去過八次旅行,
當中六次係返大陸.
而家佢地個仔十三歲
倆口子開始安排送個仔出國讀書
計計下
每個月食宿連學費就冇左萬五蚊
但為左佢的將來無計,
唔係個仔第日大左
點生活?
五年後,倆口子五十五歲,
依然搵五萬蚊一個月,無俾人開刀減薪算係好好.
佢地個仔18歲,
報到一間不太差又不太好的大學,
每個月住宿駛費連學費無左二萬幾.
個老婆晚晚要捱住個仔,成日喊,無心情同老公做愛.
每個月二千蚊長途電話費
當中3/4,係個仔用黎打電話俾佢香港d女朋友.
老婆要求每年聖誕去美國探個仔一次
個仔每年暑假返黎一次
機票連外地駛費每年無左五萬蚊
你仲要發覺你個仔dmileage多過你
次次返香港都upgrade上business
你倆老就捱15個鐘economy class去探佢.
呢個時候,老倆口本應仲有十年就退休
倆口子發覺除左強積金之外佢地無任何儲蓄
銀行長期保持30000左右結餘 - - - 係僅僅夠佢地一個月生活的開支
而且佢地公司業務就麻麻
一個唔小心隨時連份工都無埋
點生活?
又過左十年,老倆口退休了
佢地個仔剛剛master畢業
返左黎香港搵工
倆口子大喜.
今日個仔同d中三畢業中五畢業中七畢業本科畢業的
一齊見緊份5-6千蚊的工
見工果時仲要俾人潤一句
你咁好學歷,我地呢份工驚屈質左你喎
個仔越見越驚
開始後悔出國讀書
同後悔無工作經驗
結果呢份工請左個中三畢業o既.
呢份工,係叫做management trainee.
連工都搵唔到,
點生活?
兩星期後,老倆口開始考慮要唔要做番野
呢個時候個仔收到電話叫佢開工
原來之前果份工個個都唔做,
中三果個有六年工作經驗,搵到第份萬二蚊的工
中五果個有四年工作經驗,搵到第份一萬蚊的工
中七果個有兩年工作經驗,搵到第份八千蚊的工
本科畢業果個返左去讀master
結果呢個外國返黎的碩士生就做左一份5-6千蚊的工
點生活?
All rights reserved BY UNKNOW. Just for fun sharing BY 數皇網團.


text:
食完午飯後就番酒店,酒店好準時係一點半就有車車我地到極地館喇.極地館門票係¥115,雖然都唔平,但係我覺得真係要入黎玩下既.相比起龍塔,極地館就好睇得多了!
其實入極地館只需要一路行就得,唔洗睇地圖,因為入面好細,同埋全部都係室內,會幾熱下.最重要就係睇入面既海獅表演同埋好好睇既白鯨表演,我自己覺得白鯨表演係必睇,仲要早d去霸個靚位,因為場地好細
我地兩點一入去,即刻衝去睇好近門口既海獅表演,佢係兩點鐘已經開始左.都幾好睇,不過海獅黎黎去去都係個d野,最重要係主持人同埋節目內容好笑
睇完之後就沿住行,一路上都有好多小盈唔鍾意既魚XD
有毒的海鰻
珊瑚魚?
企鵝
繼哥本哈根動物園後第二次睇倒北極熊,仲好清楚睇倒佢地游水!
唔知咩
雪狼
之後就好岩時間咁黎到白鯨表演既場地,佢三點鐘表演,我地兩點九黎到上面仲有位.
第一次睇白鯨表演,好特別,好好睇,一連串好優美既動作.
睇完之後等人潮散卻,就黎到水母館
我地話咁快就係3:45睇唔所有野了,但我地約左架車4:30車我地去冰雪大世界,所以…我地又再入番去睇四點既海獅表演,發覺佢地講既野有90%係一樣的XD
好,離開極地館,前往哈爾濱既戲肉:冰雪大世界!


text:
不一樣的服務.不一樣的感受 ~ by Winnie CHU
參加服務名稱:
傷健藝墟繽FUN團 (2015年08月)
傷健藝墟繽紛團的整個服務計劃終於完成~
感恩有今次嘅機會,可以係呢度成為工藝導師,將自己熱愛嘅嘢教授比其他人,令人哋體驗完之後都鍾意,然之後又會再教其他人.中間的滿足感真係好大.
係呢3個星期入面,同學生們的互動中有很深的感受. 我見到啲有肢體殘障嘅學生,一開始已經非常期待學習我哋帶去嘅工藝.其中我地會擔憂佢能力嘅限制,做皮革夠唔夠力呢? 得一隻手可以靈活做圖章雕刻會唔會好危險呢?表達嘅時候說話唔清楚究竟會唔會可以係藝墟教到人做呢? 佢哋會唔會唔夠信心呢?
種種嘅擔憂其實原來都只係我對佢地的唔解.由一開始我見到佢哋已經非常之主動參與,既期待又興奮.客觀嘅事實可能係佢哋肢體上有障礙,但係結果佢哋都一樣非常出色.雖然隻手唔夠力,但係佢哋用努力去完成,既細心,又認真同埋堅持,有耐性咁去做到最好.唔係馬馬虎虎,或者輕易放棄直接叫義工幫手.結果佢哋啲作品有好多都靚過我地的義工tim.(亦令義工們更積極去做)
曾經諗過要坐住輪椅會唔會好自卑呢, 但係見到佢哋散發出來的正能量,令人非常之樂意同佢接近.對人嘅真誠令我感到非常之舒服.
原來呢個世界上有咁漂亮嘅人,單純地鍾意做就會全力去做.
其實人就係咁啦,因為食生嘢會病,所以學識煮嘢食,因為怕黑,所以會運用燈光. 因為唔識得飛,所以先發明到飛機.
因為我們不夠完美,所以我們有無限可能.
做得到,只因為相信,相信自己會做到.
透過今次嘅服務,亦都鼓勵左我,唔需要為左不確定的未來而擔憂,做好而家嘅自己,認真咁樣去生活,未來一定會一幅豐盛的圖畫.
by Winnie CHU


text:
Rule of thumb:
Tim, pls find time to read Great ideas!
Saturday, November 19, 2005
書局d效率都幾高
3:17 PM
之前幾日如果你有睇我日記,會發覺我post左一篇peter drucker既新聞,篇新聞講話一代管理學大師peter drucker過身,同講下佢一生人成就回顧‧
大師過身係國際大事,但係香港,如果唔係睇開business既書,都未必會識得佢‧peter drucker係晌十一月十一日過身既,但係香港新聞,就要到十三號先有報導‧過兩日,我見得閒,所以到書局睇睇新書,己經見到所有drucker既書都貼上peter drucker (1909-2005)既sticker,這使我很詑異,因為以前,我對香港書店既服務都好有保留,好似,如果你去定一本唔係好出名既外國書,可能要成半年至成年至有貨,佢地d書既分類都好有問題,好似,有本小說叫魔法廚房,有時你係唔會晌小說既書櫃裏面搵到,因為書局既人可能將本書放左去飲食嗰面,咁你呢世都唔洗指意搵到,你可能會叫d店員幫你,但因為你知道本書係乜類,所以叫佢搵都係唗氣,佢做既你之前都做過曬‧
這次,連新聞報紙都遲左報導,但書局收料就咁快,而且效率咁高,所以我覺得好神奇‧你諗下,叫人貼sticker好容易,但整sticker點都要幾日掛,我諗書局會晌drucker過身前己經造定,等佢一過身,立即貼上,如果我無估錯,香港d書局都唔係太差gei‧希望我無估錯la‧
Comments:


text:
最近打開ig同facebook,都見到好多朋友洗板post紅葉相…呢個喺韓國南怡島,嗰個就喺日本河口湖……得喇,知你哋又有假又有錢喇!其實唔使搭飛機,香港都有好多紅葉觀賞地方㗎!大約11月中旬至12月開始,香港嘅紅葉就會開始變色,一於mark低以下地方,到時約埋朋友去睇啦~
嘉道理農場暨植物園
位於大埔嘅嘉道理農場環境清幽.喺上山區度有九條生態徑,畀您遊歷於田野山林之間,抬頭望仲可能會發現到紅葉嘅蹤影添!
圖片來源:嘉道理農場暨植物園
流水響
位於八仙嶺郊野公園範圍內嘅流水響憑住一排排列齊整嘅白千層同水塘美景而聞名.一到秋天,成排白千層就會掛上紅葉,真係好似仙境咁呀!
圖片來源:instagram/@流水響水塘
青衣公園
青衣公園面積廣闊,入面仲有個人工湖,湖邊種咗十數棵落羽杉同水松,轉季變紅葉嘅時候場面都真係幾壯觀㗎!
圖片來源:小T個朋友
中大末圓湖
未圓湖位於香港中文大學崇基學院內,夾於眾志堂(崇基膳堂)和嶺南體育場之間.湖畔亦都種有落羽杉,驟眼睇仲以為身處外國呀!
圖片來源:都係小T個朋友
最後都係要提提大家,就算去邊度賞紅葉都好,記住要愛惜大自然,唔好隨處掉垃圾,更加唔好為呃like而做出破壞大自然嘅事呀!


text:
Tag: HQHair
英國品牌This Works噴霧出名可以舒緩失眠問題~ 好多香港人都有壓力型失眠,一個深度睡眠係好重要!而家係英國網站HQhair精選品牌買2件打Promo code即有7折,噴霧,眼霜同埋面霜都有折,助眠噴霧都只係HK$138就可以入手啦!高質睡眠必備~ 💟THIS WORKS DEEP ...
First Aid Beauty有平價版La Mer既稱號,產品唔單止配方安全,效果顯著,無添加香料,而且仲價錢親民,又唔會對敏感肌膚造成刺激或傷害,敏感肌朋友仔一定要試下喇!而家係英國網站HQhair精選品牌買2件打Promo code即有7折,計落即係低至香港價錢65折!千祈唔好錯過啦~ ...
頭髮成日好乾燥,好難梳得順?Tangle Teezer可以解決你既問題!佢係2007年創立既英國本土牌子,就算幾打結既頭髮都可以好神奇咁梳順!係唔少Blogger,Youtuber既至愛黎,連凱特王妃都係用家黎!而家係英國網站HQhair精選品牌買2件打Promo code即有7折,Tangle ...
法國品牌Christophe Robin護髮產品全系列都可以修護頭髮因化學染劑或其他因素所造成既傷害,令用家係屋企都可以享受專業沙龍級護髮.而家係英國網站HQhair精選品牌買2件打Promo code即有7折,計落即係低至香港價錢64折!個個用過都讚,未試過既就快啲趁平買黎試下啦! ...
Real Techniques化妝產品出左名好用,就算係化妝新手都好容易駕馭得到~ 係香港雖然都好容易買到水貨,但係分分鐘買左假貨都唔知!所以最好就係係外國網站購買啦!而家係英國網站HQhair精選品牌買2件打Promo ...
宜家係HQhair網購法國品牌Christophe Robin洗髮護髮產品有得平喇!輸入左Promo code後即時有8折,計落即係低至香港價錢71折!個個用過都讚,未試過既就快啲趁平買黎試下啦~ 💟CHRISTOPHE ROBIN COLOUR FIXATOR WHEAT GERM MASK ...
Real Techniques化妝產品出左名好用,相信唔少有化開妝既女仔都知道架啦~ 係香港雖然都好容易買到水貨,但係分分鐘買左假貨都唔知!所以最好就係係外國網站購買啦!而家係美妝網站HQhair網購打Promo ...
Christophe Robin護髮產品全系列都可以修護頭髮因化學染劑或其他因素所造成既傷害,令用家就算係屋企都可以享受專業沙龍級護髮,佢既護髮膜就最出名啦!而家上英國網站HQ Hair網購,輸入完Promo Code之後有72折,對比完香港價錢有69折架!買一件就免運費~ ...
Christophe Robin護髮膜最出名,而家英國網站HQ Hair做緊優惠,輸入完Promo Code 之後有85折,對比完香港價錢有77折架!仲要免運費~除左各種護髮膜之外,仲有洗頭口水,護髮素同髮油,好多選擇. 💟CHRISTOPHE ROBIN COLOUR ...
Christophe Robin護髮膜最出名,而家英國網站HQ Hair做緊優惠,輸入完Promo Code 即刻有85折優惠,對比完香港價錢有83折架!仲要免運費~除左各種護髮膜之外,仲有洗頭口水,護髮素同髮油,好多選擇. 💟Christophe Robin Color Fixator Wheat ...


text:
2017年10月19日星期四
9月30
Heuriger所在嘅Klein-Engersdorf呢日有單車賽.我哋嘅要泊到鬼咁遠.
呢度有好幾間Heuriger. 間間門口都擺咗檔.
行行吓見有地盤P.
吓? 地盤開P?
原來係地產商喺地盤開咗枱椅,畀人食吓嘢飲吓嘢,順便sell樓.
返到維也納.去咗town hall廣場.
呢日有個新教創立500年嘅活動.
我呢邊呢期活動好興嘅IG印相.
活動除咗有人講道.亦有小朋友玩意.
唔同地區嘅宣教團體.
亦有紀念品賣.
教會所屬機構嘅手作仔.
呢日友人送咗啲佢喺樹林摘嘅野菇.好大隻.上麵粉,點蛋液煎嚟食就可以.可惜菇味唔濃.
27 則留言:
冇乜人睇單車比賽?唔係好興呀?回覆刪除
同香港賣樓有乜唔同?
屋企附近都有間教會成日派傳單想踢人入會,好在你唔騷,佢唔會死纏住你.回覆
你果邊d樓有冇俾強國人炒起,你搞返個睇樓團啦💰💰💰回覆刪除
你朋友好識茹類架,唔係摘咗毒菇就大鑊回覆
俄國人炒起市中心貴價地段.刪除
我估識卦,唔係都唔會摘嚟食.
- 回覆
真係好大隻,特登放支牙刷喺度做對比.刪除
你個邊D人興唔興買樓?回覆刪除
王子你去的地方多,唔記得去過?咁你冇寫低紀錄嘅咩?回覆刪除
現場睇賽車,氣氛一流啦回覆刪除回覆
但係佢哋一踩走晒就冇嘢睇.刪除
咁你喺Heuriger食咗咩?回覆刪除
食完又再去地盤痴餐?
無示範單位睇?
IG印相機面頭係咪 touch screen?咁細嘅?回覆
我連睇F1嘅興趣都冇,好大聲同睇唔到 (very expensive too),哈哈哈.回覆刪除
隻菇大得來比較薄.回覆刪除
秋天係咪摘菇旺季?回覆刪除回覆
唔多似係.因為超市夏天多啲菇賣.刪除


text:
三亞 必去景點及三亞海灣附近酒店推介
三亞海灣附近酒店預訂
神秘優惠價幫你慳更多
即時揭開神秘優惠價,慳得更多
三亞必去推介 - 三亞海灣
想去 三亞 自由行?等 Hotels.com 帶你玩盡 三亞三亞海灣 啦!留意我地文章,話你知去三亞 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋三亞三亞海灣 附近有咩酒店,等你更加容易計劃行程,慳返酒店來回景點嘅時間.
三亞三亞海灣 自由行
去得三亞三亞海灣 自由行最緊要一定係揀啱日子去.一啲熱門景點例如,三亞 嘅 三亞海灣,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
三亞三亞海灣 交通
想去三亞海灣 暢順無阻濟,最好就係出發前,睇清楚三亞三亞海灣 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
三亞三亞海灣 必食必買攻略
三亞三亞海灣一直都係旅遊熱門地點,去到三亞三亞海灣,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
黎到日本, 除左魚生,燒肉,拉麵之外, 當然要試下串燒啦. 好彩多得好友食玩遊蹤 by 海藍的生活旅程 seablue.hk既推介, 可以食到呢間又平又抵又好食既串燒店. 有幾平? ¥50一串雞皮夠唔夠平? 一齊黎睇下啦.
呢間串燒店叫做夢市門, 喺九州有兩間分店. 當中呢間最就腳. 由博多站行過黎都唔駛10分鐘, 或者你由運河城行過黎都得, 都係10分鐘內就到. 但係平靚正既鋪當然唔會開喺大街大巷架啦, 唔擔心, 我準備左地圖比大家, 容後再講.
講下串燒先, 呢度雞牛豬羊呢啲普通野當然有, 價錢大約係¥150一串, 當中我最鍾意食帶子串燒, 都係¥150. 此外, 仲有啲貴少少既串串, 包括芝士煙肉串就¥250. 點計都平過香港喇掛?
除左串燒之外, 海藍仲試埋佢地既馬肉刺身, 仲話味道唔錯添. 我就唔敢食喇, 留番比大家試.
提提大家, 呢度只係收現金. 另外由於地方唔太大, 一係預早六點左右黎食, 一係夜少少黎食宵夜, 否則分分鐘無位架!! 亦都因為呢度係平民食肆, 所以全店都可以食煙的. 唔食煙既朋友要忍忍, 專心食野啦. 餐牌方面, 店主提供左英文同韓文餐牌比遊客使用, 香港朋友就問佢攞英文餐牌啦.
交通指南:
最易認路同快捷既方法, 就係跟住上圖紫色箭咀線咁, 由博多站出發, 過馬路去西日本銀行既方向, 喺佢左手邊條街行入去, 之後你會見到個公園, 對角穿過去, 再行第二個街口就到.


text:
近年澳門舉辦咗唔少風靡一時嘅卡通角色主題展,好多人都為咗重溫童年回憶而慕名而來,掀起一陣熱話.而澳門之所以引入到呢啲咁好玩嘅展覽,全因為有一班敢搏敢試嘅會展公司,努力不懈咁去同品牌洽談,先至可以將呢啲卡通人物帶嚟澳門.今期我哋就訪問到澳匯展覽嘅吳文慧(Eva),同我哋分享佢點樣引入主題展,打造澳門嘅展覽品牌,以及對青年創業嘅一啲睇法.
記:Isaac
E:吳文慧(Eva)
記:Eva分享一下當初係點樣成立會展公司?
E:我由2005年開始成立自己嘅廣告公司,因為我係讀平面設計出身嘅,公司主要係做平面設計.近幾年慢慢發覺政府大力推動會展業發展,不如就跟住政府嘅趨勢行啦,咁就同拍檔盧德忠合組澳匯展覽.
記:你哋自己係會做邊類型嘅展覽?
E:做展覽公司,好多時都要諗一啲唔同嘅主題,好似我哋嘅亞太婚慶博覽,每年都會做兩次,而我哋自家品牌「玩樂達人」算係一個成功嘅展覽品牌,雖然唔係賺到錢,今年已經係第五屆舉辦,喺澳門都好多人認識,所以我哋會堅持繼續做.
記:講下你哋近年好熱門嘅主題展,小丸子同Sanrio展嘅經驗?
E:最大嘅轉捩點就係2016年,舉辦咗「櫻桃小丸子學園祭-澳門站」,呢個做法係將佢哋本身嘅展覽引入嚟澳門.值得一提嘅係2017年嘅「Our Sanrio Times」,係一個全新嘅概念,Sanrio公司咁多年嚟都未試過做一個100隻角色嘅主題展,我哋咁啱搵到Sanrio同佢哋傾,一齊去創作呢個主題,係其他地方都未做過,而澳門係首次去做,一次過回顧Sanrio嘅歷史,我哋洽談籌備超過一年時間.好開心Sanrio好信任我哋,放手畀我哋去設計.
記:認為主題展喺澳門嘅市場反應如何?
E: 澳門係以世界旅遊休閒中心作定位,我哋認為除咗賭博之外,應該有更多元化嘅活動發生喺澳門,係可以一家大細參與嘅活動,無論係遊客同本地人都可以參加嘅.其實各個主題展嘅反應可以相差好遠,當中好大程度取決於IP(智識產權)角色嘅名氣,仲有就係每個IP嘅合作方式都唔一樣,有啲成本較高,亦有成本較低嘅.
記:公司未來有咩發展方向?
E:以後每年暑假都做一個主題展,澳門永遠係第一站!之後我哋再將呢啲主題展外銷去東南亞或者其他地方.今年嘅主題展已經傾緊,大家七月就會知道.當然,我哋都想繼續創辦一啲新嘅主題,因為如果只係買IP嘅話,始終都係受限於人哋,呢個都係我哋公司希望將來能夠做到嘅嘢.
記:你認為目前做展覽面對緊啲咩困難?
E:我上個月去咗一間中學,教咗一堂關於展覽嘅課堂,我就問嗰啲中學生,有無聽過或者去過我哋某個熱門嘅展覽,原來有唔少人都未聽過,亦無去過,佢哋而家唔睇facebook,只係睇Snapchat,而我唔知Snapchat係咩嚟.跟住我知道,我搞咁多個活動,都只係喺facebook宣傳.佢哋亦都唔睇街邊派嘅傳單,唔睇報紙,雜誌,只係會睇學校入面嘅海報.所以我哋做會展嘅,喺思維上同埋宣傳手法上都要創新先得.
記:你有咩創業心得可以分享畀澳門嘅青年?
E:對於青年人嚟講,創業之前要了解澳門嘅環境,了解個市場,事前準備嘅嘢要好充足,同埋攞多啲經驗先好去創業,咁樣對年輕人嚟講,我覺得會比較穩重,之後對公司嘅運作嚟講,都係一個成功嘅表現.
記:最後分享一句說話畀讀者?
E:機會,係留畀隨時準備嘅人.
(訪後餘記:會展業需要不斷創新,與時並進,緊貼潮流都已經唔夠,甚至要負責帶領潮流,將最新最潮嘅資訊同服務,展示畀普羅大眾去體驗感受.Eva獨具慧眼,搶佔先機,率先為大家帶嚟多個新展覽,豐富澳門人嘅參展經歷,期待未來引入或創造更多有趣好玩嘅主題展喺澳門舉辦.)


text:
中聯辦譚鐵牛,一定十分之迷信, 民望淨值 呢家嘢可以靠fake news去挽回,但最新港大民調話俾大家聽係另一回事,林鄭月娥嘅 民望淨值 首次呈現負數,就證明咗,Fake news同五毛都唔可以將世界嘅嘢由黑變為白.
民望負值 源於劣質管治
我相信周融請五毛刷屏,都用咗唔少錢,點解林鄭月娥嘅 民望淨值 最終得個負字,其實答案好簡單,就係林鄭月娥嘅管治,基本上係繼承梁振英,梁振英嘅管治根本係亂七八糟,特別財政司司長陳茂波,依家大家咪知梁振英對香港構成嘅實質破壞,係佢留低啲人好似核廢料,繼續發放輻射,都未計仆街到無朋友嘅中聯辦後面唔知發啲乜嘢功,基本上,派錢派到膠晒,已經將好多嘢表露無遺,你估搵啲五毛刷屏就有用㗎,無錯,係會影響我嘅廣告收入嘅,但唔會改變香港人對呢個政府係廢柴嘅基本認識.仲未計依家港珠澳大橋,同埋高鐵一鑊泡嘅負面影響,港珠澳大橋管理局繼續狡辯係無用,呢班友其實係等習近平派人收拾,如果呢班仆街唔係習系啲人嘅話.
如果我係林鄭月娥可以點挽回 民望淨值 ,得一個方法,就係香港永久居民身份擁有人都可以派一萬蚊,還富於民,唔好搞啲九唔搭八行政程序,當年曾俊華設計嘅程序好好,照用就得,唔駛多餘嘅嘢,跟住果啲大白象工程停晒佢,炒咗陳茂波,搵個正常啲嘅人去做,以港豬嘅思維,其實要做番 民望淨值 係正數,應該係好容易嘅事,既然周融都開turbo搞亂網絡交通,我都要請大家不如買多幾隻Kaffeeform嘅杯令呢度營運得好啲,係唔係?
但我相信,正路挽救 民望淨值 嘅方法,林鄭月娥政府根本做唔到,唔係佢無能,唔係佢唔想,而係佢後面有幾多既得利益集團喺後面,如果無呢啲吸血鬼集團,以林鄭月娥嘅AO身份,甚至同民主黨嘅淵源,佢駛鬼搞到咁腳手鴨腳,由以前好打得變咗唔打得,所以問題嘅關鍵係中共,係土共,係中聯辦,邊個做特首,如果無辦法鏟除呢三座大山,都只會係代罪羔羊,戴耀廷話林鄭月娥小心變階下囚,呢個都係戰略人睇到嘅常識嚟,唔係乜嘢怪論.


text:
我成日都對 shepherd pie 呢個名好感興趣,點解會咁叫嘅呢?喺我心目中,pie 係指用個 crust 做批底,將鹹或甜嘅材料放入,之後再入爐焗,好明顯呢個 shepherd pie 個外觀唔係咁啦!另外,點解會用 shepherd 呢個字呢?唔通呢個批真係由牧羊人創出嚟?
近排上網睇地獄廚神 Gordon Ramsay 嘅《Ultimate Home Cooking》,今次唔係要教煮高級精緻菜式,而係教煮一啲比較簡單嘅家庭菜,包括早,午,晚三餐,每集節目最正就係煮晚餐時,要佢四個仔女分別入廚幫手,”迫” 佢哋學識一啲基本技考,就算最細嗰個都要學揸刀切嘢,咁就唔使怕佢哋連水幾時滾都唔識啦!
剛好其中一集教整shepherd pie,原來正宗係用羊肉嚟整,咁就所以用咗 “牧羊人” 去命名.連牛都怕食嘅我當然就唔會用羊肉煮啦,今次試整連肉都唔用,整個素菜批吧!
材料:
薯仔
洋蔥
西芹
南瓜
蘑菇
紅蘿蔔
紅,黃燈籠椒
迷秩香
調味料:
白酒
上湯
茄膏
喼汁
黑椒
鹽
- 薯仔去皮,切片,蒸熟後趁熱壓爛成薯蓉,備用.
- 洋蔥去衣;西芹洗淨後略撕去粗纖維;南瓜去皮,去瓤.
- 蘑菇快手略沖洗後去蒂;紅蘿蔔刨皮,切頭尾;燈籠椒洗乾淨,去蒂,去瓤.
- 將所有材料切粒.
- 燒熱油,先將洋蔥,西芹同蘑菇落鑊爆炒,直至洋蔥稍微焦黃色.
- 加入紅蘿蔔粒及南瓜粒兜炒,灒酒略炒幾下後加適量上湯,茄膏及喼汁.
- 當湯煮滾後就加蓋,並轉用中慢火煮至紅蘿蔔腍身.
- 之後將燈籠椒同切碎迷秩香落鑊,煮至汁略為收乾即可.
- 加鹽同黑椒調味後勺入容器內,然後喺材料面鋪上一層薯蓉.
- 放入已預熱至 180 ℃ 嘅焗爐內,用燒烤模式 (grill) 焗約 30 分鐘至表面金黃即成.
好多人都會將薯仔洗淨後成個放入滾水內煮熟,但唔知點解
我就好抗拒呢個做法,覺得去皮其實唔太易之餘,
要成個薯仔煮到熟都要好耐,我寧願
將薯仔切片蒸熟,快熟好多呢!
原來薯蓉焗完之後表面會變得煙煙韌韌哦!
我自己因為鍾意食辣,所以加咗辣椒粉落去煮,超好味.
細食嘅朋友整一個批已經可以當正餐喇!


text:
iQOS 煙彈入口,搞到出動意大利駐港總領事出馬,依家係爭在煙稅果度點計,究竟係當標準香煙嘅煙稅計,定係可以用一個Reduced Rate嘅煙稅計.不過黃碧雲好彩無走去做官,否則以佢果套膠邏輯,恐怕香港被全世界恥笑到爆都未天光.
iQOS 同電子煙唔係乾淨啲咩?
一般嚟講,依家英國嘅規管方向都係, iQOS 同電子煙都係徵收一個比較低嘅稅率,因為一般嚟講,煙稅主要彌補由香煙造成嘅健康損失,而其中最重要一項喺二手煙,以及執行相關控煙法律嘅成本.所以煙商要求 iQOS 煙彈或電子煙一個較低稅率,其實係一個合理安排,因為減少二手煙遺害係最重要嘅公共衛生任務,至少鼓勵咗啲人吸一啲對其他非煙民傷害較少嘅煙草產品先,但黃碧雲用啲乜邏輯去講,聽完簡直覺得呢班友係黐線.
呢個係根據《蘋果日報》嘅講法
但若容許加熱煙在港出售,則有機會增加年輕人吸煙率,令過去多年控煙工作形同白費,故開放入口或需配合加煙稅實行.
乜話?黃碧雲你識唔識控煙政策㗎,加熱煙點樣增加年輕人吸煙率,我真係唔明當中嘅關係,甚至德國嘅情況係,加熱煙嘅煙彈嘅包裝,其實同其他香煙類似,大大個警告字眼,只不過唔駛出果啲核突到無朋友嘅警告相片,因為煙彈係細盒好多,亦無空間去搞呢啲嘢.
有時真係好怕啲唔熟書嘅泛民議員,記者問兩句soundbite就隨口講, iQOS 煙彈又好,電子煙都好,係唔會令年青人想食煙,因為依家食煙呢家嘢,其實係一樣幾old-fashioned嘅事,減輕二手煙害反而係重要,大家諗吓一堆戒唔到煙嘅老人,繼續喺條街度吞雲吐霧,對住屋企人同子孫噴二手煙,當中遺害邊個去解決,呢樣嘢黃碧雲完全無考慮過,我真係睇完暈咗喺度,究竟呢班大帝係搞邊科.
其實依家都六月,如果食衛局快啲有決定,然後再掟俾財政司司長考慮徵稅稅率,明年財政預算案通過果陣一炮搞掂,好過依家搞到一堆走私煙彈,跟住成堆阿伯繼續喺條街吞雲吐霧,但一啲替代品都無,喺香港討論呢單嘢都搞到意大利政府介入堅係好膠.


text:
好多人都仲唔信香港有可能係會歸英,當然一方面,係難民潮問題.但另一方面, 香港戰略地位 仍然係重要, 香港戰略地位 有多方面,我就整個系列寫出嚟,果啲梁振英一類賣港仆街仲話香港要靠大灣區,我都係果句,祝佢早日暴斃.
香港戰略地位 有部分喺赤柱軍營
大家都知赤柱軍營裡面,有香港赤柱衛星站,大家未必意識到喺赤柱炮台上嘅衛星碟有幾重要,但呢堆衛星碟,其實正正係 香港戰略地位 一部分,依家美軍其中一個主要衛星服務供應商正正係 IntelSat General,呢個係盧森堡為總部嘅 IntelSat 嘅附屬公司,但呢間喺美國為總部,管理人員同董事都係美國公民嘅公司主要大客係美國國防部,為美國全球各地軍隊提供可靠嘅通訊,而 IntelSat General 嘅主要 Teleport ,同DHL個網絡地理位置十分相似, IntelSat General 主要衛星站喺海外正正係香港以及德國巴伐利亞,一如DHL嘅三大Hub,一個係香港,一個係德國萊比錫一樣嘅道理.
依家 IntelSat General,以及赤柱衛星站另一主要用家Telstra嘅運作仍然正常,但如果解放軍玩嘢嘅話,大家知道結果係乜,就係美軍同澳洲軍隊一定出手,所以由通訊理由,美國同澳洲已經有理由為香港出兵,大家要記住,雖然呢個世界有好多衛星站,但 IntelSat General 仍然以香港嘅 Teleport 為遠東主要 Teleport ,唔係新加坡,菲律賓或台灣,因為衛星通訊有好多地理因素要考慮,否則Reach同IntelSat就唔會仍然使用香港作為主要衛星基地,而唔係揀台灣或者新加坡.
所以中國搵中央電視台記者發癲,反映中國係幾咁驚失去香港呢個地方,但如果中國唔尊重1997年前承諾嘅所有嘢嘅話,西方民主國家為咗戰略需要不惜要攞番香港,我覺得係唔出奇,無錯,香港係一個易攻難守嘅地方,只不過,有啲地球嘅地理要素,人類經濟發展未去到可以無視呢啲要素嘅地步,而喺地球嘅地理位置,係其中一個因素.


text:
超市賣開嘅 margarine 通常都係軟身,用嚟搽麵包嗰一款,唔可以用嚟整烘焙食品,但我又一直唔見有硬 margarine 賣,因為始終有啲西點製法係唔可以用液體油代替,例如牛油霜;另外試過用固體菜油整批底又唔多掂,雖然可以成形,但個 texture 真係太鬆脆,一脫模就散,所以我一直都好想知道究竟有無硬 margarine 賣.
最近終於俾我見到有硬嘅 margarine 賣 (或者可能
已經賣咗好耐,係我後知後覺),而且又唔貴,
只係賣 $10 / 250g,見到即刻買嚟試吓!
但係買之前我都有睇過成份,對我嚟講,最緊要就係唔好
有啲 “扮” 牛油嘅材料,喺搽麵包嘅軟 margarine 度
就一定搵到,嗰種味道攪到仲難頂過真牛油!!
農曆新年時就用嚟整檸檬醬
pound cake 帶去老表家拜年,
個牛油霜都做得唔錯,同真牛油都無乜分別,但居
然表嫂話食到奶味!?!?連我咁驚奶製品
臊味,對佢咁敏感都食唔到喎!!
整咗檸檬醬就好自然會諗起整 scone,今日就用嚟整抹茶
scone,效果都唔錯呀,今日天氣都比較熱,用手指
捽粉粒時都唔會溶,搵次再試埋整批底先!
參考食譜:
檸檬醬罌粟籽蛋糕
小紅莓英式烤餅


text:
哈姆仔啲日誌(三)January 15, 2018
兔主子之保暖小貼士January 29, 2018
哈姆爺爺成日都會話哈姆仔係一個“餵食貓”,我明明係一隻倉鼠仔,因爲太鐘意食零食而變咗一隻“貓”,我諗好多哈姆們最大嘅愛好就係食嘢啦.
爲咗哈姆們嘅健康,尤其係爲咗年老嘅哈姆爺爺嫲嫲著想,朋友仔係購買哈姆食物要注意呢滴方面:一定要仔細check下生產日期同有效期,最好選擇最近日期嘅產品;係食物變壞之前一般唔會超過三個星期;
過期嘅食物裡面會有已經孵化嘅蛾卵,容易滋生同傳播細菌;哈姆們嘅食物最好保存係陰涼乾燥嘅地方keep住食物新鮮,食得都好味滴;亦都可以將食物擺係密封嘅保鮮盒裡面入冰箱會更加新鮮;
朋友仔根據自己哈姆嘅具體情況,適量俾佢食物,避免好似我咁樣食到成隻“肥貓”樣;有滴細個哈姆嘅新陳代謝比較高,會消耗較大的食量,唔熟悉嘅品種餵養要問翻醫生姐姐;
哈姆爺爺教過,食完嘢運動完一定要飲水,補充自己身體裡面嘅水分,所以哈姆們嘅一定會有方便飲水嘅水樽,每日要提供一至兩瓶水;
有時,水裡面要加入適量嘅鹽,保證哈姆們嘅鹽份嘅攝入量,哈姆爺爺話呢個一般可以幫助保持水分,但要注意哈姆們體質唔同,可唔可以吸收相應嘅鹽分建議問返醫生姐姐好滴.
哈姆仔最近同哈姆爺爺食得訓得,時不時仲會散下步,相信各位朋友仔都會同我哋一樣,健健康康食得訓得同玩得.


text:
大家好,終於到我出場喇,我係Kelvin 呀.
Dub Park留聲堂之榮譽巨獻之聲朋俱樂部free之社區參與廣播服務試驗計劃之第十季之陪你去看之留聲語,終於都完滿結束.
13集,話短唔短,話長唔長,雖然大家收聽嘅時候可能只係13集,每集1個小時,但係其實我哋台前幕後 (雖然台前幕後都喺得我哋幾丁友);前後花咗超過一年時間,由報名,面試,揾嘉賓,揾嘉賓幫手揾嘉賓,正式錄音,同某大台商討,跟mixing,處理文件.喺一定嘅框架下,可能未必係最好嘅一季,但係我哋一定係盡咗最大努力(細聲:仲喺好艱辛嗰隻,你明啦).
無所事事嘅Kelvin 喺高X呀,X登呀,面書呀,仲有其他網上平台都見到有啲聽眾話「呢季咁短㗎?」「成日播歌!」「點解無T_B配音員?枉我集集等」.由於今次係喺一個正式嘅電台正式咁播出,變相就多咗好多制肘同固定格式,而呢啲唔係我哋小薯仔堅持下就改變到,同時唔可以話搭下膊頭就邀請到台入面嘅配音員,不過見到有巴打喺網上幫我哋抱不平,本方丈都老懷安慰…
但換個角度諗,今次都可以話係有一個機會可以俾大家更加認識一班自由身嘅配音員,呢樣都係我哋希望可以做到嘅目標,你話我hard sell都好,我都要一而再~再而三~苦口婆心咁講多次,自由身配音員真係好需要大家欣賞,支持同善意批評,因為多一句惡意評擊,電視台就會多一個cut budget甚至唔配音嘅借口.
好喇,終於講完啲連我自己都覺得「噚」嘅嘢(你不嬲都長氣㗎啦),係時候講下得獎感受,吖唔係,係感謝嘅說話,以下排名不分先後:多謝災時姐~啦(請腦補個姐字fort size48+粗體),佢喺我個腦一片空白嘅時候用佢天籟一般嘅美妙笑聲,幫我
炒熟個嘉賓,吖!應該炒熱個氣氛.多謝Fanny啦,cos住sailor Pluto 提我仲有多分鐘要埋尾.多謝CaCa同Zero,寫咁多好劇本俾我哋,而且俾我嘅角色都好有發揮,俾我過足戲癮.多謝霧遙啦,幫我哋揾到好多嘉賓同幫我問啲好有深度嘅問題.當然仲有我哋好神秘,謎一般嘅龍哥,佢特登遠道由泡菜國飛嚟同小弟做節目,有佢真係生sick不少.
另外仲有我哋一班聽眾,不論你係扭錯台,聽得一集半集,定係話難聽又聽足13集,我都好多謝你花時間聽我發噏瘋同鍊把死人聲扮靚仔(雖然真人真係~嘔),而且俾咗唔少評價,有好有壞,我全部都有睇同反省,好嘅當然好啦,但壞嘅都更好,因為有人肯話我知我有咩不足係好難嘅得事,等我知道有咩改善空間.
最後就係多謝一班嘉賓,每一集完嘅時候我講多謝都係好衷心,佢地真係抽時間,唔接工作,嚟同我哋呢班唔知乜水發癲,又要除鞋又要做廣播劇又要等嗰個Kel乜vin NG,而且仲講咗好多八卦嘢(正經呀!),而且仲講好多呢行嘅生存之道同配音上一啲好有用嘅技巧.
真係到最後喇,希望呢季留聲語你哋都會聽得開心,將來再睇吓有咩機會,用咩型式同大家見面啦,如果將來有緣喺電視或者網上其他地方聽到我把聲甚至見到我,記得話我知喇,有你哋支持,希望將來我會由一隻棋磨練成一個真正而且獨當一面嘅配音員,可以將佢變成我嘅工作!
祝大家聽完留聲語,有美好嘅新一年啦!
KELVIN
春 2015,吖唔係,寫過
春 2016


text:
伊洛伊洛 必去景點及伊洛伊洛海濱藝術中心附近酒店推介
伊洛伊洛海濱藝術中心附近酒店預訂
神秘優惠價幫你慳更多
即時揭開神秘優惠價,慳得更多
伊洛伊洛必去推介 - 伊洛伊洛海濱藝術中心
想去 伊洛伊洛 自由行?等 Hotels.com 帶你玩盡 伊洛伊洛伊洛伊洛海濱藝術中心 啦!留意我地文章,話你知去伊洛伊洛 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋伊洛伊洛伊洛伊洛海濱藝術中心 附近有咩酒店,等你更加容易計劃行程,慳返酒店來回景點嘅時間.
伊洛伊洛伊洛伊洛海濱藝術中心 自由行
去得伊洛伊洛伊洛伊洛海濱藝術中心 自由行最緊要一定係揀啱日子去.一啲熱門景點例如,伊洛伊洛 嘅 伊洛伊洛海濱藝術中心,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
伊洛伊洛伊洛伊洛海濱藝術中心 交通
想去伊洛伊洛海濱藝術中心 暢順無阻濟,最好就係出發前,睇清楚伊洛伊洛伊洛伊洛海濱藝術中心 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
伊洛伊洛伊洛伊洛海濱藝術中心 必食必買攻略
伊洛伊洛伊洛伊洛海濱藝術中心一直都係旅遊熱門地點,去到伊洛伊洛伊洛伊洛海濱藝術中心,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
小熊維尼 ,係一個好可愛嘅卡通人物,被人用Winnie the Pooh做花名,應該好開心至係.但習近平似乎唔知吉祥物呢個概念,啲人叫佢做 小熊維尼 ,佢好唔開心,竟然係全國,除咗香港同澳門外,全線禁映,呢件事真係膠到極點.
小熊維尼 被禁反映習近平小器而無知
習近平被人叫 小熊維尼 ,因為佢同奧巴馬行埋一齊果陣,好似 小熊維尼 同跳跳虎咁,因而得名.其實好多人都會將自己代入啲卡通人物,正如我個鴨嘴形象,其實係同JR西日本嘅車飛吉祥物ICOCA有關.(無錯,以大懵聞名嘅ICOCA). 小熊維尼 代入習近平,我懷疑最初有人係想擦習近平嘅鞋,畢竟呢個有助佢喺西方以至中國建立正面形象,我相信同樣情況,發生喺普京身上,普京會識玩過佢十倍,甚至即批聖彼得堡迪士尼樂園,整個同佢本人有密切關係嘅園區(之後迪士尼被西方鬧到飛起).如果係習近平,亦唔要求喺上海迪士尼整個 小熊維尼 園區,並且由佢老人家親自主持動工儀式,開幕果陣佢嚟剪綵,睇落好好.
依家禁映 小熊維尼 ,一係反映習近平小器而無知,不單唔玩得,係連公關基本功都唔知,唔怪得可以縱容好似梁振英咁嘅仆街,喺FCC請陳浩天果單嘢度亂講廿四,完全唔顧政協副主席嘅身份.一係反映習近平根本控制唔到佢下面啲人,佢下面啲人明玩佢同中共,係咁暴走而根本控制唔到,呢個可能性都存在,因為我睇到習近平依家好似下面無佢啲人,一個無手無腳嘅領導人,點發佢嘅Kaiser夢呢?神聖羅馬帝國得個名,都至少奧地利帝國係由Kaiser本人控制到先.依家Kaiser Xi有幾多人係咁本人控制到,政令係唔係出到新華門,我基本上十分之懷疑,依家就睇 小熊維尼 近乎全中國禁映呢件事,係習近平自己嘅柯打,定係下面啲友仔明跣習近平一鑊.
但可以肯定嘅係,中國嘅粗暴形象係一百年都唔會改到,因為中國呢個國家嘅人,就算有權都無所謂公關,公共形象嘅概念,只有絕對嘅權力同暴力.係中國人想做到普京呢個級數,我睇落都似係唔多可能嘅一件事嚟嘅.


text:
為咗係夏天擁有苗條身材,好多女仔都會用五花八門古靈精怪嘅方法去減肥,咩「斷食減肥法」,「食肉減肥法」啊,最近仲有另一招「返工減肥法」.唔係話返工就減到肥啊,而係返工跑日子就食好少嘢,食得清淡啲,多菜少肉少澱粉.一等到周末,就可以大魚大肉,獎勵下自己咁話.但原來依個方法會令身體變差,仲會引起女士們最唔想遇到嘅四 個症狀!
- 肌膚變差
- 便秘
- 易攰
- 營養失衡
好多女仔一到星期六日就會約人周圍去食好西,好容易搞到暴飲暴食,假期結束之後因為大飲大食咗兩日好大罪惡感,好驚放假日食咁多嘢好易肥到變豬,節以返工跑日子又即刻積極控制飲食,搞到一日連1000卡路里都食唔到,最後搞到肌膚出現問題,有敏感,甩皮,生暗瘡嘅問題.個人又會好容易攰,返工冇精神,仲會便秘同埋營養失衡.
其實冇好多人都會用「返工減肥法」去減肥,但根據臨床觀察,食種減肥法其實會令體重不降反升,更加有人因為咁而肥咗 3 公斤,仲會有口臭,營養不足嘅問題.
其實我哋平日同放假都應該飲食均衡,星期六日要去食大餐,返工嘅日子可以選擇3日嘅早餐都食含有高蛋白質嘅食物,例如高纖豆漿,魚,雞肉配沙拉,咁就可以增加纖維,可以幫助排便.
如果平時連 1,200 卡路里都食器到,咁樣除咗減唔到肥之外,就連所需嘅營養都吸收唔到.其實減肥唔可以靠快速節食,我哋應該增加運動量,食多啲蔬菜水果或者蓄著依類高纖維嘅食物,唔好一時節食,一時又暴飲暴食,搞到物極必反.


text:
我記得喺我細個果陣,學鋼琴畫畫依啲係叫做興趣班.因為鍾意所以去學,叫興趣班好正常,但到在而家我再搵唔到有幾多個小朋友去興趣班真係為左興趣,大部份都只係比老豆老母迫佢去學,為嘅只係有一張證書,方便日後搵學校.你問我童年回憶係乜,我會答你係比卡超,亞古獸,江湖,仲有巨商,但而家班細路唔好話回憶,可能瞓嘅時間仲少過我.班家長口口聲聲話做嘅一切都係為左小朋友,但其實扼殺左班小朋友未來嘅正正就係佢地自己.
玩係人都鍾意,特別係小朋友.幾個細路圍埋一齊就可以嘻嘻哈哈乜都玩一餐,你扮超人我做忍者個個係度出必殺技仲配埋音,你覺得低能,但佢地樂在其中,但到左而家仲有幾多個可以咁玩?一個星期七日,鋼琴小提琴畫畫溜冰學英文就用左五日,你以為之後果兩日可以好似大人咁放假咩?唔好意思,仲有補習.大人依邊爭取緊最高工時,個個都想五天工作,但偏偏對住自己仔女就做左無良上司,返完學仲要開「OT」學一堆自己冇興趣嘅野,加埋補習溫書做功課,一日做十八個鐘冇停手.玩?你唔好玩我就真啦大佬!電視都未必有幾會睇啊陰公,做完十八個鐘野你仲唔瞓埋淨返果六個鐘咩.啲老豆老母成日話返工好辛苦,而家學多啲野為你好,等你大個就可以打份好工舒服啲.個細路實唔明,有咩仲可以辛苦得過而家自己咁樣?讀完書出黎社會仲要捱,為左自己好所以而家讀去play group呢樣個樣就捱定先?依個道理細路唔明,我都唔明,我更加唔明班家長點解會明啦下.
如果一個人乜都同你講錢,你會覺得佢好市儈,但班家長做嘅所有野其實就係教緊個細路「世界只有錢先重要」.日日話大個搵份好工賺多啲錢,日日話報名學野好貴你要比心機學,班細路有咩可能唔比老豆老母教壞?搞到佢地以為有錢就可以,但你可唔可以比五百蚊要阿強同你做朋友?你可唔可以比一千蚊叫小麗做你女朋友?你比幾多錢又可以買番細個坐定定睇多啦A夢笑大雄白痴嘅時間?個小朋友成個童年都冇歡樂,記得嘅只有喊哂口咁同老母講唔想再學琴仲要比老豆打,記得嘅只有一諗起起身返完學又要學英文驚到賴尿,記得嘅只有每晚瞓落床最希望嘅就係個天永遠唔會光.我地依一代會講最開心嘅係童年,可以冇包袱咁玩;過多廿年後既一代人,如果有人講起童年,大家傾嘅就只會有以前自己幾咁絕望同埋無助.
身為老豆老母嘅大人都知OT有幾慘,日日做自己唔想做嘅野冇得放鬆冇得休息,唔好話夢想,就連自己興趣都冇時間去做.你地切身咁體驗到依種痛苦,但點解轉個頭又要你果個得幾歲嘅仔女去承受你承受緊嘅痛苦?報興趣班你有冇諗過佢想唔想學?點解佢連想睇一套卡通片嘅自由都冇?好多大人話自己細過都好辛苦,想學野都冇得學,但依個係咪就係一個理由比你去咁折磨你個小朋友?好多大人會講細個雖然窮,但窮得快樂,而我相信生活係香港嘅小朋友可能好多都生活無憂,但快樂兩個字對佢地黎講反而遙不可及.


text:
江門買樓點睇戶型呢?教你幾招辨別戶型好壞
江門買樓點睇戶型呢?教你幾招辨別戶型好壞
購置房產系人生中嘅大事,除咗要挑選地段同比價格,喺選擇一手房陣仲要睇戶型點樣.屋戶型嘅好與壞亦將直接關系到人嘅居住體驗嘅好壞.但點睇屋嘅戶型呢?
1,睇進深同開間
進深指嘅系房間嘅長度,一般系南北向,唔超過5米系比較合適嘅.超過5米則進深過深,對房間采光同通風都有較大影響.房間開間指嘅系屋嘅寬度,一個房間嘅寬度約莫系3-4米左右,一般情況下開間越大越好,之不過 如果總面積一定,開間越大,意味着進深越淺,戶型唔夠方正.
大家買房挑選戶型陣選擇方正嘅屋抑或對稱戶型,杜絕奇形怪狀.如果屋嘅拐角太多嘅話,其實系會占用房屋使用面積嘅.
2,睇房屋面積
關於面積,我哋要關注兩個數據,建築面積同使用面積,戶型圖都會標注建築面積,實際交房時,面積會以房管部門認可嘅第三方測繪機構畀出嘅結果為准(一般與戶型圖上嘅建築面積相差唔大),呢個面積亦會寫入房 產證抑或不動產證,具有法律效力.
另一個系套內建築面積,套內建築面積系扣除咗公攤面積嘅,呢個比例要根據具體戶型嚟,通常情況,建築層數越高,公攤越大,套內面積越小.
3,睇空間布局
戶型嘅好壞仲同各功能間嘅比例布局有關系.如果戶型設計唔夠合理會令居住者嘅居住舒適度大打折扣.戶型合理與否,各個部分之間嘅比例關系非常重要.舉例講明:喺總面積唔大嘅情況下,次卧只留有9-10平米嘅狀 況好常見,咁嘅配比喺實際使用中就難免捉襟見肘,好難施展.所以講,大家一定要注意房屋內各個開間嘅面積配比.
4,睇樓層平面圖
通過樓層平面圖,購房者可以了解好多有用嘅信息,比如睇明整棟樓嘅樓層,樓梯間,過道,公共豎井等位置.采光同私密性問題亦能喺樓層平面圖得到印證.
5,睇牆體結構
如果你系一個喜愛變化好有霖法嘅人,喺拿到鎖匙後,需要屋按照自己嘅喜好進行改造,就需要了解戶型結構.提前了解到邊啲牆能動,邊啲牆千祈咪郁,一般而言承重牆唔可以動,輕體牆可以拆,新房收房時會標注管 線嘅布局,喺改造時唔得亂動.
6,學會抓重點
普通住宅好難有真正嘅好戶型,戶型設計一般都會抓住主要需求,舍棄次要需求.挑選戶型時,可以滿足你嘅大多數需求即可.梗系,除咗睇戶型圖以外,仲要實地去考察一下,如果系二手房一定要親自睇過房間布局系 唔系合理,如果系期房則需要睇一下樣板間仲要跟置業顧問溝通好細節方面嘅問題,以免有啲內容喺戶型圖中冇展示,落入戶型陷阱中.
關於點樣判斷戶型好壞嘅相關信息小編就為大家介紹到呢度了,如果你都喺為選房嘅問題困擾,希望小編總結嘅呢啲可以為你帶去幫助.願大家都能買到一個戶型好嘅屋.
相關推薦:
《江門買房量房技巧,裝修有邊啲量房技巧》
《江門買房簽合同注意事項,購房合同內容點睇?》


text:
筆者作為阿妹,好明白點解做阿妹既其實都好girlfriendable.
一,阿妹係屋企入面既角色同年紀都係最細,有好多事情都要聽屋企既大人話,所以個人都比較服從,對男朋友都比較千依百順同聽話.
二,由於係屋企地位比較低微,好多時都要忍讓,甚至食家姐阿哥死貓,習慣左好多野都忍左佢就算.有時對於男朋友既要求,脾氣都會忍得下(當然唔係真係啞忍,唔公義既當然唔忍得.)
三,做阿妹既,好多時都比屋企人點去做家務,咁樣反而令阿妹識做好多家務(例如筆者既阿哥係唔識用洗衣機,唔識燙衫),願意做家務既女人係絕對娶得過的!
四,做細既,雖然係屋企可能冇咩發言權,但正因為如此,反而令到個人變得細心,留意唔同人既眉頭眼額,同時都懂得關心人地既需要,善解男友之意.
五,阿妹係屋企,雖然都成日比人恰,不過最受人疼愛既都係阿妹,亦都好識得撒嬌,係男朋友面前都會變得好小鳥依人,願意做小女人.
六,據觀察所得,阿妹既性格通常個人比較林善同平易近人啲.
七,對比起家姐,家姐多數都比較獨立,有主見,霸道啲,管住晒個啲性格,我諗冇男人中意比人管住晒既.
八,不過,正因為阿妹比較依賴人,好容易有選擇困難症,好多野都未必同唔識自己話到事,好容易令自己處於無菱兩可既情況,淨係識睇男朋友意思.(中意啲女仔好有主見,獨立個啲男人可能揀家姐適合啲)
講到尾,都係睇下個女仔合唔合眼緣,有冇身材~(唉!)


text:
今朝 9 點 20 分被陽光曬醒咗 咁我都起身 lu 反正我本身都預咗 9 點半起身 ~
沖埋涼就去食早餐 10 點去到 Dante 估唔到今朝 d 早餐好快到喎 可能平日關係啦 ~
好好天咁噃
里奧大人以為右邊門可以穿過去隔離買麵包 暈 @@
我最鍾意睇餐牌 叫完早餐都仲會繼續睇架 哈哈
今日係平日關係 無尋日咁多人了
地方都算闊落
早餐到了
個包好味道
其實係芝蛋治 哈哈
牛角酥都 ok 係腍咗少少 但反而里奧大人鍾意食咁嘅口感
呢個組合真係好有罪惡感 但去旅行一定會比自己放縱下
佢地排住隊放入我口啦
食完就番酒店抖下 10 點 40 分出發去九份喇 ~
@ Dante Coffee
全棟都係 Dante Coffee 無諗過咁大地方 哈
成日睇錯 "三不通"
我係認住 "和昌商旅" 而唔係認住 Relax 5
R 呢個英文字根本唔起眼
我覺得張枱好細 放咗電話 杯同熱壺都無咗半張枱了
里奧大人對拖鞋 永遠都係周圍擺 喺屋企都係咁 同埋對拖鞋永遠唔會拍齊擺好去的 奇怪 想扭住條腰着拖鞋嗎 ?!?!?!
我地搭台鐵去九份 因為坐的士去係好貴 咁我地行去台鐵嘅台北車站上車又近 所以一定搭火車呢 ~
今日好好天呀 即係=熱 哈哈
沿住呢個方向就去 "臺北車站"火車站 而我地住嘅位置係捷運站嘅 "台北車站" 千奇唔好搞錯呀 哈
無咩人行嘅路 真係好舒服
車站有顯示巴士班次嘅時間
熱呀 ~~~~~~~~
見到好大片污雲 又好似想落雨咁
郵局車嘅車頭好得意喎
里奧大人叫我影 但唔記得影來做咩
可能過咗番工時間 電單車唔算多
去搭火車了
喺度散步都唔錯
11: 22pm 我好鍾意 d 建築物或者店舖有時鐘 咁唔駛自己睇手機時間 哈
車站出面都好多的士
地方好大咁喎
好想食臺鐵便當 不過真係食唔落
突然覺得自己好高 哈哈
太飽肚嘅食物 睇下就算了
嘩 個火車站好懷舊咁呀 所以順便影埋相 影到差唔多 11 點半 之後即去搭車 原來都幾繁複架 去到仲要睇下去邊條線 好在里奧大人問人咋 唔係我地會搭錯車囉 因為原來其中兩款火車係要買車飛 唔可以用優悠卡架 ~
靚呀 哈哈哈哈
左邊
右邊
車站有面有好多店舖 可以喺度買手信呢
~ 露台 ?!?!
影到變哂型 但咁又幾有特色喎 哈哈
其實我跳得唔高 係里奧大人高炒
唔係睇到鞋底 真係唔似跳起咗 嘩哈哈哈
唔熱嘅話 真係好鍾意有天窗嘅地方
坐喺度等車 ?!?!
最矮嘅電話亭係 for 坐輪椅嘅人士專用 好細心呀
11 點 37 分喇
望邊個時間好呀 ?!?!?! 令到我好緊張 哈哈
應該喺呢個月台
咁入到車廂就搵位座啦 之後見 d 人拎車飛出來 係劃位嘅車飛 我同里奧大人就勁驚喇 同埋里奧大人話頭先個女人同佢講 呢架火車係企都可以 咁都好 d ~
後尾好多人入車廂 有幾 pair 係遊客 我發覺原來好多都有我地咁情況 佢地都係無買劃位車飛架 我好感恩係我地坐嘅座位係無人買囉 因為前同後都有人買劃飛架 ~
車站內真係好舊式
@ 台北火車站
區間 叫 Local Train ?!
對面都好多人等車
呢邊仲多人 哈哈
火車來了
有位就坐 之後全架車都 full 哂
呢隻錶起碼 15 年以上 係我生日禮物呢 果時好興架 所以媽咪同家姐同里奧大人一齊夾錢送比我 所以好有紀念價值呢 但時間就壞咗囉 師傅話無得整番好 lu
酒店 ?!
隻窗幾咁污糟 哈哈
天色灰灰暗暗 加埋呢 d 建築物 格外陰陰寒寒咁 @@
設計咁特別嘅
見到十字架
落雨嘅話 其實坐喺度都會濕哂
有條急流
一落雨 天氣真係明顯下降 不過 11 月啦 都應該涼涼地呢 哈 ~
終於落車喇 到此一遊 下次未必再來 唔係咁鍾意坐咁耐車 因為之後仲要再坐一程車先到九份呢
@ 瑞芳站
下一班火車 又唔知要等幾耐 lu
我地去 "西 " 出口
閘口有職員 咁就唔驚去錯地方啦
好少會寫 "廁所" 架喎
巴士路線
有哂公車號碼 咁搭車就好方便啦
去到瑞芳站 咁見天書話打的都只係 NT$200 我同里奧大人睇嘅時候 以為睇錯呀 因為覺得好平呀 所以里奧大人都話打的上九份 同埋今日落雨濕濕 坐公車上山路比較危險呢 ~
車程好似 15 分鐘 所以好快到九份 第一次去九份係好熱 同埋無咩人架 我係邊行邊食邊影相 今次去到九份 感覺好似淪陷咁 ~~~~~~~
今次去就落雨濕濕 咩天氣都遇過哂 無撼啦 嘩哈哈哈哈
@ 瑞芳車站 外型設計老老土土 哈哈
里奧大人係都要我影張相 係咪好搞笑呢 ?!
好多 "永和豆漿"
上山路 沿途都有唔少公車
轉來轉去
d 路唔係窄 但同樣唔係闊
呢間民宿叫 "天方夜譚" 好搞鬼呀 哈哈
落車嘅位置
到九份喇 因為我地要搵巴士站去基隆 但落緊雨又太多人 所以里奧大人叫我企定定等佢
其實落雨濕濕又人多 唔好話食 連影相都無咩心機 ~
@ 九份舊道
里奧大人影低巴士站位置
台灣好多店名都係用 "阿婆" "阿媽" 可能想有家嘅味道
里奧大人居然話唔食
影張相都難 去旅行嘅大敵係多人 真係會無心機影相架
好記得第一次黎台北 喺夜市買來試 係好痴牙 但最離奇係我食咗一啖 之後就唔見咗 但我食緊架喎 @@
見唔見到前面都有好多人呀 ?!
翡翠玉石
~ 梁身訂作 (娘禮) - 唔知咩來
我以為 "娘禮" 係嫁妝添
呢間 "阿信" 好多國語人買嘢
九份有好多魚丸同芋魚老店 佐全場迫爆 不過我都唔會去食 因為人太多又迫 仲要排隊 所以唔好搞我喇 反正來到台北 間間都話係老店 始創店 第 3 代接掌 我又唔係台灣人 真係食唔到佢最原始味道係點囉 ~
但一場黎到 點都要行下啦 同埋好在係有蓋遮住 咁都好行 d 唔駛比雨淋 ~
想睇有 d咩食都難
無啦啦有架電單車落黎 @@
咁行到好上嘛 都係時候食嘢喇 見有間食店無人排隊 又坐咗幾枱人 ( 無人坐就唔入去架喇 ) 環境都乾淨 咁就入去食 之後坐低無耐就全場滿哂 ~~
次次去旅行 我食完就要去放水 因為唔知將會行幾耐嘛 無理由忍囉 ~
咁我聽到個香港人話行到最上嘅洗手間係好乾淨 所以我忍唔住問係咪好乾淨 ?! 佢話係呀 所以我就好安心去洗手間呢 ~
綠憶民宿 6 億喎 仲唔係豪宅 哈哈哈哈
隻狗倒及牙 好搞笑
肥到呢 好想抱佢呀
我地喺呢間食店食 lunch
選擇唔多其實都唔錯 唔駛揀咁耐 哈哈
店內環境
好多唔同國家嘅國旗 唔係底褲呀下 哈哈
小籠包 (8個) NT$120
臘肉炒飯 (NT$140)
粒粒分明 又好味道
樓上左手邊係洗手間位置
妳睇出面幾多人
唔知咩來
@ 小師父
呢日未完架 ^^


text:
過左黎慕尼黑一陣,我好鍾意呢度其中一個同香港好唔同嘅地方,就係對夏天嘅詮釋.係香港,一提到夏天,「陽光與海灘」就自自然然浮左出黎.不過係慕尼黑,對唔住,陽光就有,海灘欠奉,試下「陽光與河邊」或者「陽光與草地」啦.
Isar (伊薩爾河)
Isar係一條流經拜仁境內嘅一條河,全長295公里,位於慕尼黑市中心東邊.由於慕尼黑四面無海,Isar就成為左當地人游水曬太陽嘅消遣地.細細個啲大人就教我地「千萬唔好係條河游水」,「欺山莫欺水啊仔」;呢度班友完全係無呢種概念,當中嘅落差感令我好鍾意每個星期都去Isar望下班友又有啲咩搞作.由普普通通咁游下水,到坐係個水泡或者攞一塊大浮板好似去左長隆水上樂園咁玩飄流,甚至乎涉水上Isar河中間一個島仔燒野食,鑊鑊新鮮鑊鑊甘.係我呢個外人望落去,成件事好似有啲痴線,但係放係佢地身上又好似正常不過咁.
而我同WG roomate亦都會襯週末好天氣去Isar河邊曬下太陽,順便食花生望下眾女子展示佢地嘅姣好身段,在此出賣下敘行利亞巴打健美身形.
Englischer Garten (英式花園)
除左Isar嘅「陽光與河邊」,Englischer Garten嘅「陽光與草地」亦係我好鍾意去嘅地方.比起河邊,曬太陽同青草地對我黎講係更加格格係不入,但係呢度曬太陽嘅人望落比Isar更多(可能呢度逼啲,望落好似多人啲掛).雖說叫Englischer Garten, 但係除左個名,我其實都唔太知道點解個花園會叫英式花園.但係呢個花園真心都幾大下,由成個花園橫跨左最少6個U-bahn站可以略知一二.之餘,呢個花園亦都有兩條大開叉嘅溪仔俾人可以游下水咁(有時係呢度對大細嘅概念會令我唔知叫佢做河定溪好).
除此之外,Englischer Garten周圍就好似有條邊界咁.一踏過呢條界入到Englischer Garten,隨左殺人放火之外,你唯一要守嘅規矩就係無規矩,話知你係度食煙飲酒講粗口.你可以隨便坐係樹蔭底下睇書,又或者平躺係草地河邊曬太陽(當中亦見有唔少男男女女係度裸曬),跳河盪水繩都有得玩.有次仲見到個成身耶穌打扮咁嘅阿叔手執一支拐仗坐係河嘅到邊,同河另一邊玩水嘅死肥仔隔河對罵掟石.
比起Isar,其實我更鍾意去Englischer Garten,因為你係香港絕對唔會見到咁大片草地,仲要係可以俾你發曬癲周圍走,草地請隨便踐踏.唔好同老子講維園或者佐敦谷公園,因為果種爽同靚草地嘅級數係無得比.係呢度我可以獨佔一個樹頭,坐係樹蔭下面,擺低一支可樂或者一杯咖啡,點起一支雪茄,然後打開本書扮下文青,享受接近黃昏帶黎嘅餘溫.(利申,我真係有睇書嘅.)
但係比起呢啲,我鍾意Englischer Garten係因為以下呢樣野:
Eisbach Surfwelle
係一個四周圍都無海嘅城市,竟然俾班友搵到一個渾然天成嘅地方黎滑浪,試問有咩野係俾呢樣更痴線呢?呢度係Englischer Garten最南邊嘅其中一個出口,沿住行就會見到一班遊客大人細路係條橋上面圍觀,睇嘅就係呢樣野.
Surfwelle原先只係急流暗湧嘅出水口,唔知幾時唔知咩人抽起條筋攞起塊衝浪板向呢度一跳,至此呢度就成為左衝浪聖地.呢度個「浪」雖然每次只夠一個人滑,但係每個滑浪客都好守秩序咁係河嘅兩邊排隊,每邊輪住享受衝浪帶黎嘅快感.有啲高手會跳板踩上浪頭再演兩下花式,初學者或者會係河邊踩定塊板等自己食到個浪先再上板,即使係咁附近嘅人都只係投會欣賞鼓勵嘅目光.而且每個衝浪客都會好自律,唔會獨佔個「浪」,不論高手定低手,留係個浪頂快定慢,每個人只要玩到咁上下時間,就會向後跌,讓個浪出黎俾下一個滑浪客.
有時衝浪對一啲唔會唔識唔想玩嘅人黎講好似好遠,但係呢度提供一個機會俾人近距離睇下衝浪究竟係咩一回事.或者因為咁,呢度先會駐紮左咁滑浪愛好及非愛好者.下面係我行經Surfwelle時候見到有高手表演拍低嘅.
其實黎到慕尼黑,唔洗下下衝景點嘅.呢度都有啲特色野你估佢唔到,一味顧住衝景點就會miss左呢啲野.其實去其他地方旅行都一樣,不妨留一兩日係hea遊城市,或者你會感受更多更深.
有興趣嘅朋友,可以去鋒狂德意志 JonWHDeutschland 俾個Like同Follow我, 又或者可以直接Follow我個Wordpress.
Flickr: 鋒狂德意志 Deutschland Working Holiday


text:
影音使團 呢個名,好多人聽到已經憎到爆廠,只不過,最近有單花生嘢,令好多人覺得呢個世界仲係有公義公理,就係 影音使團 財困,依家要搞到代禱求神蹟去籌旗,只不過 影音使團 搞到咁大鑊,都係自己攞嚟,呢鋪有人以為開大條數可以捐款源源不絕,真係結果玩死自己.
影音使團 點解出事
首先, 影音使團 一直以嚟節目老套,真係教育電視都好睇過佢.傳教唔一定要悶死人,大家睇日本好hit果套《工作細胞》,果套簡直係教育電視嘅經典,保證對身體唔同細胞嘅工作範圍有深入認識,成班專業或資深傳媒人出身嘅人,製造啲 影音使團 創世頻道果啲垃圾內容,如果係低成本製作就算,但高成本製作都係咁,你班友唔執笠就真係無天理,呢啲用耶L嘅講法,你係班友未有用神賦予你嘅專業技能去傳好福音,你班友足以返去早抖有突.
跟住,成個策略錯誤係關鍵,竟然為咗MyTV Super果檔垃圾嘢,不惜喺鴻圖道1號租office,請成100人搞壇咁嘅嘢,朋友,你班友個腦有無問題.首先,唔應該喺CCTVB MyTV Super 果啲浪費時間,果個係一個無人理佢嘅機頂盒,你葉家寶呢個前亞視人,同李寶安呢個前亞視人一齊癲,唔搭沉船就出奇,仲要本來CCTVB個朵已經臭到無倫,你話係唔係抵 影音使團 死,再加上 影音使團 班友投共,而且不合理咁反同,自認道德L嘅立場,你想你個台有捐錢俾你,真係識開玩笑,你班友問中聯辦開數攞錢好過喇,或者可以考慮透過梁美芬攞錢嘅,如果你居然信一個投共嘅人係真教徒嘅話.
如果有心傳教,真係唔駛 影音使團 駛咁多錢,或者可能都可以搞咁出錢,但做啲有意義好多嘅嘢,香港教會呢幾年,政治立場,重大平權事件立場,以至內部運作啲嘢,都係好令人覺得呢班友,究竟係唔係傳緊教,定幫緊共產黨呢班無神論者,消滅十字架嘅友仔喺度搞反傳教,定係另一啲嘢.只不過可以肯定係, 影音使團 係唔會有神跡,我唔認為乜嘢代禱,可以拯救一班唔知自己做緊乜嘅人,唔該佢地自己反省一吓自己做緊乜先,呢單嘢大家只會食花生.


text:
盧特朗 必去景點及蒼鷺湖州立公園附近酒店推介
蒼鷺湖州立公園附近酒店預訂
神秘優惠價幫你慳更多
即時揭開神秘優惠價,慳得更多
盧特朗必去推介 - 蒼鷺湖州立公園
想去 盧特朗 自由行?等 Hotels.com 帶你玩盡 盧特朗蒼鷺湖州立公園 啦!留意我地文章,話你知去盧特朗 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋盧特朗蒼鷺湖州立公園 附近有咩酒店,等你更加容易計劃行程,慳返酒店來回景點嘅時間.
盧特朗蒼鷺湖州立公園 自由行
去得盧特朗蒼鷺湖州立公園 自由行最緊要一定係揀啱日子去.一啲熱門景點例如,盧特朗 嘅 蒼鷺湖州立公園,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
盧特朗蒼鷺湖州立公園 交通
想去蒼鷺湖州立公園 暢順無阻濟,最好就係出發前,睇清楚盧特朗蒼鷺湖州立公園 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
盧特朗蒼鷺湖州立公園 必食必買攻略
盧特朗蒼鷺湖州立公園一直都係旅遊熱門地點,去到盧特朗蒼鷺湖州立公園,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
SUN奇古怪:SUN潮語:(吹神)
潮語「吹神」,意思好簡單,就係吹水之神咁解,係好幾年前報章娛樂版記者用嚟形容陳奕迅.事緣陳奕迅早年喺自己微博上發放一張伸脷相,並承認「I am 吹神,也就是E臣.」
一到年尾年頭,又係樂壇各大頒獎禮嘅日子.以前呢啲由主流電台電視台搞嘅乜乜頒獎畀面派對,被稱為派成績表,即係一個歌手一年下來嘅結算,受歡迎程度同拎幾多個獎嘅數目掛鈎.請注意,係受歡迎程度而唔係音樂歌藝水準嘅高低.所以,每年有好多唱歌五音不全嘅藝人,一樣可以有音樂獎落袋.今時今日啲甚麼音樂頒獎禮,只係反映唱片公司同傳媒機構嘅政治協商結果,莫講話藝術成分,就連音樂成分都好低,亦不盡反映一眾歌手及音樂人背後的努力.成件事講得好聽啲係show,難聽啲就只不過係一場純商業嘅利益輸送會.最近,歌手陳奕迅喺一次頒獎禮上表現失準,被傳媒追問時又被稱態度囂張.佢嘅言論即刻喺網上被鬧爆.
同佢一齊工作過嘅人就知,陳奕迅「吹神」呢個名號係當之無愧.後來,「吹神」唔止係陳奕迅專有,但凡有啲友吹水唔抹嘴嘅都會被稱為「吹神」,不過同陳奕迅唔同,普通人被人話係「吹神」都係帶一點貶義,即係吹水太多.
不過以事論事,「吹神」陳奕迅係香港樂壇其中一個極出色嘅歌手,佢亦相當努力,敢於突破自己,每隻碟無論音樂水平,歌詞同演繹都維持喺極高水平,加上佢對自己要求嚴格,壓力咁大唔係人人承受得到.畢竟巨星都係個人,上台偶爾失準,唔開心講一兩句晦氣說話,點解唔可以包容?畀我揀,我寧願包容陳奕迅,都唔會包容為香港零付出但又嚟搵着數攞援助嗰啲人.因為,我們都是聽陳奕迅長大的.


text:
2017年1月2日 星期一
曾經每年坐定定聽叱吒, 到後來放棄咗, 直到依家先再坐喺到睇
(Source: 商台)
曾經,聽叱吒係每年一度放假必做嘅一件大事.
嗰時上網仲係好慢,睇網上直播一定窒到阿媽都唔認得,都係要還原基本步聽番收音機,再實時同朋友喺MSN討論結果.
然後唔知到咗邊一年開始我冇再聽叱吒,我轉咗去聽台灣歌,可能係星光第一代嗰排.
持續咗好耐好耐,我都冇咩點聽廣東歌,嗰排亦都冇乜歌好聽,好多我好鍾意嘅歌手唔知點解突然間消失晒.番大陸嘅番大陸,靜咗嘅靜咗,樂壇得番幾把聲.
嗰排或者係香港最迷失嘅時候.
每年都有人講,叱吒十大都唔知有幾多首有聽過,或者都唔知依家有咩新歌.
今年唔計容祖兒(純粹真心唔鍾意佢,冇原因),我首首都識,唔係聽過一兩次嗰種,係真係聽過好多次識唱.
或者係呢幾年香港人終於明白咩叫香港人,終於明白原來廣東話有幾珍貴.係,呢啲叫本土意識.我終於知道有咩係值得守護嘅時候,我亦都終於識得欣賞廣東歌.
叱吒作為一個頒獎典禮,好多人對叱吒都有好多諗法,由以前到依家,個結果點點點,個present點點點,或者佢嘅結果未必好公正,就好似我好鍾意嘅Gin Lee同方皓玟冇歌曲獎咁(但講真,喺到討論一個唔係公開投票嘅比賽有意思咩?你一早都知佢係咁架啦,你覺得佢反映唔到現實,咁點解你又覺得你諗嘅結果反映到現實,網上世界好大,圍繞你嘅世界好細),亦有人話佢冇俾到歌手好多唱歌嘅機會,等等等等,我唔係唔同意,但對我嚟講,依家叱吒嘅意義係要黎重溫一整年落嚟嘅片段,好多首歌我都聽過好多次,每首歌都陪我度過咗一年嘅某啲時光,睇叱吒就好似睇番呢一年發生過嘅事一樣.
咁點解重溫一年時光唔自己上youtube睇,要睇叱吒?問得呢句,不如問下自己點解要睇頒獎禮?因為我唔會聽唔鍾意嘅人唱歌,我聽得就係鍾意,鍾意就想睇佢地.
因為好鍾意廣東歌,所以今年好想睇叱吒.
你有搵到過廣東歌對你嚟講嘅意義嘛?
訂閱: 張貼留言 (Atom)


text:
卡馬拉 必去景點及布吉幻多奇樂園附近酒店推介
布吉幻多奇樂園附近酒店預訂
神秘優惠價幫你慳更多
即時揭開神秘優惠價,慳得更多
卡馬拉必去推介 - 布吉幻多奇樂園
想去 卡馬拉 自由行?等 Hotels.com 帶你玩盡 卡馬拉布吉幻多奇樂園 啦!留意我地文章,話你知去卡馬拉 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋卡馬拉布吉幻多奇樂園 附近有咩酒店,等你更加容易計劃行程,慳返酒店來回景點嘅時間.
卡馬拉布吉幻多奇樂園 自由行
去得卡馬拉布吉幻多奇樂園 自由行最緊要一定係揀啱日子去.一啲熱門景點例如,卡馬拉 嘅 布吉幻多奇樂園,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
卡馬拉布吉幻多奇樂園 交通
想去布吉幻多奇樂園 暢順無阻濟,最好就係出發前,睇清楚卡馬拉布吉幻多奇樂園 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
卡馬拉布吉幻多奇樂園 必食必買攻略
卡馬拉布吉幻多奇樂園一直都係旅遊熱門地點,去到卡馬拉布吉幻多奇樂園,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
蝠式追星論SP-勢力分佈表2017年上半期
蝠式追星論SP-勢力分佈表2017年下半期
半年一次嘅勢力分佈表,現階段都打算寫落去,不過就由半年一次改成一年一次.由2017年開始蝠越來越偏H!P,到而家幾乎都冇望境外嘅團,所以… 境外團唔寫啦!
モーニング娘.’18
自從工藤遥畢業之後,蝠一直有意無意咁同MM保持住一個(自認為係)安全嘅距離,老實說到咗而家蝠睇她們嘅時候依然有種好難表達嘅喪失感,硬係覺得少咁啲嘢.當然我仲好愛佢哋,亦絕對唔係感情變淡,但就係有種冇咗目的,「我究竟要睇咩?」嘅感覺.而家12位成員我都鍾意,只係都冇對どぅーちゃん嗰種投入.不過以團做單位嘅話MM嚴格嚟講呢幾年一直都唔係蝠嘅首推團,而家嘅狀況都只係保持狀況減咗どぅーちゃん而已,對大局嘅影響(?) 應該不大.
9期
得返兩個嘅9期而家俾我嘅感覺係group入面已經變成家長.時而有滿滿嘅好媽媽感嘅ふくちゃん同間唔中好man嘅爸爸えりぽん.雖然兩個都係一時時,但我個人覺得MM係從來都需要有父母ww
譜久村聖-我真係真係好鍾意呢個leader.佢好努力做好leader呢份工真係睇得出,而且越做越好係有目共睹.我一向都覺得leader唔一定要至高無上,一定要乜嘢都自己攬曬上身.ふくちゃん適度嘅依靠同期或者10期+對較新後輩們嘅照顧形成到一個我作為fans覺得幾個嘅平衡.不過唔只係作為leader,ふくちゃん作為一個人我都好欣賞,作為偶像又對fans好好>__< 同ふくちゃん接觸過嘅一定有觸過電!擔保!
生田衣梨奈-えりぽん嘅傾向其實唔係我鍾意嘅類型.I mean佢而家一係唔開口,一開口就不停hardsell自己呢樣嘢我有少少覺得佢好煩.of course呢個係佢嘅character我接受嘅,但唔係好鍾意囉.不過佢真係好錫よこやん,令到我又放唔底佢(^^;;;
10期
無咗どぅー嘅10期,估唔到(?) 真係影響咁鬼大.首先係完全冇咗份偏愛.我知どぅー係現役又好唔係現役都好佢一世都會係「10期」,但少咗同どぅー嘅互動係直接令到我冇曬興趣睇佢地.
飯窪春菜-由於佢係どぅー嘅お姉ちゃん,同埋佢本身係好好又好funny,所以都幾鍾意佢.但最近真係突然有一日起身對佢冇曬興趣(喂).唔係唔鍾意,只係唔係太care.佢最近又留長陰又染頭髮係加速咗我對佢嘅… 無感.唔緊要啦,都畢業咯.
石田亜佑美-唔知點解我覺得あゅみん我覺得佢喺度迷走.佢可能唔係,只係佢俾咗個咁嘅感覺我.所以我睇佢唔係話睇得好舒服,但我就鍾意睇佢演戲,可能因為嗰個唔係佢XDD 不過同えりぽん一樣,佢好錫よこやん,よこやん又好鍾意佢,所以佢而家喺我10期嘅最高點!(雖然唔高w)
佐藤優樹-まーちゃん一直都同どぅー有雙子效應,所以喺我心目中一直都有一定嘅地位,but原來成件事又係靠曬どぅー一個orz 呢一年真係未覺得佢可愛過orz 有覺得佢搞笑,但唔覺得可愛呢個問題真係好嚴重.而且佢而家有返咁上下大個,都叫做係大前輩吖,唔係太想佢成日講埋啲九唔搭八嘅嘢.可能呢個係佢嘅style,但佢自己都覺得自己講嘢成日俾人誤會,咁係咪應該檢討一下呢?至於on stage,只要佢嗰日個喉嚨OK佢幾乎係perfect!唔OK嗰日就… 唉.
11期
小田さくら-從來都好少覺得ODAかわいい,但我好鍾意佢而家喺MM嘅定位.一個喺台上有實力,對後輩又好,talk又做到收拾殘局嘅效果.ODA除咗把聲正之外,演劇都一流!
12期
現役中我最無感就係12期.唔係唔鍾意佢地,只係冇嗰種好愛好錫佢地嘅感覺.
野中美希-ちぇる呢一年靚咗,但係見到佢唔會好愛,同埋佢嘅American Style我到而家都唔係好慣ww ちぇる對我嚟講就係乜都冇乜火花,佢唱到但又唔吸引我,佢演劇ok但又唔會令我閃電咁囉.
牧野真莉愛-唔知係巧合定點,呢一年成日有機會覺得牧野呢個人嘅人品真係好好… 都依然覺得佢可愛嘅,但係睇咗佢本最新寫真集覺得佢大個曬lu… 少女味少咗可愛度都冇以前咁強(個人認為
羽賀朱音-雖然佢唔係好吸引我,但其實我係覺得佢可愛嘅,同埋佢呢一年靚咗好多.
13期
10期最強說隨住どぅーさん畢業喺我心目中已經過去,而家對蝠嚟講係13期最強說!如果唔介意我可以加埋14期(喂w)13期兩個我都好鍾意,佢兩個嗰種唔係CP但超濃密(?) 嘅關係令我真心愛13期!!13期加入嘅timing同狀態同人物我都零抗拒,呢個情況都幾難得!
加賀楓-DiDi一向好感度都好高,唔會好似包包咁愛佢,但佢係一個唔會令我討厭佢嘅人.佢嘅認真同努力同堅持我真係好respect!另外佢同よこやん嘅關係我好鍾意.佢兩個嘅距離感係咁多期之中最正,最似兄妹!注意:係兄妹唔係姊妹ww 佢同よこやん唔會過痴,唔會只會13期自己一個圈子咁.但佢兩個會互串,會成日吵吵鬧鬧咁玩.同時我覺得DiDi只係唔講出聲但佢都幾留意よこやん.最近睇咗條片よこやん件衫個袖嘅蝴蝶結甩咗佢走過去幫佢綁返我爆心心爆到一天都係wwwwww
横山玲奈-冇咗どぅー之後如果唔係よこやん我都唔知而家咩環境!鍾意佢之後到最近為止我都好病態地覺得佢好可愛orz 但最近開始冷靜咗少少,唔知係咪好事(^^;; 不過よこやん我有終生承諾(注:係佢嘅idol終生,唔係我終生ww),所以稍微穩定都好嘅~!不過點穩定佢都係生物中最可愛!!
14期
森戸知沙希-ちぃ,多謝你加入MM.真係好appreciate!因為有佢先同よこやん啟動到雙子效應!而家嘅H!P入面對我最重要”雙子”就係呢一對!所以對ちぃ真係有十萬樣嘢要感謝.呢一年嚟了解ちぃ多咗,知道佢係點樣嘅一個人,都睇到真嘅佢.明白咗同佢嘅”相處”方式♡ 不過今年最正真係ちぃちゃんアリ!無敵!
アンジュルム
雖然我都仲係好鍾意睇アンジュ,但係比起1年前已經相常地冷靜下來了.而家アンジュ蝠係推個人唔係推團,不過依然好鍾意アンジュ自由嘅團風,如果有多啲DMag俾我睇多啲佢地就好啦>__< 其實和田さん畢業我係有少少擔心,唔知冇咗佢之後アンジュ會向邊個方向走.話就話2期有秉承佢嘅作風,但點都會有啲唔同,希望一切順利!
初期
和田彩花-Single parent嘅和田さんw 但佢呢一個家長真係好正.我覺得佢做H!P leader真係幾好,同矢島舞美都係嗰種唔會太強勢嘅leader係好事!至於アンジュ內,呢一年我覺得和田さん成熟咗,玩嘅時候佢都係會玩得最癲,但係而家多咗佢企埋一邊睇成員玩.我鍾意和田さん,但唔會好迷佢,佢畢業我會唔捨得T__T Good Luck to her!
2期
我係因為2期嘅加入而對當年嘅Smileage失去興趣嘅人,當時真係一個都冇興趣… 而家… 都係冇大興趣ww 但係因唔鍾意變成覺得佢地好重要自覺已經好大進步ww 不過講真而家睇返2期,真心覺得佢哋4個(包括めいめい)係one of a kind… 完全係個性派.
中西香菜-かななん真係好friendly,有聲過我同佢嘅嗰事件嘅人應該會好同意(^^;; 但基本上我係好少留意佢.
竹内朱莉-唔知係佢變咗定我變咗,呢一,兩年真係對佢大大改觀.可能又聽得かみこ講佢點幫佢之類啦,真係成個感覺唔同曬.加上我真係真係好鍾意佢寫嘅大字!次次都好有feel!越來越鍾意佢,但唔係as Idol,而係as書法家XDDD
勝田里奈-完全冇feel.可能我唔鍾意佢而家嘅style同佢串串嘅性格>_>
3期
3期加入嘅時候我啱啱回流Smileage,又增員又改名咁挑戰我嘅接受能力ww 最後頂唔住放咗手ww 所以雖然鍾意むろ,但3期我幾乎係等埋かみこ先開始入場(^^;;;
室田瑞希-睇むろ同睇あゅみん嘅感覺有少少似,兩個都俾到我一種佢地喺度迷走嘅感覺.雖然むろ都係咁癲婆,但唔知點解我覺得佢唔知想點咁,感覺佢好似冇以前咁投入… WHY?むろ你唔好密謀畢業呀!
佐々木莉佳子-同上年冇乜變,我喜歡佢嘅人品… 尤其是佢對我家かみこ太好,かみこ又好愛佢ww 只係我技術上唔係太鍾意佢,而且絕對同佢係混血兒無關.蝠default係唔鍾意混血兒嘅,但佐々木莉佳子應該已經係我最鍾意嘅一個啦w
4期
上國料萌衣-我嘅H!P最愛かみこ!佢亦係帶我離開MM only嘅生活嘅重要人物(^^;;; 唔知點解かみこ我真係只要見到佢就會愛情度暴升.unlikeよこやん我唔係會次次都覺得佢無敵可愛,但佢就係可以好吸引我.我唔會成日搵佢啲嘢睇,唔會follow得佢太貼或者太過度地緊張佢,但我會知道佢喺我心裡面好重要.
5期
笠原桃奈-終於等到ももな14歲,本來係個好開始(因為蝠覺得idol妹妹14-17歲係黃金期),但同一時間佢直入反抗期,アンジュ團風又自由… 我依然覺得佢係一個好麻煩嘅小朋友ww 不過skill嘅進步佢係大嘅,呢一方面非常值得期待!
6期
由於佢兩個都唔係喺街度執返嚟,未入之前已經有一定認識,就好似MM 13期一樣,所以抗拒係少嘅.不過就兩個都唔係特別就好鍾意咁囉.
船木結-入咗アンジュ1年嘅ふなっき… 順眼咗超超超多!開始間唔中覺得佢幾可愛!間唔中咋!
川村文乃-過咗1年都唔知佢喺アンジュ有咩大影響,不過都好嘅!唔一定要有reaction,fit-in都幾好吖.知道咗佢同よこやん好friend之後又再順眼咗啲ww
Juice=Juice
5個人嘅汁汁已經唔吸引我,7個人嘅汁汁更加唔要!8個人嘅汁汁… 咦?w
初期
其實汁汁嘅出現我係好期待架.I mean,當年有邊個唔期待かりん嘅出道?但係出咗嚟嘅結果… 初期佢5個set嘅style唔係好啱我囉.變咗都冇乜點睇佢地,5個入面我真係淨係住かりん咋.
宮崎由加-唔討厭但無感嘅類別.由一開始到而家都係.不過最近多咗機會接觸佢(睇H!P DVD嘅時候之類),覺得我都幾鍾意佢呢個leader,覺得佢真係個個成員都好了解,尤其係初期5個.
金澤朋子-我記得自己有一段好短嘅時間幾鍾意佢,但又無疾而終咗.呢一年… 都係冇乜見到佢,都係咁上下.
高木紗友希-hmm… 我已經唔記得咗咩事令到我由好耐之前覺得佢幾可愛到汁汁出道嘅時候咁唔鍾意佢,甚至到我係唔想聽到佢把聲(that’s why我極少聽汁汁).近呢一年感覺好咗啲啲,雖然依然係冇必要都唔好見面嘅感覺,但起碼有必要嘅時候我都唔太抗拒見到佢.好大進步架啦!
宮本佳林-我對かりん有絕對嘅偏愛同偏心!因為佢揸住咗我嘅初心.而且真係由細睇到佢大,點都放唔低佢(我亦無意要放).近一年雖然對汁汁都係咁上下無感,但對かりん我係跟多咗嘅,最少會得閒去睇下佢啲blog.我真係好鍾意かりん架!
植村あかり-有一段時間我對あーりー仲有feel過かりん!走到嚟呢個moment已經冇曬feel.唔係唔鍾意佢,只係… 冇feel.
2期
中段插入嘅呢兩個同アンジュ嗰兩個一樣,其實抗拒唔大.不過就對呢兩個人唔係太大興趣咁囉.
梁川奈々美-唔知係本身係咁定係嗣永桃子搞(教?)到佢咁,佢嗰啲作狀扮嘢oh I am kawaii嘅舉動係令我相當討厭.加上佢入咗汁汁我又冇乜機會睇到佢,所以對佢嘅印象都係咁上下冇乜改變.
段原瑠々-佢入嘅係汁汁令我冇乜機會去了解佢,但我都知道佢唱歌得.but佢強悍嘅大嗌又唔會係我成日想聽嘅歌,所以又唔會令我撲過去聽.end up到而家都係唔太認識佢…
3期
稲場愛香-嗱嗱嗱,呢個有啲危險.估唔到休養完返嚟嘅稲場會入汁汁!OMG!I mean,其實之前已經幾鍾意佢,不過可惜佢喺カントリー.然後睇咗套舞台劇(気絶するほど愛してる)之後有想發展落去,但原來佢已經停咗工.返到嚟入咗我最唔睇嘅汁汁… 心諗好嘢,慳返~ 點知… 而家又有危機.因為本來就知道佢係好叻帶我去發掘新事物,我擔心緊佢會唔會搞到我無感咗幾乎6年嘅汁汁開齋.
カントリー・ガールズ
カントリー由一開始已經無感,特別係當嗣永桃子仲喺度嘅時候.佢走咗之後カントリー又玩兼任,又唔會令我想接觸佢地.但因為有ちぃ嘅關係,我認我係望多咗佢地幾眼.有冇進展?係冇嘅因為我都係睇ちぃ架啫ww 仲有一個我好厭惡嘅人喺入面,所以都應該唔會有咩起色.不過佢地啲歌有啲都幾好聽♪
こぶしファクトリー
繼續係蝠嘅首推團!原來都hold咗over一年!而家仲要係越來越愛喔!完全箱推狀態!我有機會同佢地一齊經歷咗由8個人變7個人變6個人到而家得返佢地5個.但講真… 我反而最愛而家嘅こぶ.包包喺3rd Annversary都講,每一個時代嘅こぶ佢都愛,蝠都係,8個人嘅時候我鍾意,7個嘅時候都鍾意,6個都鍾意,只不過我最鍾意嘅係而家呢5個而已.而家嘅こぶし真心最強!佢地5個嘅合拍,佢地歌路,清唱skill我都覺得係H!P no.1!只希望多啲人知道多啲人認識佢地嘅音樂!蝠個人希望營運keep住呢個形態,真係唔好亂咁加人… 唔該曬.
広瀬彩海-阿包呢每一年都會喺debut記念日同成員們,話好多謝佢地接受同埋follow呢個咁嘅leader,而我每次見到成員嘅反應都好感動 – 因為佢地俾我知道,佢地都唔覺得自己個leader唔好.有時見到包包係會擔心佢hand唔handle到leader呢個角色呢?會唔會因為做leader令佢發揮唔到或者係多咗好多煩惱呢?就係知道佢係一個會轉牛角尖嘅人(比如嗰3個嘅脫隊,阿包係有怪自己做leader做得唔好令到成員離開),所以8個人嘅時候我係覺得佢辛苦嘅.但係而家變咗5個之後,我反而覺得佢啲嘢handle得順利咗好多,一來而家呢5個一齊經歷咗低潮,二來走嗰幾個的確本來就係問題兒.所以而家睇佢呢,係會睇到有少少輕鬆.而因為心裡嘅重壓輕咗呢,呢一年嘅包包係勁搞笑ww 有時見佢好似傻咗咁XDD 個blog瘋狂狀態XDD 但我睇得好開心呀!最鍾意睇成員感情爆發ww
野村みな美-My Pace又Positive嘅のむ喺個group地低潮真係無限有用!我成日都覺得因為有のむ喺度こぶ先咁快企得返起身.阿包都話成日受到のむ嘅樂天嘅幫助.我都幾鍾意睇到のむ突然嘅一句九唔搭八嘅搭嗲ww 最近呢… 發現佢有啲角度有少少少少少少少少少少似ちぃ.maybe而家對のむ冇我第一次聽佢唱《記憶の迷路》時嘅大愛,但佢喺我心目中依然係一個好重要嘅人!
浜浦彩乃-宇宙最可愛嘅はまちゃん!(唔可以話同よこやん撞咗w)こぶ啱啱組成嘅時候呢,成日覺得はまちゃん好認真咁工作,但係隨住成員嘅相處時間越來越長,佢好似倒退緊XDD 而家嘅はまちゃん係勁funny XDDD 我鍾意而家呢個はまちゃん多好多♡ はまちゃん呢… 係嗰種一見難忘嘅可愛!はまちゃん同こぶし係一定要一定要live同近距離接觸!真係!!
和田桜子-ママ〜♡ XDDD 見到さこ就覺得好安心ww 唔知點解呢?可能係佢嘅溫柔同包容力掛.不過同佢近距離接觸嘅時候蝠永遠唔知講咩好.目標係下次見到佢嘅時候要同佢講多幾句嘢!今年さこ剪嘅頭髪真係好啱佢!成日見到有人話さこ好大份… 但我想講… 真人只係average size…!さこ同包包一啲都唔肥!唔好再話佢地啦!(怒
井上玲音-蝠而家都仲會冇啦啦大叫「れいれい〜♡」XDD 呢一年れいれい外觀長大咗好多喔!但依然搞鬼可愛!れいれい好叻玩自己把聲,佢嘅真人Beat Box唔錯架,越唱越好越玩越多!同埋れいれい繼續係最近蝠嘅 “家族設定” 嘅人!
つばきファクトリー
蝠喺2期加入之後完全冷下來嘅つばき.而家有冇起色?係冇嘅.加上上年認識嘅嗰兩個Antiこぶ嘅つば推令我對つばき嘅感情越來越負面.佢地嘅歌有時都幾搶耳,但唔會係我想不停repeat嘅曲種.我有少許唔明點解啲人講到佢地啲歌咁正… R曬頭.暫時而言我未見到つば有機會搶到我嘅注意,除非有舞台劇w
初期
其實初期6個人嘅つば我係鍾意架!不過當時單品唔給力… 1個鍾意1個NG其他一般,但我都有聽佢地啲歌睇佢地嘅DVD.
山岸理子-呢個咩leader嚟架XDD 完全無從入手了解佢.佢真係最難觸摸嘅成員(沒有之一w).但呢個唔係問題,唔知點解我都幾鍾意佢,我自己都解釋唔到.
小片リサ-而家發展到好鍾意佢啦!yeah~其實まるねえ係我第一個接觸嘅つば,因為MM嘅舞台劇.當時以為自己唔會鍾意佢,但世事嘅嘢,下,冇人知嘅.而且呢佢仲要係nice girl project嘅人,同包包れいれい係同鄉,有時見到佢地friend呢,加好多分架!!
新沼希空-我越來越唔知佢想點>_> 最近唔係太鍾意睇佢.
谷本安美-繼續NG!唔得呀真係!
岸本ゆめの-唔~ 我知佢個人其實幾可愛,見佢同好多跨團成員都好friend就知佢人緣幾好.但係我對佢嘅feel真係未到.
浅倉樹々-最近嘅樹々ちゃん超超超可愛呀!咩事呀!佢嘅個髮型將我完全KO咗!不過佢個人太認真呢… 睇佢唔係太過有趣.but then我又唔係成日睇つば~
2期
佢地嘅出現令我對つば冷淡咗好多.不過最近睇慣咗啦,轉機嚟啦!
小野瑞歩-嗱,中啦!嚟架啦!我放低咗對2期嘅抗拒就即刻睇中咗小野啦!真係覺得佢好cutie~成日傻笑唔知點咁.有少少興趣多啲了解下佢!
小野田紗栞-各位觀眾!我覺得現時我對つば嘅最大路障嘅呢個人!呢個人我係由心抗拒出嚟.don’t get me wrong, 我其實成日都覺得佢好可愛,有時候睇嘢會不經以望咗佢然後再有意識地避開.原因係之前佢同樹々ちゃん嘅一件事令到我覺得呢個人有少少恐怖.OK,我知佢係小朋友,呢啲係小朋友嘅事唔洗太認真,但係我真係… 接受唔到.不過我覺得佢唔係死症,我同佢係有機會和解嘅.所以當有一日我接受到,鍾意到小野田紗栞嘅時候,我覺得將會係我會迷上つばき嘅時候!
秋山眞緒-我又係唔明點解成員成日話佢可愛… 我get唔到… 但maybe我又唔係好睇つば所以feel唔到佢嘅可愛掛?
以上~下年再見!


text:
有一個由 盧凱彤 之死引發嘅議題,我相信香港好多傳媒根本唔敢講,但對 盧凱彤 家人嚟講,其實係十分之重要,就係 盧凱彤 生前果段同性婚姻,喺香港嘅法理效力問題.因為香港被一班耶X騎劫,政府拒絕承認海外同性婚姻或民事結合,甚至不惜同入境處官員打官司,依家喺民事上搞出好多問題,呢個係必須拎出嚟講.
盧凱彤 另一半喺香港法律乜嘢都唔係
盧凱彤 突然離開人世果陣,佢父母尚在人世,所以法律上,所有嘢,包括一旦無遺囑情況下嘅財產處理,都係俾晒父母,但如果大家諗吓一個情況,如果 盧凱彤 呢件事發生果陣,佢父母兄弟等都不在,喺人世間親屬只剩低佢嘅另一半,叫老婆又好,叫老公又好,但依家香港法律係唔肯承認任何同性婚姻或民事結合嘅法律效力,咁點呀,政府食晒佢啲嘢,同一個無親屬孤伶伶嘅人無分別,呢啲係唔係蔡志森,梁美芬呢啲濫用耶穌基督之名作惡嘅友仔想見?依家香港喺同性婚姻呢個問題上,明顯係被班宗教極端人士騎劫到不合情理嘅程度,用嚟統戰果班愚蠢嘅極端基督徒.
香港行唔行同性婚姻,或相對無咁激嘅民事結合,係可以討論,但至少一點係,必須尊重第二啲國家政府嘅婚姻制度,至少海外同性婚姻以及民事結合係必須承認,外國行乜婚姻制度,關你香港政府叉事,更加唔關明光社以及梁美芬呢啲人事,如果香港係作為一個多元種族,有唔同國籍人士居住嘅城市,就必須承認海外合法獲承認嘅婚姻或民事結合安排,除咗兒童領養因為涉及太多宗教同倫理學問題爭論,可以姑且擺低外,喺財產繼承,福利,危難果陣醫療決定等方面,應該同異性戀嘅婚姻所享有嘅安排一致,否則出現類似 盧凱彤 嘅不幸事件,另一半因為果啲古老石山法律,連幫另一半走埋最後一段路都有諸多障礙,呢個係十分之唔公道嘅事,而呢個係傳媒有責任去講,但我依家睇到一樣嘢,全部傳媒一律收口,好似當 盧凱彤 生前結咗婚另一半嘅權利係隱形一樣.
香港係時候承認海外嘅同性婚姻以及民事結合,香港自己搞唔搞一回事,但唔該顧番現實同人性需要,香港太多信教信到連基本人性都無嘅人.


text:
隨著兩個仔年紀漸長,佢哋問嘅「點解?」就愈來愈多.而呢個「點解?」,除咗係一種求知慾外,亦係佢哋追求公平嘅一個方式.
由小時候開始,佢哋已經好鍾意每事問,我覺得佢哋幾幸福㗎,因為佢哋有個好鍾意講道理嘅父母.佢哋不停發問,我哋不停回答,聽道理長大嘅小朋友,係會比較生性及懂事的.其實講道理都係一種習慣,咁多年,我哋已經習慣咗解釋每件事,佢哋亦習慣了聽道理,唔明又會立即提問.我哋屋企咩都可以講,經常嘻嘻哈哈,暢所欲言,我最希望係keep到佢哋長大後都一樣,事事同我哋分享.
兩個仔9歲10歲,佢哋而家問嘅「點解?」,多數係尋求公平.每每我哋大人作出一個決定,佢哋一定會問「點解?」.點解大人做得,我哋唔做得? 點解會話唔好,會反對? 點解要跟你哋嘅方式? 點解同學都咁咁咁,我又唔可以嘅? 佢哋就係藉著呢一堆堆問題,建立自己嘅價值觀,學習點樣去做正確決定.
因此,我哋做父母,最緊要捉住呢啲機會,認真講道理,對!趁佢哋仲肯聽時,我哋真係要好好去講.我最鍾意見到佢哋聽我講道理個樣,好似我講咩佢哋都信咁,哈哈!
依家佢哋嘅思想,唔再係同細個果時咁簡單.同佢哋講道理,真係要好有道理,好講得通先得.好似佢哋想嚟緊新學年,參加學校嘅交通小組,負責朝早同學們返學時,安排Drop-off Zone嘅交通上落車,幫家長開車門,接小朋友落車,打下交通手勢之類.重點係,佢哋要一早返到學校準備,而我係勁唔想早大半個鐘起身送仔.
起初我有話唔想,佢哋問點解? 我就同佢哋講出我嘅苦處,平時要湊佢哋,屋企大小事務洗衫煮飯,佢哋打波游水我又要做司機跟班,再做埋手袋生意,睡多果大半個鐘對我嚟講好重要㗎,我已經長期渴睡.
之後大仔話唔緊要,佢可以早一個半鐘起身,跟爸爸車返學校先,我就可以繼續睡.我聽完,覺得佢真係好想參加,寧願早個半鐘起身都唔想放棄機會,確係令我老懷安慰嘅!
既然個仔會為自己想做嘅野,去爭取去付出,我就成全佢哋,早起就早起啦!我又有同佢哋講返,媽咪願意付出,係因為我感覺到佢哋對件事態度認真,亦希望佢哋可以從中學習.我覺得批准又好,否決又好,每個決定都解釋比佢哋知,慢慢佢哋會學識好多做人嘅道理,畢生受用.


text:
網上瘋傳澳洲超萌短尾矮袋鼠selfie相,其實治療系小動物又豈止得短尾矮袋鼠?就好似日本北海道都有,而且重有7種咁多!我哋一次過捕獲晒佢哋俾大家睇,包你睇完成個融化晒,瞬間被治療~
1.北海道小飛鼠(Ezo Momonga)
佢係北海道特有嘅小飛鼠品種,有對大到好似戴咗大眼仔嘅深色眼睛,同埋好小巧嘅爪,有咁得意嘅外表,所以佢成為當地標誌性動物,重出現喺鐵路儲值卡上.
2.銀喉長尾山雀(Shima-enaga)
佢有別於日本其他地區常見嘅長尾山雀,佢冇啡色嘅眉毛,成塊面,成身都係雪白,好特別.
3.北海道赤狐(Hokkaido Red Fox)
雖然佢只係普通赤狐嘅其中1種,但佢喺北海道雪地上好慵懶咁,而且赤狐總係好似微笑嘅樣,實在太可愛喇!
4.北海道紅松鼠(Hokkaido Red Squirrel)
紅松鼠喺亞洲同埋歐洲都好常見,不過佢係北海道特有品種,要捕獲佢哋亦只有去到北海道先可以搵到.
5.北海道鼠兔(Ezo Naki Usagi)
佢外形似老鼠又似兔仔,據講《寵物小精靈》入面比卡超就係參照咗呢種鼠兔構思而成!
6.北海道黃鼠狼(Iizuna)
呢種黃鼠狼同其他地方見到嘅唔同,佢因要適應居住地嘅環境,所以品種毛色都變到同雪地一樣白(口雪)(口雪).
7.北海道貓頭鷹(Ezo Fukuro)
唔好睇佢個樣咁萌,其實佢係種好兇猛嘅動物,佢係捕捉其他動物作為食物,包括前文提到嘅各種可愛動物!


text:
28 JULY 2014(MON)今日我地約左小豬媽去銅鑼灣行街街,我地去皇室堡食午餐時,見到有啲古怪公仔佈置,所以我地又去影一轉啦~
哈哈哈...原來依個醜比頭係好出名,只係我有眼不識泰山,雖然啲公仔唔太可愛,不過勝在醜樣得嚟又幾攪笑啦~
其實小小豬都唔係太鐘意影依個公仔,可能個樣子唔多吸引啦!不過全場佢最鐘意嘅就係依個場景,佢仲係度扮賣菜,話啲豆豆九蚊七粒,真係俾佢笑C呀~
影完相我地就去SOGO行街街,因為小豬爸就嚟生日,我地要為佢準備一套靚衫仔,準備係生日嗰日著靚靚嘛!
好順利地好快就買到小豬爸嘅禮物,不過因為行左一段時間,小豬媽都攰攰地,所以就要搵個地方俾小豬媽休息一陣.
原來打算去搵間舒服餐廳俾小豬媽坐吓食少少嘢休息,不過錫孫嘅小豬媽就話想帶小小豬去食雪糕,所以最後我地就去左食Haagen Dazs啦!
原來依家嘅Haagen Dazs Tea Set好抵,一杯雪糕,一件蛋糕再加一杯飲品都只係六十幾蚊呀~
藍莓雪糕就當然你小小豬嘅,我就食依件朱古力蛋糕啦~
今日依個下午茶係小豬媽請我地食,雪糕同蛋糕佢都唔食得,所以佢都只係望住我地食~
不過小豬媽話望住個為食豬食嘢個開心樣,比佢有得食仲開心呀~
想信今日最開心都一定係小小豬,因為可以食到佢至愛嘅藍莓雪糕嘛!(因為成日想買杯俾小小豬試食,不過都真係好少地方有得買呀)
我都有試食少少,個藍莓雪糕都唔錯,食落有好香嘅藍莓味,唔怪得小小豬話咁快就食晒球雪糕啦!不過我都係比較欣賞件朱古力蛋糕,好香濃嘅朱古力味但食落一啲都唔甜,好味道呀!
下次有機會都可以考慮再嚟食歎個Tea Set呀!